text:
ནང་དོན་གནད་བསྡུས།
དཔྱད་རྩོམ་འདིའི་ནང་དུ་སེམས་ཙམ་པའི་གྲུབ་མཐའི་སྤྱི་ཆིངས་དང་། དེ་ལས་འཕྲོས་ཏེ་ཕྱི་དོན་འགོག་པའི་རིག་པ་ལ་ཅུང་ཙམ་དཔྱད་ཁུལ་བྱས་ཡོད།
བརྡ་ཆད་གཙོ་བོ།
ཕྱི་དོན། བདེན་གྲུབ། རྡུལ་ཕྲན། ཉེར་ལེན།
ཐོག་མའི་མཆིད།
འདིར་གྲུབ་མཐའ་བཞིའི་ཡ་གྱལ་ཏེ་སེམས་ཙམ་པའི་ངོ་བོ་དང་། དེའི་འདོད་ཚུལ་སྤྱི་སྡོམ་ཞིག་སྟེ། དེའི་གཞུག་ཏུ་ལུགས་འདིའི་ཕྱི་རོལ་དོན་དུ་གྲུབ་པར་འགོག་པ་ལ་ཅུང་ཙམ་དཔྱད་པར་བྱའོ།།
༡ སེམས་ཙམ་པའི་གཞུང་གི་སྤྱི་ཆིངས།
དེ་ཡང་སེམས་ཙམ་པའམ་རྣམ་རིག་པའི་ལུགས་བཤད་པ་ལ། [1]ལུགས་འདིའི་སློབ་དཔོན་ནི་ཐོགས་མེད་སྐུ་མཆེད་དང་། ཕྱོགས་གླང་། བློ་བརྟན། ཆོས་སྐྱོང་སོགས་སློབ་དཔོན་ཆེན་པོ་རྣམས་ཡིན་པས། དབུ་རུ་འཕགས་པ་ཐོགས་པའི་མེད་ཀྱི་བྱུང་བ་ཅུང་ཟད་བརྗོད་ན། བྲམ་ཟེ་མོ་གསལ་བ་ཚུལ་ཁྲིམས་ཞེས་པ་བུད་མེད་བློ་གྲོས་ལྡན་པ་ཞིག་ཡོད་པ་ལ། ཐེག་པ་ཆེན་པོའི་བསྟན་པ་ཉམས་པར་ཆེས་མི་བཟོད་པས་སྙིང་སྟོབས་བསྐྱེད་དེ་བདག་ནི་བུད་མེད་ཀྱི་དབང་དུ་སོང་ཞིང་། བདག་ལ་བུ་བསྐྱེད་ནས་ཐེག་ཆེན་པོའི་བསྟན་པ་སྤེལ་དུ་འཇུག་གོ་སྙམ་ནས་རྒྱལ་རིགས་དང་འགྲོགས་པ་ལས་ཐོགས་མེད་དང་། བྲམ་ཟེ་རིགས་དང་འགྲོགས་པ་ལས་དབྱིག་གཉེན་འཁྲུངས་སོ།།
ནར་སོན་པ་ན་མ་ལ་ཕའི་བྱ་བ་དྲིས་པས། མས་ཕའི་ལས་བསྒྲུབ་པའི་ཆེད་མ་སྐྱེད། བསྟན་པའི་བྱ་བ་བསྒྲུབ་ཆེད་དུ་བསྐྱེད་པས་རིག་གནས་ལ་སྤྱོངས་ཤིག་གསུངས། དབྱིག་གཉེན་གྱིས་ཁ་ཆེའི་སློབ་དཔོན་འདུན་བཟང་གི་དྲུང་དུ་ཕེབས། ཐོགས་མེད་ཀྱིས་སྔགས་ཀྱི་སློབ་དཔོན་དྲུང་དུ་སྒྱུ་འཕྲུལ་དྲ་བའི་དབང་ཞུས་པ་ལ། མེ་ཏོག་བྱམས་པའི་སྟེང་དུ་ཕོག རི་བྱ་རྐང་བྲག་ཕུག་ཏུ་བྱམས་པ་བསྒྲུབས་པས་ལོ་གསུང་སོང་ཡང་མ་འགྲུབ་པར་ཡིད་སྐྱོ་སྟེ་ཕྱིར་ཐོན་པའི་ལམ་དུ་རྒན་པོ་ལྕགས་གཤོལ་ཕྱིས་ནས་ཁབ་བྱེད་ཟེར་བ་དང་། ཡང་ལོ་གསུམ་ནས་ཕྱིར་ཐོན་པ་ན་ཆུ་ཐིགས་ཀྱིས་བྲག་ཟད་པ་དང་། ཡང་ལོ་གསུམ་ནས་ཕྱིར་ཐོན་པ་ན་བྱ་སྒྲོས་བྲག་ཟད་པ་མཐོང་ནས་ལོ་བཅུ་གཉིས་བར་བསྒྲུབས་ཀྱང་རྟགས་བཟང་པོ་ཙམ་ཡང་མ་བྱུང་བར་ཕྱིར་ཕེབས་པ་ན། ལམ་དུ་ཁྱི་མོ་ཁོག་སྨད་འབུས་གང་བ་ལ་སྙིང་རྗེ་ཚད་མེད་པ་ཞིག་འཁྲུངས་ཏེ་འབུ་དང་ཁྱི་གཉིས་ཀ་སྲོག་བསྐྱབ་པའི་ཕྱིར། རང་གི་བརླ་ཤ་བཅད་ནས་འབུ་ལྗགས་ཀྱིས་ལེན་པར་བརྩམས་པ་ན་ཁྱི་མེད་པར་བྱམས་མགོན་ཉི་མ་སྟོང་གི་གཟི་འོད་འཕྲོ་བ་གསལ་ལེར་བཞུགས་པ་མཇལ། བྱམས་མགོན་གྱི་ཆོས་གོས་ལ་འཇུས་ནས་དགའ་ལྡན་ཡིད་དགའ་ཆོས་འཛིན་དུ་ཕེབས། ཐེག་པ་ཆེན་པོའི་ཆོས་མཐའ་ཡས་གསན། འཛམ་བུ་གླིང་གི་ཆོས་སྐལ་དུ་བྱམས་ཆོས་སྡེ་ལྔ་གདན་དྲངས། ཐོགས་མེད་རང་གིས་ས་སྡེ་ལྔ་གསར་རྩོམ་མཛད་དེ་སེམས་པའི་ཤིང་རྟའི་སྲོལ་ཕྱེ། སེམས་ཙམ་པ་ཞེས་བརྗོད་དགོས་པའི་རྒྱུ་མཚན་ཡང་ཁམས་གསུམ་སེམས་ཙམ་བདེན་གྲུབ་སྨྲ་བས་དེ་ལྟར་བརྗོད་པ་ཡིན་སྐད་དོ།།
ལུགས་འདིའི་གཞུང་ནི་མདོ་སྡེ་དགོངས་འགྲེལ་དང་། ས་བཅུ་པའི་མདོ། ལང་ཀར་གཤེགས་པའི་མདོ་སོགས་ལ་བརྟེན། བྱམས་ཆོས་སྡེ་ལྔ་དང་། ས་སྡེ་ལྔ། སྡོམ་རྣམ་གཉིས། ཊ་ཀ་ར་ཎ་སྡེ་བརྒྱད་དེ་བྱམས་པ་དང་འབྲེལ་བའི་ཆོས་ཉི་ཤུ་ཡང་སེམས་ཙམ་པའི་བརྟེན་སའི་གཞུང་ཡིན། སེམས་ཙམ་པ་ལ་དབྱེ་ན། ལུང་གིི་རྗེས་འབྲང་དང་། རིགས་པའི་རྗེས་འབྲང་གཉིས། ཡང་རྣམ་རྫུན་པ་དང་རྣམ་བདེན་པ་གཉིས། ས་སྡེ་ལ་སོགས་པ་གཞུང་གཙོ་སྨྲ་བ་རྣམས་ལུང་གི་རྗེས་འབྲང་དང་། ཚད་མ་སྡེ་བདུན་སོགས་གཙོ་བོ་སྨྲ་བ་ལ་རིགས་པའི་རྗེས་འབྲང་གི་སེམས་ཙམ་པ་ཡིན། དྲང་ངེས་འབྱེད་ཚུལ་ལ་འཁོར་ལོ་དང་པོ་གཉིས་དྲང་དོན་དང་། འཁོར་ལོ་ཐ་མ་ངེས་དོན་གྱི་མདོ་ལ་བཞེད། དེ་ཡང་ཆོས་རྟོན། དོན་ལ་རྟོན། ངེས་དོན་ལ་རྟོན། ཡེ་ཤེས་ལ་རྟོན་པ་སྟེ་བཞི་པོ་དེ་ལ་རྟོན་ནས་དྲང་ངེས་འབྱེད་པ་ཡིན་ནོ།།
༢ ཕྱི་དོན་འགོག་པའི་རྩོད་པ་དངོས་བྱུང་ཚུལ།
དེ་ཡང་གཞུང་ལུགས་དང་། གྲུབ་མཐའི་རྣམ་གཞག་སོགས་སུ་གཅིག་གྱུར་གྱི་སེམས་ཙམ་པའི་མཚན་ཉིད་འཇོག་པའི་སྐབས་སུ་ཕྱི་དོན་མི་བཞེད་ཅེས་ཡང་ཡང་འབྱུང་བ་ལྟར། རང་ལུགས་ལ་ནི་སེམས་ཙམ་པའི་ཕྱི་དོན་མི་བཞེད་པར་རླུང་ལྟར་གྲགས་མོད་ཀྱང་། [2] ཕྱི་དོན་བཞེད་མིན་ཐད་ཀྱི་དོགས་པ་བསླངས་ས་གཞན་ཞིག་ནི་སྔ་འགྱུར་རྙིང་མ་བའི་མཁས་པ་ཆེན་པོ་འཇུ་མི་ཕམ་པ་ཡིན་ཏེ། ཁོང་གི་གསུང་འབུམ་དམ་ཆོས་དོག་སེལ་ལས། ཕྱི་ཞེས་པ་ནི་ནང་གི་ཤེས་པ་ལས་ཕྱི་རོལ་དུ་གྱུར་པ་དང་། དོན་ཞེས་པ་ནི་གཟུགས་སོགས་ཡིན་ནམ་མིན། མ་ཡིན་ན་ནི་ཕྱི་རོལ་གྱི་གཟུགས་མེད་དེ། རང་སེམས་ཕྱི་རོལ་ལ་ལྟར་སྣང་ངོ་ཞེས་པའི་རྣལ་འབྱོར་སེམས་ཙམ་པའི་གྲུབ་མཐའ་ལ་གང་ཡང་མི་ཕན་པའི་ཕྱི་དོན་མེད་ཅེས་པའི་ཚིག་ཙམ་དེ་བརྗོད་པས་ཅི་བྱ་སྟེ། དཔལ་ཆོས་ཀྱི་གྲགས་པའི་ཚད་མ་རྣམ་འགྲེལ་ལས། [3] བརྗོད་བྱས་སྟོང་པ་བརྗོད་རྣམས་ཀྱི།། འདི་དེ་མི་ཤེས་ཀྱིས་བསླད་ཡིན།། ཞེས་གསུངས་པ་བཞིན་ནོ།། གལ་ཏེ་ཡིན་ནི་ཐ་སྙད་དུ་ཕྱི་དོན་མེད་ན། འདི་ལྟར་སྣང་བའི་གཟུགས་ལ་སོགས་པ་འདི་ནང་གི་ཤེས་པའི་རྫས་ཡིན་ནམ་མིན། མིན་ན་ཕྱི་དོན་ཡང་དེས་གྲུབ་ལ། ལྷན་ཅིག་དམིགས་ངེས་ལ་སོགས་པའི་རྟགས་ཀྱིས་གཟུང་འཛིན་རྫས་གཞན་མིན་པར་སྒྲུབ་པའི་རིགས་པ་ཇི་སྙེད་པའང་དོན་མེད་པར་འགྱུར་རོ།།
རྫས་གཞན་མིན་ཀྱང་གཅིག་མིན་པར་སྒྲུབ་ན་ནི། རྣམ་རྫུན་པ་ཁོ་ན་ལས་རྣམ་བདེན་པ་ལྟར་ན་ཇི་ལྟར་སྒྲུབ་སེམས་ཤིག་ཅེས་སོགས་རྩོད་པ་མང་དུ་བྱུང་། རང་ལུགས་ལ་སེམས་ཙམ་པའི་ལུགས་ཀྱི་ཕྱི་དོན་འགོག་པའི་རྒྱུ་མཚན་ནི། གྲུབ་མཐའ་འོག་མའམ། མདོ་སྡེ་པས་ཕྱི་དོན་སྒྲུབ་བྱེད་ཀྱི་རིགས་པ་གཙོ་བོ་ནི། སྔོན་འཛིན་དབང་ཤེས་ཆོས་ཅན། ཕྱི་རོལ་དོན་དུ་གྲུབ་པའི་སྔོན་པོ་མྱོང་བ་ཡིན་ཏེ། དེ་ལས་སྐྱེས་ཤིང་དེ་དང་འདྲ་བའི་ཕྱིར་ཞེས་བཀོད་ནས། དོན་དེ་ལས་སྐྱེས་ན་དོན་དེ་དང་རྫས་ཐ་དད་ཡིན་དགོས། སྔོན་འཛིན་དབང་ཤེས་སྔོན་པོ་ལས་རྫས་ཐ་དད་ཡིན་ན། སྔོན་པོ་ཕྱི་རོལ་གྱི་དོན་ཡིན་པ་འབད་མེད་དུ་གྲུབ་སྙམ་པའོ།། དེ་འགོག་པའི་རིགས་པ་ནི། རྗེ་ཙོང་ཁ་པ་ཆེན་པོའི་དྲང་ངེས་ལེགས་བཤད་སྙིང་པོ་ལས། ཕྱི་རོལ་ལ་ལྟོས་པའི་གཟུང་འཛིན་འགོག་པ་ནི། ཐེག་བསྡུས་སུ་རྨི་ལམ་དང་གཟུགས་བརྙན་ལ་སོགས་པའི་རིགས་པ་དང་། ཉི་ཤུ་པར་རྡུལ་ཆ་མེད་འགོག་པའི་རིགས་པ་དང་། ཆོས་ཀྱི་གྲགས་པས་གཟུང་འཛིན་གྱི་མཚན་ཉིད་སྐྱེས་ལ་འདྲ་བ་འགོག་པའི་རིགས་པ་དང་། ཕྱོགས་གླང་གི་རྡུལ་འདུས་པ་དང་ཕྲ་རབ་གཟུང་དོན་ཡིན་པ་འགོག་པའི་རིགས་པ་རྣམས་ཡིན་ནོ།། ཞེས་བྱུང་བ་ལྟར། སེམས་ཙམ་པས་ཕྱི་རོལ་དོན་དུ་གྲུབ་པ་མི་འདོད་པས་སྐབས་འདིར་ཕྱི་རོལ་དོན་དུ་གྲུབ་པ་འགོག་པའི་རིགས་པའི་རྣམ་གྲངས་མང་པོ་ཞིག་ངོས་འཛིན་གནང་བ་ཡིན་སྐད་དོ།།
༣ ཕྱི་དོན་འགོག་པའི་རིགས་པ་དངོས་ཀྱིས་དེ་མ་གྲུབ་པར་དགག་པ།
ད་ནི་ལུགས་འདིའི་དགག་བྱ་ཕྱི་དོན་འགོག་པའི་རིགས་པ་ཇི་ལྟར་འགོད་ཅེ་ན། འདི་ལ་གཉིས་ཏེ། ཕྱི་དོན་འགོག་པའི་ཡན་ལག་ཏུ་རྡུལ་ཆ་མེད་སོགས་བཀག་པ་དང་། ཕྱི་དོན་འགོག་པ་དངོས་གཉིས་ལས། དང་པོ་ལ་ཡང་གསུམ་ཡོད་དེ། ཉི་ཤུ་པ་ནས་གསུང་པའི་རྡུལ་ཆ་མེད་སོགས་འགོག་ཚུལ་དང་། ཆོས་ཀྱི་གྲགས་པ་རྣམ་འགྲེལ་དུ་མཚན་ཉིད་སྐྱེས་ལ་འདྲ་བ་འགོག་ཚུལ། ཕྱོགས་གླང་གི་དམིགས་བརྟགས་སུ་རྡུལ་འདུས་པ་དང་། ཕྲ་རབ་གཟུང་དོན་ཡིན་པ་འགོག་ཚུལ་བཅས་ཀྱིས་འདི་པའི་ལུགས་ཀྱི་ཕྱི་རོལ་དོན་དུ་གྲུབ་པ་དགག་པའོ།།
༠༡ ཕྱི་དོན་འགོག་པའི་ཡན་ལག་དུ་རྡུལ་ཆ་མེད་སོཊ་བཀག་པ།
དང་པོ་འཆད་པ་ལ། སློབ་དཔོན་དབྱིག་གཉེན་གྱི་ཉི་ཤུ་པ་ལས། [4] འདི་ལྟར་རྡུལ་ཕྲན་མི་འགྲུབ་ཕྱིར།། དྲུག་གིས་གཅིག་ཆར་སྦྱར་བ་ན།། ཕྲ་རབ་རྡུལ་ཆ་དྲུག་ཏུ་འགྱུར།། དྲུག་པོ་དག་ཀྱང་གོ་གཅིག་ན།། ཞེས་གསུངས། ཆ་མེད་འགོག་ཚུལ་ནི་གལ་ཏེ་རྡུལ་ཆ་མེད་ཡོད་ན་ཆ་མེད་ཀྱི་རྡུལ་གཉིས་མཉམ་དུ་བཞག ཡང་ན་དབུས་རྡུལ་གཅིག་ལ་ཕྱོགས་གང་ས་ནས་རྡུལ་གྱིས་བསྐོར་བའི་ཚེ་དེ་དག་གོ་ས་འགོག་ནུས་ཀྱི་གཟུགས་ཅན་ནི་ཡིན། དེ་དག་བར་མཚམས་མེད་པར་གནས་པས་དེ་དག་ཕན་ཚུན་ཕྲད་དགོས་པ་ཡིན། ཕྲད་ན་ཆ་ཐམས་ཅད་ནས་ཐམས་ཅད་དུ་ཕྲད་པ་ཡིན་ནམ། ཡང་ན་ཆ་འགའ་ཞིག་ཕྲད་འགའ་ཞིག་མ་ཕྲད་པ་གང་ཡིན། དང་པོ་ལྟར་ན་གོ་ས་འདྲེས་པ་འགྱུར་བ་དང་། གཉིས་པ་ལྟར་ན་ཆ་མེད་ཡིན་པ་ཉམས་ཞེས་འགོག་པ་ཡིན། རིགས་པ་དེ་ཕྱི་རོལ་དོན་དུ་གྲུབ་པར་འགོག་པའི་རིགས་པ་ཡིན་ཏེ། ཕྱི་དོན་ཞེས་པ་ནི་རྡུལ་ཆ་མེད་བསགས་པའི་རགས་པ་ཞིག་ལ་འཇོག་དགོས་པས་སོ།།
གཉིས་པ་འཆད་པ་ལ། རྣམ་འགྲེལ་ལས། [5] དོན་རིག་གང་ཡིན་སོ་སོར་རིག། མངོན་སུམ་གང་འདི་ཉིད་དོ།། དེ་ནི་གང་གི་དོན་རིག་ཡིན།། དེ་འདྲ་ལས་ཡིན་འཁྲུལ་བར་འགྱུར།། ཞེས་གསུངས། དེའི་དོན་ནི་སེམས་ཙམ་པས་ཕྱི་རོལ་དོན་གྱི་ཡོད་པ་བློ་གང་གིས་རིག་ཅེས་དྲིས་པ་ན། དོན་སྨྲ་སྡེ་གཉིས་ཀྱིས། སྔོ་སེར་སོགས་སོ་སོར་རིག་ཅིང་འཇལ་བའི་མངོན་སུམ་གང་ཡིན་པ་འདི་ཉིད་ཡིན་ཞེས་ལན་བཏབ། དེ་ལ་སེམས་ཙམ་པས། དེ་འདྲའི་བློ་དེ་རྒྱུ་མཚན་གང་གིས་ཕྱི་རོལ་གྱི་དོན་རིག་པ་ཡིན་ཞེས་དྲིས་པ་ན། བློ་དེ་ཕྱི་དོན་དང་འདྲ་བ་ལས་དེ་རིག་པར་འཇོག་ཅེས་ལན་བཏབ། དྲི་ལན་དང་པོ་འཆད་པ་ལ་དོན་རིག་གང་ཞེས་པས་དྲི་བ་དང་། སོ་སོར་རིག མངོན་སུམ་གང་ཡིན་དེ་ཉིད་དོ།། ཞེས་པས་ལན་འཆད་ལ། དྲི་ལན་གཉིས་པ་འཆད་པ་ལ། དེ་ནི་གང་གི་དོན་རིག་ཡིན།། ཞེས་པས་དྲི་བ་དང་། དེ་འདྲ་ལས་ཡིན་ཞེས་པ་ལན་འཆད་པ་ཡིན་ནོ།། ཡང་དེ་དགག་པ་གཞན་ཞིག་ནི། སློབ་དཔོན་རྒྱན་མཁན་པོའི་རྗེས་འབྲངས་མང་ཆེ་བས། སྔོ་འཛིན་མིག་ཤེས་སྐད་ཅིག་གཉིས་པ་ཆོས་ཅན། སྔོ་འཛིན་མིག་ཤེས་སྐད་ཅིག་དང་པོ་གཟུང་དོན་དུ་བྱས་ནས་རྟོགས་བར་ཐལ། སྐད་ཅིག་དང་པོ་ལས་སྐྱེས་ཤིང་དེ་དང་འདྲ་བའི་ཕྱིར། དེ་དང་འདྲ་སྟེ། སྔོན་པོའི་རྣམ་པ་ཅན་དུ་མཚུངས་པའི་ཕྱིར་ཞེས་བཀོད་ནས་དགག་པ་མཛད་དོ།། མཁས་གྲུབ་ཊྰིཀ་ཆེན་ལས་གོང་དུ་བཤད་པ་དང་ཅུང་མི་འདྲ་བ་ཞིག་གསུངས་ཡོད།
གསུམ་པ་འཆད་པ་ལ། དམིགས་བརྟགས་ལས། [6] དབང་པོ་རྣམ་པ་རིག་པའི་རྒྱུ།། ཕྲ་རབ་རྡུལ་དག་ཡིན་མོད་ཀྱང་།། དེ་མི་སྣང་ཕྱིར་དེ་ཡུལ་ནི།། རྡུལ་ཕྲན་མ་ཡིན་དབང་པོ་བཞིན།། ཞེས་དབང་པོ་རྣམ་པ་རིག་པ་སྟེ། མིག་སོགས་དབང་པོའི་ཤེས་པའི་རྒྱུ་རྡུལ་ཕྲ་རབ་དག་ཡིན་མོད། ཅི་སྟེ་ཡིན་དུ་ཆུག་ཀྱང་། དབང་ཤེས་ལ་རྡུལ་ཕྲ་རབ་རང་འདྲའི་རྣམ་པ་དེར་མི་སྣང་བའི་ཕྱིར། དབང་ཤེས་དེའི་སྣང་ཡུལ་ནི་རྡུལ་ཕྲན་མ་ཡིན་ཏེ། དཔེ་ན། མིག་གི་དབང་པོ་དབང་ཤེས་ཀྱི་རྒྱུ་ཡིན་ཡང་དེའི་དམིགས་ཡུལ་མ་ཡིན་པ་ཁྱེད་ཅག་གི་འདོད་པ་བཞིན་ནོ།། རིགས་པ་ནི། གཟུགས་ཆོས་ཅན། དབང་པོ་ཤེས་པའི་དམིགས་རྐྱེན་མ་ཡིན་ཏེ། ཕྱི་རོལ་གྱི་རྡུལ་ཕྲ་རབ་རེ་རེ་བ་དེའི་གཟུང་དོན་མ་ཡིན་པ་གང་ཞིག དེ་དག་འདུས་པའང་དེ་ལྟར་མ་ཡིན་པའི་ཕྱིར། དང་པོ་དེ་ཐལ། དེ་དབང་ཤེས་ལ་མི་སྣང་བའི་ཕྱིར། མ་གྲུབ་ན། རྡུལ་ཕྲ་རབ་དག་ཆོས་ཅན། རང་འདྲའི་རྣམ་པ་གཏད་སྟོབས་ཀྱིས་དབང་ཤེས་ཡུལ་གྱི་རྣམ་ལྡན་དུ་སྐྱེད་བྱེད་ཡིན་པ་ཐལ་ལོ། ། འདོད་མི་རིགས་ཏེ། ཆ་མེད་ཡིན་པའི་ཕྱིར། གཟུགས་མི་རྟག་པ་ཡང་གཟུགས་འཛིན་དབང་ཤེས་ཀྱི་དམིགས་རྐྱེན་ཇི་ལྟར་ཡིན་དཔྱད་པར་བྱའོ།། རྟགས་གཉིས་པ་དེ་ཐལ། འདུས་པ་རྫས་སུ་མེད་པའི་ཕྱིར། དེ་ཡང་དམིགས་རྟགས་ལས། [7] གང་ལྟར་སྣང་དེ་དེ་གཉིས་ལས། ། རྫས་སུ་མེད་ཕྱིར་ཟླ་གཉིས་བཞིན།། ཞེས་ཀྱང་གསུངས་སོ།།
༠༢ ཕྱི་དོན་འགོག་པའི་རིགས་པ་དངོས་གཉིས་ཀྱིས་དེ་ཉིད་དགག་པ།
ཡང་འདིར། ཕྱི་དོན་འགོག་པའི་རིགས་པ་དངོས་ལ་གཉིས་ཏེ། སེམས་ཙམ་པས་ཕྱི་དོན་མེད་ཅིང་ཤེས་པ་རང་བཞིན་གྱིས་ཡོད་པར་སྒྲུབ་པའི་སྒྲུབ་བྱེད་ཀྱི་རིགས་པ་གསུམ་བཀོད་ནས། དེ་ཉིད་དཔེ་དང་སྦྱར་ཚུལ་དང་། ལྷན་ཅིག་དམིགས་ངེས་ཀྱི་རྟགས་ལས་ཕྱི་དོན་འགོག་ཚུལ་གཉིས་གསུངས་པ་ཡིན།
དང་པོ་ནི། རྗེ་ཙོང་ཁ་པའི་དབུ་མ་དགོངས་པ་རབ་གསལ་ལས་སེམས་ཙམ་གྱི་འདོད་པ་ཕྱོགས་སྔར་བླང་པའི་སྐབས་སུ་ཇི་ལྟར་འབྱུང་བ་བཞིན། དེ་ལ་སེམས་ཙམ་པས་ཕྱི་དོན་མེད་ཅིང་རྣམ་ཤེས་རང་བཞིན་གྱིས་གྲུབ་པའི་སྒྲུབ་བྱེད་དུ་རིགས་པ་གསུམ་བཀོད་དེ། དེ་ཡང་འདི་ལྟར། སད་དུས་ཀྱི་རྣམ་ཤེས་ཆོས་ཅན། ཕྱི་རོལ་དོན་གྱིས་སྟོང་སྟེ། རྣམ་ཤེས་ཡིན་པའི་ཕྱིར། དཔེར་ན། རྨི་ལམ་གྱི་རྣམ་ཤེས་བཞིན། སད་དུས་ཀྱི་རྣམ་ཤེས་ཀྱི་དམིགས་པའི་ཡུལ་ཆོས་ཅན། ཕྱི་དོན་དུ་སྣང་ཡང་དེ་མ་གྲུབ་པའི་རྫུན་པ་ཡིན་ཏེ། ཡུལ་ཡིན་པའི་ཕྱིར། དཔེར་ན། རྨི་ལམ་གྱི་ཤེས་པའི་ཡུལ་བཞིན། ཀུན་བྱང་གི་གཞི་གཞན་དབང་ཆོས་ཅན། ཁྱོད་རང་བཞིན་གྱིས་མེད་ན་ཁྱོད་ལ་བརྟེན་པའི་ཀུན་བྱང་གི་ཆོས་ཐམས་ཅད་མེད་པར་འགྱུར་ཏེ། དེ་མེད་ན་ཁྱོད་ཀྱི་རྟེན་མེད་པའི་ཕྱིར། དཔེར་ན། རུས་སྦལ་གྱི་སྤུའི་གོས་བཞིན་ནོ།། ཞེས་སྨྲའོ།། རྨི་ལམ་གྱི་ཤེས་པ་ཇི་ལྟར་སྦྱར་བ་བཞིན། སྐྲ་ཤད་འཛག་སྣང་ཅན་གྱི་དབང་ཤེས་དང་། དེའི་ཡུལ་དཔེར་བྱས་ཏེ་རྟགས་སྦྱོར་སྔར་བཞིན་བཀོད་ནས་ཕྱི་རོལ་གྱི་དོན་མེད་པ་སྒྲུབ་པ་ཡིན་ལ། དེས་ནས་གོད་དུ་བཤད་པའི་རྟགས་ཀྱིས་ཕྱི་དོན་མེད་པར་སྒྲུབ་པ་ན། ཕྱིར་རྒོལ་སོ་སོའི་བློ་དང་འཚམས་པའི་དཔེ་མི་འདྲ་བ་དུ་མའི་སྒོ་ནས་སྒྲུབ་པར་མཛད་དེ། དེ་ཡང་འཕགས་པ་ཐོགས་མེད་ཀྱི་ཐེག་བསྡུས་ལས། [8] འདས་སོགས་དེ་བཞིན་རྨི་ལམ་དང་།། གཟུགས་བརྙན་རྣམ་པ་གཉིས་པོ་ཡང་།། དམིགས་པ་ཡོད་པ་མ་ཡིན་ཏེ། དེ་ལ་དམིགས་པ་རུང་ཕྱིར་རོ།། ཞེས་འདས་མ་འོང་དང་། ད་ལྟར་གྱི་དུས་སུ་བློ་ལ་སྣང་བ་དང་། དེ་བཞིན་ཁང་མིག་ཆུང་ངུར་ཉལ་བའི་གང་ཟག་གིས་རྨི་ལམ་དུ་གླང་པོ་ཆེའི་ཁྱུ་འཁྲིགས་པར་སྣང་བ་དང་། རབ་རིབ་ཅན་ལ་སྐྲ་ཤད་འཛག་པར་སྣང་ཡང་། དེ་ལྟར་སྣང་བ་ལྟར་དུ་མ་གྲུབ་པ་དང་། མི་སྡུག་པའི་ཏིང་ངེ་འཛིན་ལ་ས་གཞི་ཀེང་རུས་ཀྱིས་ཁྱབ་པར་སྣང་བ་ལྟར་དུ་མ་གྲུབ་པ་རྣམས་དེའི་དཔེ་ཡིན་པ་གསུངས་པ་ཡིན་ནོ།།
གཉིས་པ། ལྷན་ཅིག་དམིགས་ངེས་ཀྱི་རྟགས་ལ་བརྟེན་ནས་ཕྱི་དོན་མེད་པར་སྒྲུབ་ཚུལ་ནི། དཔལ་ཆོས་ཀྱི་གྲགས་པའི་རྣམ་འགྲེལ་ལས། [9] ངེས་པར་བློ་དང་ལྷན་ཅིག་ཏུ།། ཅིག་ཅར་དུ་ནི་མྱོང་གྱུར་བས།། ཡུལ་ནི་དེ་ལས་གཞན་ཉིད་དུ།། རྣམ་གང་གིས་ནི་འགྲུབ་པར་འགྱུར།། ཞེས་འབྱུང་། འདིའི་དོན་ནི། སྔོན་པོ་དང་སྔོར་སྣང་དབང་མངོན་གཉིས་ཆོས་ཅན། རྫས་གཞན་གྱིས་སྟོང་སྟེ། ལྷན་ཅིག་དམིགས་ངེས་ཡིན་པའི་ཕྱིར། ཞེས་པའི་དོན་ལ་ཡིན་ལ། འདིའི་ཚུལ་གསུམ་སྒྲུབ་ཚུལ་ལ་གཉིས་ལས། ཁྱབ་པ་སྒྲུབ་པ་དང་། ཕྱོགས་ཆོས་སྒྲུབ་པ་གཉིས། དང་པོ་ནི། རྣམ་འགྲེལ་ལས། [10] རྣམ་ཤེས་འཁྲུལ་པས་ཟླ་བ་གཉིས།། མེད་པར་ཐ་དད་མཐོང་བ་བཞིན།། ཞེས་འབྱུང་བ་ལས། རྣམ་ཤེས་འཁྲུལ་པས་ཟླ་བ་གཉིས་གསལ་བར་མཐོང་ཡང་ཕྱི་རོལ་དུ་ཟླ་བ་གཉིས་མེད་བཞིན་ཡིན་པའི་ཕྱིར་དང་། ཡང་རྣམ་འགྲེལ་ལས། [11] སྔོ་སེར་ཐ་དད་དག་ལ་ནི།། མྱོང་བའི་ངེས་པ་ཡོད་མ་ཡིན།། ཞེས་འབྱུང་བ་ལས། སྔོ་སེར་བཞིན་དུ་རྫས་ཐ་དད་ན་ལྷན་ཅིག་དམིགས་ངེས་མི་རུང་བའི་ཕྱིར་རོ།། ཞེས་རྩ་བའི་རྟགས་དེའི་མཐུན་དཔེ་དང་། མི་མཐུན་དཔེ་སོ་སོར་བཀོད་པའི་སྒོ་ནས་ཁྱབ་སྒྲུབ་པ་ཡིན། ཕྱོགས་ཆོས་སྒྲུབ་པའི་སྐབས་སུ་ཡང་རྣམ་འགྲེལ་ལས། [12] མྱོང་བ་མེད་པར་དོན་འགའ་འམ།། དོན་མེད་པ་ཡི་མྱོང་བ་ཡང་།། མྱོང་བར་འགྱུར་བ་མ་མཐོང་བ།། དེས་ན་དེ་དག་ཐ་དད་མིན།། ཞེས་འབྱུང་བ་ལས། སྔོན་པོ་དང་སྔོར་སྣང་དབང་མངོན་གཉིས་ལྷན་ཅིག་དམིགས་ངེས་ཡིན་ཏེ། སྔོན་པོར་དམིགས་པ་ན་ཡང་མྱོང་བ་སྔོ་འཛིན་རང་ཉིད་དམིགས་བྱེད་གྲུབ་བདེ་རྫས་གཅིག་ཏུ་མེད་པ་མི་རུང་ཞིང་། དེ་བཞིན་དུ་སྔོ་འཛིན་པ་ནའང་དོན་སྔོན་པོ་མྱོང་བའི་སྔོ་འཛིན་གྱི་བློ་དེ་དང་། གྲུབ་བདེ་རྫས་གཅིག་ཏུ་མེད་མི་རུང་བར་ངེས་པར་དེ་གཉིས་འབྲལ་མི་རུང་བར་ལྷན་ཅིག་ཏུ་གནས་པའི་ཕྱིར་ཞེས་པའི་དོན་ཡིན་ནོ།།
༤ མཐའ་སྡོམ།
ད་ནི་དཔྱད་རྩོམ་འདིའི་མཇུག་བསྡུ་བར་བྱ་བ་ལ། འདི་ལྟར། འདིར་སེམས་ཙམ་པའི་གྲུབ་མཐའ་འཆད་པའི་སྐབས་སུ་སེམས་ཙམ་རང་གི་མཚན་ཉིད་ཀྱི་སྟེང་དུ་ཕྱི་རོལ་དོན་དུ་གྲུབ་པ་མི་འདོད་ཅིང་ཞེས་ཡང་ཡང་འབྱུང་བས། མཚམས་སུ་མཚམས་སུ་ཡང་འདིའི་སྐོར་ནས་བསམ་གཞིགས་བྱས། ཡིག་ཆ་བཙལ། མང་པོ་ཞིག་བྱས་མོད། ཤེས་བྱ་གཅིག་རྟོགས་ཚེ། གཅིག་ཤེས་ཀུན་གྲོལ་གྱི་ཚུལ་དུ་འོང་བ་ལྟ་བུའི་མི་རིགས་གཞན་གྱི་རིག་གནས་དང་མི་མཚུངས་བར་བརྟེན། གྲུབ་མཐའ་འདི་ཉིད་ཀྱི་སྐོར་ནས་བྱུང་བའི་རང་གཞུང་རྒྱ་ཆེ་བ་དང་། གཏིང་ཟབ་པ་ནི་ཚོད་ཅིག་མ་རེད་འདོད།
ལྷག་ཏུ་རིགས་སྒྲུབ་ཀྱི་སྐབས་སུ་རིགས་པ་དག་མགོ་རྙོག་ཅིང་། ལུང་སྒྲུབ་ཀྱི་སྐབས་སུ་ཡང་ལུང་མང་པོ་ཞིག་དཔེ་ཆ་ཐར་ཐོར་ཀུན་ཏུ་བགྲངས་ཡོད་ཀྱང་། ལུང་དེ་གང་དུ་ཡོད་པ་དང་། ལེའུ་ཅི་ཞིག་ཡིན་པ་སོགས་ནི་རྩ་བ་ནས་གསལ་ཁ་མེད་པའི་ཁར། དཔེ་ཆ་གཞན་དུ་གཅིག་གིས་ལུང་བགྲངས་པ་དེ་ཉིད་གཅིག་གིས་དེར་བལྟས་རྗེས་སུ་ཏག་ཏག་བཤུས་པ་ལྟ་བུ་ཡིན་པ་ནི་བོད་ཀྱི་རྩོམ་པ་པོ་འམ། དཔྱད་བརྗོད་པ། ཞིབ་འཇུག་པ་དག་གིས་འབྲི་སྟངས་ལྟ་བུ་རེད་འདུག་པ་དེ་རེད། དེ་བས་ད་རེས་དཔྱད་རྩོམ་འདི་ཉིད་ཀྱི་ལུང་ཁུངས་ངོ་མ་སྟེ། རང་གཞུང་དུ་གང་ཡོད་པ་དང་། ལེའུ་ཅི་ཞིག་ཏུ་འདུག་པ། ཤོག་ངོས་གང་དུ་ཡོད་པ་སོགས་ཁ་གསལ་ཞིག་བགྱིས་ཡོད་པ་ནི་བདག་གི་དཀའ་ལས་བརྒྱབས་པའི་འབྲས་བུ་ཞིག་ཡིན། སྤྱིར་ང་ཚོ་སུ་ཡིན་རུང་ཆོག དཔྱད་རྩོམ་འབྲི་བ་དང་། ཞིབ་འཇུག་བྱས་པ་སོགས་སུ་ལུང་གཅིག་གིས་བགྲངས་ཟིན་པ་དག་ཅིག་གིས་བགྲང་རྒྱུ་དང་། རིགས་པ་དག་ལ་ཡང་དེ་མཚུངས་ཀྱི་གཅིག་གིས་བཏང་ཟིན་པ་དག་གཅིག་གིས་གཏང་དགོས་པ་ནི་ཕལ་ཆེར་གཅིག་པ་ལྟ་བུ་དང་། བསྐྱར་བཤད་ལྟ་བུ་ལས་གསར་བ་ཞིག་ནི་སུ་ལ་ཡང་དམིགས་བསལ་བཤད་རྒྱུ་མེད་པ་ལྟ་བུ་ཞིག་རེད་སྣང་།
དེ་བས་གཞན་གྱིས་བྲིས་པ་མང་པོ་ལ་བལྟས། རང་གིས་ཀྱང་བསམ་གཞིགས་བྱས། ལུང་ནི་ཕལ་ཆེར་གཅིག་པ་ལྟ་བུ་ཡིན་ཡང་ཁུངས་ཁ་གསལ་དུ་བཟོ་རྒྱུ་དང་། རིགས་སྒྲུབ་བྱེད་སྟངས་སོགས་ལ་མཁས་པ་སྔ་མ་དག་གིས་སྒྲུབ་སྟངས་མི་འདྲ་བ་ཧ་ཅང་མང་མོད། དེ་དག་གི་ཁྲོད་ནས་མང་ཆེ་བ་རང་གིས་ཀླད་པ་འགུལ་ཅི་ཐུབ་བགྱིས་ཏེ་རིགས་པ་བཏང་ཁུལ་བྱས་པ་ཡིན། དེའི་རྒྱུ་མཚན་གཅིག་ནི་དཔྱད་རྩོམ་འདི་ཉིད་གང་བྱུང་དུ་བཤུས་པ་ལྟ་བུ་མི་འགྱུར་བའི་ཆེད་དུ་དང་། གཉིས་ནི་དཔྱད་བརྗོད་འདི་ཉིད་ལོ་རྗེས་མར་སླར་ཡང་བསྐྱར་བཅོས་དང་། བསྐྱར་བསྣོན་བགྱི་འཆར་གྱི་ལས་གཞི་ཞིག་ཡོད་པས་ཀྱང་ཡིན། དེར་བརྟེན། རང་བློས་གང་ལྕོགས་ཀྱིས་དཔྱད་རྩོམ་འདི་ཉིད་བརྗོད་གཞི་འདིའི་ཐོག་ནས་བྲིས་པ་ཞིག་ཡིན་པས། ནོར་འཁྲུལ་ཅི་ཞིག་བྱུང་ཡོད་པ་དག་ནི་དཔྱོད་ལྡན་ཀུན་གྱི་མདུན་སར་བཟོད་གསོལ་ཞུ་བ་ལགས་སོ།།
ཡུལ་ཝ་ར་ཎྰ་སའི་དྲང་སྲོང་ལྷུང་བའི་རི་དྭགས་ནགས་ཀྱི་ཉེ་འགྲམ་ཞི་འཚོ་དཔེ་མཛོད་ཁང་དུ་༢༠༡༧ ༡༡ ༢༩ ལ་མཇུག་གྲུབ་པར་བགྱིས་སོ།། །།
མཆན།
[1]  > འབྲི་བ་པོ། བློ་བཟང་ཚེ་རིང་། བོད་ལྗོངས་མི་དམངས་དཔེ་བསྐྲུན་ཁང་། ཤོག་ངོས། ༨༦ དུ་གསལ།
[2]  > པོད། ༡༣ པ། དམ་ཆོས་དོག་སེལ། མཛད་པ་པོ། འཇུ་མི་ཕམ་རྣམ་རྒྱལ་རྒྱ་མཚོ། ཤོག་ངོས། ༩༢༨ ནང་གསལ། སི་ཁྲོན་དཔེ་སྐྲུན་ཚོགས་པ། སི་ཁྲོན་མི་རིགས་དཔེ་སྐྲུན་ཁང་།
[3]  > གཞན་དོན་རྗེས་དཔག་གི་ལེའུ། མཛད་པ་པོ། དཔལ་ཆོས་ཀྱི་གྲགས་པ། ཐེ་ཝན་བོད་བརྒྱུད་ནང་བསྟན་ཐོས་བསམ་གླིང་། ༢༠༠༨ ལོའི་དཔར་མ། ཤོག་ངོས། ༡༣༧ མཐར་རུ་གསལ།
[4]  > མཛད་པ་པོ། སློབ་དཔོན་དབྱིག་གཉེན། བསྟན་འགྱུར། དཔེ་སྡུར་མ། སེམས་ཙམ། པོད། ཤི་པ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ༢༠༠༡ ལོའི་དཔར་མ། ཤོག་ངོས། ༩ པའི་དཀྱིལ་དུ་གསལ།
[5]  > མངོན་སུམ་ལེའུ། མཛད་པ་པོ། དཔལ་ཆོས་ཀྱི་གྲགས་པ། ཐེ་ཝན་བོད་བརྒྱུད་ནང་བསྟན་ཐོས་བསམ་གླིང་། ༢༠༠༨ ལོའི་དཔར་མ། ཤོག་ངོས། ༡༠༩ ཡི་དབུ་རུ་གསལ།
[6]  > མཛད་པ་པོ། སློབ་དཔོན་ཕྱོགས་ཀྱི་གླང་པོ། བསྟན་འགྱུར། དཔེ་སྡུར་མ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ༢༠༠༡ ལོའི་དཔར་མ། ཤོག་ངོས། ༤༣༢ དབུ་ནས་གསལ།
[7]  > མཛད་པ་པོ། སློབ་དཔོན་ཕྱོགས་ཀྱི་གླང་པོ། བསྟན་འགྱུར། དཔེ་སྡུར་མ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ༢༠༠༡ ལོའི་དཔར་མ། ཤོག་ངོས། ༤༣༢ དཀྱིལ་ནས་གསལ།
[8]  > མཛད་པ་པོ། འཕགས་པ་ཐོགས་མེད། བསྟན་འགྱུར། དཔེ་སྡུར་མ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ༢༠༠༡ ལོའིི་དཔར་མ། ཤོག་ངོས། ༣༧ པའི་མཐའ་རུ་གསལ།
[9]  > མཛད་པ་པོ། དཔལ་ཆོས་ཀྱི་གྲགས་པ། ཐེ་ཝན་བོད་བརྒྱུད་ནང་བསྟན་ཐོས་བསམ་གླིང་། ༢༠༠༨ ལོའི་དཔར་མ། མངོན་སུམ་ལེའུ། ཤོག་ངོས། ༡༡༦ དཀྱིལ་དུ་གསལ།
[10]  >མཛད་པ་པོ། དཔལ་ཆོས་ཀྱི་གྲགས་པ། ཐེ་ཝན་བོད་བརྒྱུད་ནང་བསྟན་ཐོས་བསམ་གླིང་། ༢༠༠༨ལོའི་དཔར་མ། མངོན་སུམ་ལེའུ། ཤོག་ངོས། ༡༡༦དཀྱིལ་དུ་གསལ།
[11] གོང་མཚུངས།
[12] གོང་མཚུངས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/27085.html


c: text/html

text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཨེ་ལེག་ཛན་ཌར་ བྷར་ཛིན་ལགས་ཀྱི་ལོ་རྒྱུས་མདོར་བསྡུས།
ཨེ་ལེག་ཛན་ཌར་ བྷར་ཛིན་ (Alexander Berzin) ལགས་ནི་ཕྱི་ལོ་ ༡༩༤༤ ལོར་ཨ་རིའི་གྲོང་རྡལ་ནེའུ་ཇར་སིའི་ (New Jersey) མངའ་ཁུལ་པེ་ཊར་སན་ (Paterson) ཞེས་པའི་ཡུལ་དུ་སྐུ་འཁྲུངས་ཤིང་། ར་ཌ་གར་སི་ (Rutgers) གཙུག་ལག་སློབ་གྲྭ་ཆེན་མོ་དང་པི་རིན་སི་ཊོན་ (Princeton) གཙུག་ལག་སློབ་གྲྭ་ཆེན་མོ་གཉིས་འབྲེལ་བའི་ཐོག་ཕྱི་ལོ་ ༡༩༦༥ ལོར་ཨེ་ཤི་ཡའི་ཤེས་ཡོན་སྡེ་ཚན་ (Department of Oriental Studies) ནས་ཉེ་བའི་གཙུག་ལག་རབ་འབྱམས་པའི་བསླབ་པ་མཐར་སོན་པ་དང་། ཧར་ཝར་ཌི་ (Harvard) གཙུག་ལག་སློབ་གྲྭ་ཆེན་མོའི་རྒྱ་ནག་སོགས་ཤར་ཨེ་ཤི་ཡའི་སྐད་ཡིག་དང་། ལེགས་སྦྱར། རྒྱ་གར་རིག་པའི་སྡེ་ཚན་ནས་ཕྱི་ལོ་ ༡༩༦༧ ལོར་གཙུག་ལག་རབ་འབྱམས་པ་ (M.A) སློབ་ཐོན་བྱུང་བ་དང་ཕྱི་ལོ་ ༡༩༧༢ ལོར་འབུམ་རམས་པ་ (Ph.D) གི་མཚན་གནས་བཞེས།
ཕྱི་ལོ་ ༡༩༦༩ ནས་ ༡༩༩༨ བར་ཐོག་མར་ཧྥུལ་བེ་རེ་ཌའི་ (Fulbright) མཁས་དབང་ཐོག་ནས་བཞུགས་སྒར་རྡ་རམ་ས་ལར་ཕེབས་བཞུགས་གནང་སྟེ། བོད་རྒྱུད་ནང་བསྟན་གྱི་ཆོས་རྒྱུད་ཚང་མའི་སློབ་དཔོན་རྣམས་ཀྱི་དྲུང་ནས་ནང་ཆོས་སློབ་གཉེར་དང་ཉམས་ལེན་གནང་། ཁོང་གི་དགེ་བའི་བཤེས་གཉེན་གཙོ་བོ་ནི་༸གོང་ས་༸ཏཱ་ལའི་བླ་མ་སྐུ་ཕྲེང་བཅུ་བཞི་པ་ཆེན་པོ་མཆོག་གི་མཚན་ཞབས་ སེར་ཀོང་མཚན་ཞབས་རིན་པོ་ཆེ་ཡིན་ཅིང་། མི་ལོ་དགུའི་རིང་ཁོང་གིས་འཛམ་གླིང་ཡུལ་གྲུ་གང་སར་སེར་ཀོང་རིན་པོ་ཆེའི་གསུང་སྒྱུར་དང་དྲུང་ཡིག་གཅིག་ལྕོགས་ཀྱི་ཞབས་ཏོག་བསྒྲུབས་པ་མ་ཟད། ལྷག་པར་དུ་མཚམས་རེ་༸སྤྱི་ནོར་གོང་ས་༸ཏཱ་ལའི་བླ་མ་མཆོག་གི་གསུང་སྒྱུར་ཡང་གནང་མྱོང་ཡོད།
དེ་བཞིན་བོད་ཀྱི་དཔེ་མཛོད་ཁང་གི་ཡིག་སྒྱུར་ཚན་པ་གསར་འཛུགས་གནང་མཁན་གྱི་ཁོངས་མི་ཞིག་ཡིན་ཅིང་། དབྱིན་ཡིག་ནང་ཕབ་སྒྱུར་བྱེད་སྐབས། རྒྱུན་དུ་གོ་ནོར་ཐེབས་ཉེན་ཆེ་བའི་བོད་ཡིག་གི་བརྡ་ཆད་ཁག་ཅིག་དབྱིན་སྐད་ཀྱི་ཐ་སྙད་གསར་བཟོ་དང་ལེགས་བཅོས་མཛད་པའི་ཁར། དེ་མིན་གྱི་སྐད་ཡིག་གཞན་མང་པོའི་ཁྲོད་ལོ་ཙཱ་བ་རྣམས་དང་ལས་ཀ་མཉམ་དུ་གནང་སྟེ་ཡིག་སྒྱུར་བྱེད་སྐབས་བརྡ་ཆད་མང་པོ་ཞིག་བཅོས་སྒྱུར་དང་ཡར་རྒྱས་གཏོང་བར་རོགས་མགོན་གནང་།
ཕྱི་ལོ་ ༡༩༨༣ ནས་བཟུང་། བྷར་ཛིན་ལགས་འཛམ་གླིང་ཡུལ་གྲུ་གང་སར་ཕེབས་ཏེ་ནང་པའི་ཆོས་ཚོགས་དང་གཙུག་ལག་སློབ་གྲྭ་ཆེན་མོ་གྲངས་བདུན་བཅུ་བརྒལ་བའི་ནང་ནང་ཆོས་ཀྱི་ཉམས་ལེན་དང་ལྟ་གྲུབ། དེ་བཞིན་བོད་སོག་གི་ལོ་རྒྱུས་དང་སྐར་རྩིས་གསོ་བ་རིག་པའི་རྣམ་གཞག་སོགས་སློབ་ཁྲིད་མང་དག་གནང་ཡོད། ཁོང་གིས་དམར་པོའི་རྒྱལ་ཁབ་མང་པོར་ཕེབས་པ་དང་དེ་བཞིན་ལ་ཊིན་ཨ་མེ་རི་ཀ་དང་ཨ་ཧྥེ་རི་ཁ། དབུས་ཨེ་ཤི་ཡ། དབུས་ཤར་ཡུལ་བཅས་ཀྱི་ལུང་པ་ཁག་ནང་གཙོ་འདོན་གནང་སྟེ་ཕེབས་ཀྱི་ཡོད། ཁོང་གི་གསུང་རྩོམ་དང་ཡིག་སྒྱུར་ཧ་ཅང་མང་པོ་ཞིག་པར་འགྲེམས་བྱས་པའི་ཁར། ཁོང་གི་གསུང་བཤད་མང་པོ་ཞིག་སྐད་རིགས་དེ་དག་ནང་པར་འགྲེམས་བྱས་ཡོད།
བྷར་ཛིན་ལགས་ཀྱིས་རྒྱལ་སྤྱིའི་ནང་བོད་སོག་རིག་གཞུང་གི་ལས་འཆར་མི་ཉུང་བ་ཞིག་གི་ཆེད་གཞུང་འབྲེལ་མ་ཡིན་པའི་འབྲེལ་མཐུད་ཀྱི་ངོ་བོར་ལེགས་སྐྱེས་རླབས་ཆེན་ཕུལ་ཡོད། དཔེར་ན། ཨུ་རུ་སུའི་འཕྲོད་བསྟེན་ལྷན་ཁང་དང་མཉམ་དུ་ཆེར་ནོ་སྦིལ་ (Chernobyl) གནོད་འཚེ་ཕོག་ཡུལ་རྣམས་ལ་བོད་ཀྱི་གསོ་བ་རིག་པའི་རོགས་སྐྱོར་གྱི་ལས་གཞི་ཞིག་དང་སོག་པོའི་ནང་འགེ་རི་ (Gere) ཐེབས་རྩ་ཁང་ལ་ཕལ་སྐད་ནང་སྲོལ་རྒྱུན་གྱི་རིག་གཞུང་གནས་ཐབས་ཆེད་ནང་ཆོས་ཀྱི་དཔེ་དེབ་པར་སྐྲུན་བྱེད་པའི་ལས་གཞི་ལྟ་བུ། དེ་བཞིན་ནང་པ་དང་ཁ་ཆེའི་ཆོས་ལུགས་དབར་གྲོས་མོལ་ཞིག་གསར་འཛུགས་དང་རྒྱུན་སྐྱོང་བྱེད་པའི་ཁྲོད་ཁོང་ནི་བྱེད་པོ་གཙོ་བོར་གྱུར།
ཕྱི་ལོ་ ༡༩༩༨ ལོར་རྩོམ་ཡིག་སོགས་ལམ་ལྷོང་ཚགས་ཚུད་ཡོང་སླད་བྷར་ཛིན་ལགས་ནུབ་ཕྱོགས་སུ་ཕྱིར་ཕེབས་བཞུགས་གནང་བ་དང་། སྐབས་རེ་ཡུལ་གཞན་དུ་ཕེབས་ནས་ཆོས་ཚོགས་མང་པོའི་ནང་སློབ་ཁྲིད་གནང་། འོན་ཀྱང་དུས་ཚོད་མང་ཆེ་བ་ད་ལྟ་ལེགས་སྒྲུབ་མ་ཟིན་པའི་དྲྭ་མཛོད་ཀྱི་ཡིག་ཆ་ཁག་གྲ་སྒྲིག་གནང་གི་ཡོད། ད་ལྟའི་ཆར་ཁོང་ཇར་མན་ (Germany) གྲོང་ཁྱེར་སྦེར་ལིན་ (Berlin) དུ་བཞུགས་བཞིན་མཆིས།། །།

robotstxt: allowed

filter: keep


text:
ཤིན་ཧྭ་གསར་འགྱུར་ཁང་ལྷ་ས་ནས་ཟླ་5ཚེས་6ཉིན་གློག་འཕྲིན་འབྱོར་གསལ། “དགུན་དུས་བོད་ལ་ཡུལ་སྐོར་བྱེད། གོ་ལའི་མཐའ་སྣེ་གསུམ་པ་མཉམ་དུ་སྤྱོད”ཅེས་པའི་བྱེད་སྒོ་སྤེལ་བ་ནས་བཟུང་། བོད་ཀྱི་ཡུལ་སྐོར་དཔལ་འབྱོར་ལ“འགོ་བཟང་པོ”ཞིག་བཙུགས་ཐུབ་པ་བྱུང་ཡོད། བོད་རང་སྐྱོང་ལྗོངས་ཡུལ་སྐོར་འཕེལ་རྒྱས་ཨུ་ལྷན་གྱིས་ངོ་སྤྲོད་པར་བྱས་པར་གཞིགས་ན། ཟླ་དང་པོ་ནས་གསུམ་པའི་བར། བོད་ཀྱིས་རྒྱལ་ཁབ་ཕྱི་ནང་གི་ཡུལ་སྐོར་བ་མི་ཐེངས་ཁྲི་106.4ལ་སྣེ་ལེན་ཞུས་ནས་དུས་མཚུངས་ལས་49.5%འཕར་བ་དང་། ཡུལ་སྐོར་ཡོང་འབབ་བསྡོམས་འབོར་སྒོར་དུང་ཕྱུར་12.6ཟིན་པ་དེ་དུས་མཚུངས་ལས་47%མང་དུ་སོང་ཡོད།
བོད་ཀྱི་ཡུལ་སྐོར་འཕེལ་རྒྱས་ཐད་ཡུལ་སྐོར་བ་མང་ཤོས་དང་ཉུང་ཤོས་ཀྱི་དུས་ཚིགས་ཁྱད་པར་ཆེ་བའི་དབང་གིས་དབྱར་ཁར་སྤ་སེ་ཉོ་དཀའ་བ་དང་དགུན་ཁར་ཡུལ་སྐོར་བ་ཉུང་བའི་གནས་ཚུལ་མངོན་གསལ་དོད་པོ་ཡོད། འདི་ལོའི་ཟླ་1ཚེས་31ཉིན་བོད་རང་སྐྱོང་ལྗོངས་སྲིད་གཞུང་གིས“དགུན་དུས་བོད་ལ་ཡུལ་སྐོར་བྱེད། གོ་ལའི་མཐའ་སྣེ་གསུམ་པ་མཉམ་དུ་སྤྱོད”ཅེས་པའི་ཁྲོམ་རའི་སྐུལ་སྤེལ་བྱེད་སྒོ་སྤེལ་ཏེ། Aརིམ་པའི་མཛེས་ལྗོངས་ཁུལ་115དང་དེ་བཞིན་སྐར་མ་རིམ་པའི་མགྲོན་ཁང་དང་། ཡུལ་སྐོར་རླངས་འཁོར། མཁའ་གྲུལ་སོགས་ཕྱོགས་མང་པོ་ནས་གཟིགས་སྐྱོང་བྱེད་ཐབས་ཡོངས་བསྒྲགས་བྱས་པས། དགུན་དུས་བོད་ལ་ཡུལ་སྐོར་དུ་འགྲོ་བའི་ཚ་རླབས་ཤིག་ངང་གིས་འཕྱུར་ནས་པོ་ཏ་ལར་ཟླ་གསུམ་པ་ནས“སྤ་སེ་ཉོ་དཀའ་བའི”སྣང་ཚུལ་ཐོན་པ་དང་། བྲག་གསུམ་མཚོའི་མཛེས་ལྗོངས་ཁུལ་ལ་2107ལོར་A5རིམ་པའི་མཛེས་ལྗོངས་ཁུལ་གྱི་ཆོག་མཆན་ཐོབ་རྗེས། “དགུན་དུས་བོད་ལ་ཡུལ་སྐོར་བྱེད་པའི”ཤུགས་རྐྱེན་བཟང་པོར་བརྟེན་ནས་དུས་ཚིགས་དང་པོར་ཡུལ་སྐོར་བར་སྣེ་ལེན་ཞུ་ཚད་དུས་མཚུངས་ལས་ལྡབ་6ཙམ་འཕར་ཡོད།
ཟླ་4ཚེས་6ཉིན། བོད་ཀྱི་མཁའ་འགྲུལ་གྱིས“དགུན་དུས་བོད་ལ་ཡུལ་སྐོར་བྱེད་པའི”གཙང་གླས་གནམ་གྲུ་ཁྲེང་ཏུའི་ ཧྲོང་ལིའུ་རྒྱལ་སྤྱིའི་གནམ་ཐང་ནས་ཉིང་ཁྲིའི་སྨན་གླིང་གནམ་ཐང་དུ་བདེ་འཇགས་ངང་འཕུར་སྐྱོད་ཐུབ་པ་དང་། ཟླ་4ཚེས་7ཉིན། “དགུན་དུས་བོད་ལ་ཡུལ་སྐོར་བྱེད་པའི”ཉིང་ཁྲིའི་ཁམ་བུའི་མེ་ཏོག་དུས་ཆེན་ལ་ལྟ་བའི་ཆེད་གཏོང་ཡུལ་སྐོར་མེ་འཁོར་ཐོག་མར་ལྷ་སར་འབྱོར་པ་སོགས་ལྕགས་ལམ་དང་དམངས་སྤྱོད་མཁའ་འགྲུལ་སོགས་བོད་སྐྱོད་འགྲིམ་འགྲུལ་ཡོ་ཆས་སྟབས་བདེར་སོང་ཡོད་ལ། བོད་ནང་ཁུལ་གྱི་ཕྱོགས་ཀུན་བགྲོད་ཐུབ་པའི་འགྲིམ་འགྲུལ་དྲ་བས་ཡུལ་སྐོར་ཉིད“མགྱོགས་མྱུར་སླེབས་ནས་ཡུལ་སྐོར་བྱེད་པའི”སྲོལ་ལམ་ཐོག་བསྐྱོད་རྒྱུར་སྐུལ་མ་ཐེབས་ཡོད།
“མགྱོགས་པོ་འགྲོ་རྒྱུ་ནི་ཐབས་ལམ་ཞིག་རེད་ལ་དེའི་དམིགས་ཡུལ་ནི་ཡུལ་སྐོར་བ་ལམ་དུ་འགྲོ་བའི་དུས་ཚོད་ཐུང་དུ་བཏང་ནས་མཛེས་ལྗོངས་ཁུལ་ལ་ལྷོད་ལྷོད་ངང་སྐོར་བ་རྒྱག་ཐུབ་པའི་ཆེད་དུ་རེད། འགྲིམ་འགྲུལ་གྱི་རྨང་གཞིའི་སྒྲིག་བཀོད་འཛུགས་སྐྲུན་ལ་རྒྱུན་ཆད་མེད་པར་སྐུལ་མ་བཏང་ནས‘དལ་པོའི་ངང་ཡུལ་སྐོར་ལྷོད་ལྷོད་བྱེད་པའི’མཐུན་རྐྱེན་ལྷ་ས་དང་། གཞིས་རྩེ། ཉིང་ཁྲི། ལྷོ་ཁ་བཅས་གྲོང་ཁྱེར་བཞིར་འཛོམས་ཡོད། འདི་ལོ་གྲོང་ཁྱེར་བཞིའི་ཡུལ་སྐོར་ཐོན་ཁུངས་བསྡུ་སྒྲིལ་བྱས་ནས་བོད་ཀྱི་ཡུལ་སྐོར་རྣམ་གྲངས་ལ་མྱོང་རོལ་གྱི་རིན་ཐང་སྔར་བས་ལྡན་པ་བྱ་རྒྱུ་རེད”ཅེས་བོད་རང་སྐྱོང་ལྗོངས་ཡུལ་སྐོར་འཕེལ་རྒྱས་ཨུ་ལྷན་གྱི་ཀྲུའུ་རེན་ཝང་སུང་ཕིང་གིས་དེ་ལྟར་བཤད།
“དགུན་དུས་བོད་ལ་ཡུལ་སྐོར་བྱེད། གོ་ལའི་མཐའ་སྣེ་གསུམ་པ་མཉམ་དུ་སྤྱོད”ཅེས་པའི་བྱེད་སྒོ་སྤེལ་བར་གྲུབ་འབྲས་ཐོབ་པའི་རྨང་གཞིའི་ཁར། ཡུལ་སྐོར་ཁྲོམ་ར་བརྟན་པོའི་ངང་བར་བརྒལ་ཡོང་ཆེད། བོད་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་བོད་དུ་ཡུལ་སྐོར་གྱི་གཞུང་ཁོངས་མཛེས་ལྗོངས་ཁུལ་གཙོ་བོའི་སྒོ་འཛིན་དང་། ཡུལ་སྐོར་རླངས་འཁོར། མཁའ་འགྲུལ་བཅས་ཀྱི་ཐད་གཟིགས་སྐྱོང་གི་བྱ་ཐབས་ལག་ལེན་བསྟར་རྒྱུ་དེ། ཟླ་4ཚེས་30ཉིན་བར་དེ་སྔ་གཏན་འཁེལ་བྱས་པའི་རྨང་གཞིའི་ཐོག་ཟླ་6ཚེས་30ཉིན་བར་དུས་ཚོད་འོས་འཚམས་ངང་ནར་འགྱངས་བྱ་རྒྱུའི་ཞིབ་འཇུག་གཏན་འཁེལ་བྱས་པ་རེད།


text:
您没有安装FlashPlayer或版本太低, 请点击获得最新版本FlashPlayer
གསར་འགོད་པར་ཉིན་ཤས་གོང་ལྗོངས་ཡོངས་ཀྱི་འགྲིམ་འགྲུལ་སྐྱེལ་འདྲེན་ལས་དོན་ཚོགས་འདུའི་ཐོག་ནས་ཤེས་རྟོགས་བྱུང་བར་གཞིགས་ན། ལོ་ལྔ་ཚན་བཅུ་གསུམ་པའི་རིང་རང་ལྗོངས་ཀྱིས་གྲོང་གསེབ་གཞུང་ལམ་ཤར་གཏོང་ཤར་སྐྱོད་ཐུབ་པའི་རྣམ་གྲངས་ལག་བསྟར་གཏིང་ཟབ་བྱས་ནས། ལོ་ལྔ་ཚན་བཅུ་གསུམ་པའི་དུས་མཇུག་ཏུ་ཤང་༼ གྲོང་རྡལ ༽དང་སྒྲིག་ཚུད་གྲོང་ཚོ་ཡོངས་ལ་གཞུང་ལམ་ཤར་གཏོང་ཐུབ་པ་དང་། ཤང་༼ གྲོང་རྡལ ༽བརྒྱ་ཆ ༡༠༠ དང་སྒྲིག་ཚུད་གྲོང་ཚོ་བརྒྱ་ཆ ༨༠ ལ་ཨར་འདམ་ལམ་ཤར་གཏོང་ཐུབ་པ། ཆ་རྐྱེན་འཛོམས་པའི་རང་བྱུང་གྲོང་ཚོ་ཚང་མར་གཞུང་ལམ་ཤར་གཏོང་ཐུབ་པ་བཅས་བྱེད་རྒྱུ་རེད།
རང་སྐྱོང་ལྗོངས་འགྲིམ་འགྲུལ་སྐྱེལ་འདྲེན་ཐིང་གི་ཐིང་ཀྲང་གཡང་སྐྱིད་ནས། རང་ལྗོངས་འདི་ཉིད་མཐའ་མཚམས་མི་རིགས་ས་ཁུལ་དང་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་བསྡུས་ཡུག་འབྲེལ་དབུལ་ཕོངས་ས་ཁུལ་ཞིག་ཡིན་པས། འགྲིམ་འགྲུལ་སྐྱེལ་འདྲེན་གོང་འཕེལ་དོ་སྙོམས་མེད་པ་དང་གང་ལེགས་བྱུང་མེད་པའི་གནད་དོན་སྔར་བཞིན་མངོན་གསལ་དོད་པོ་ཡོད། དབུལ་གྲོལ་འགག་སྒྲོལ་ལ་རྒྱལ་ཁ་མཐའ་གཅིག་ཏུ་ལེན་པ་དང་ཞིང་འབྲོག་མང་ཚོགས་ཕྱུག་འགྱུར་འབབ་འཕར་ཡོང་རྒྱུར་སྣེ་ཁྲིད་བྱེད་པའི་ཐད་འགྲིམ་འགྲུལ་གྱི་འདེགས་སྐྱོར་ནུས་ལྡན་བྱེད་ཆེད། སླད་ཕྱིན་ལོ་གསུམ་ནང་རང་ལྗོངས་ཀྱིས་ཤིན་ཏུ་དབུལ་བའི་ས་ཁུལ་གྱི་དབུལ་གྲོལ་འགག་སྒྲོལ་སྐོར་གྱི་འགྲིམ་འགྲུལ་སྐྱེལ་འདྲེན་པུའི་འཆར་གཞིས་མཛུབ་ཁྲིད་བྱེད་པ་དང་། སྲིད་གཞུང་གི་གཙོ་ཁྲིད་དང་འགན་སྲུང་ནུས་པ་འདོན་སྤེལ་གང་ལེགས་བྱས་ཏེ་སྲིད་ཇུས་དང་ཚན་པ། མ་དངུལ། བྱ་ཐབས་བཅས་ཀྱི་ཐད་ནས་འཕར་གཟིགས་རྒྱབ་སྐྱོར་བྱས་ཐོག་ལེགས་པོ་བཞི་ལྡན་གྱི་གྲོང་གསེབ་གཞུང་ལམ་གྱིས་གཙོ་གནད་བྱས་ཏེ། གྲོང་གསེབ་གཞུང་ལམ་དྲ་བ་ཅན་དུ་འཛུགས་སྐྲུན་དང་ཤང་༼ གྲོང་རྡལ ༽དང་སྒྲིག་ཚུད་གྲོང་ཚོར་གཞུང་ལམ་ཤར་གཏོང་། མཐའ་མཚམས་ཀྱི་འབྱོར་འབྲིང་གྲོང་ཚོ་དང་དེ་བཞིན་གྲོང་ཚོ་དང་དུད་ཚང་སོགས་ལ་གཞུང་ལམ་འཛུགས་སྐྲུན་གྱི་རྣམ་གྲངས་ལག་བསྟར་བྱས་ནས། ཤང་༼ གྲོང་རྡལ ༽དང་སྒྲིག་ཚུད་གྲོང་ཚོ་ཡོངས་ལ་གཞུང་ལམ་ཤར་གཏོང་ཐུབ་པའི་དམིགས་ཚད་སྔ་སྣུར་དུ་ལེགས་སྒྲུབ་ཐུབ་པ་བྱེད་རྒྱུ་དང་ཆབས་ཅིག གྲོང་གསེབ་ཀྱི་སྐྱེལ་འདྲེན་མཐུན་སྦྱོར་གོང་འཕེལ་མགྱོགས་སུ་བཏང་སྟེ་སྤྱི་ལོ ༢༠༢༠ ལོར་སླེབས་དུས་ཆ་རྐྱེན་འཛོམས་པའི་ཤང་༼ གྲོང་རྡལ ༽ལ་རླངས་འཁོར་ཤར་གཏོང་ཐུབ་ཚད་བརྒྱ་ཆ ༡༠༠ ཟིན་པ་དང་། སྲིད་འཛིན་གྲོང་ཚོར་འགྲུལ་སྐྱེལ་རླངས་འཁོར་ཤར་གཏོང་ཐུབ་ཚད་བརྒྱ་ཆ ༨༠ ཟིན་པ་བྱེད་རྒྱུ་རེད་ཅེས་གསུངས།
ཉེ་བའི་ལོའི་ནང་རང་ལྗོངས་ཀྱིས་གྲོང་གསེབ་གཞུང་ལམ་གྱི་རྣམ་གྲངས་ལ་སྐུལ་འདེད་གཏིང་ཟབ་བཏང་བས། གྲོང་གསེབ་གཞུང་ལམ་རིང་ཚད་སྤྱི་ལོ ༢༠༡༢ ལོའི་སྤྱི་ལེ་ཁྲི ༥.༣༢༤༤ ནས་ད་ཆའི་སྤྱི་ལེ ༦.༠༤༢༡ བར་རིང་དུ་ཕྱིན་པ་མ་ཟད། གཞུང་ལམ་ཤར་གཏོང་དང་ཤར་སྐྱོད་ཐུབ་ཚད་ཕྱོགས་ཡོངས་ནས་ལེགས་སུ་ཕྱིན་ཡོད། སྤྱི་ལོ ༢༠༡༧ ལོ་ཁོ་ནར་ལྗོངས་ཡོངས་སུ་གྲོང་གསེབ་ཀྱི་གཞུང་ལམ་འཛུགས་སྐྲུན་རྣམ་གྲངས ༡༣༧༤ བཀོད་སྒྲིག་བྱས་པ་དང་། སྒོར་དུང་ཕྱུར ༤༢༢ ལྷག་ཙམ་བཏང་ནས་གྲོང་གསེབ་ཀྱི་གཞུང་ལམ་སྤྱི་ལེ ༦༨༨༧ གསར་དུ་བསྐྲུན་པ་དང་ཤང་༼ གྲོང་རྡལ ༽ ༤༠ དང་སྒྲིག་ཚུད་གྲོང་ཚོ ༡༦༦ ལ་ཨར་འདམ་ལམ་བཟོས་ཡོད། ད་བར་ལྗོངས་ཡོངས་ཀྱི་རྫོང་ཁག་ཁྲོད་མེ་ཏོག་རྫོང་ཕུད་པའི་རྫོང་ཚང་མར་སྣུམ་ནག་གཞུང་ལམ་ཤར་གཏོང་ཐུབ་ཡོད་པ་དང་། ཤང་༼ གྲོང་རྡལ ༽ལ་གཞུང་ལམ་ཤར་གཏོང་ཐུབ་ཚད་བརྒྱ་ཆ ༩༩ དང་སྒྲིག་ཚུད་གྲོང་ཚོར་གཞུང་ལམ་ཤར་གཏོང་ཐུབ་ཚད་བརྒྱ་ཆ ༩༩ ཟིན་ཡོད། དེ་བཞིན་ལྗོངས་ཡོངས་སུ་མེ་ཏོག་རྫོང་ཕུད་པའི་རྫོང་ཚང་མར་འགྲུལ་སྐྱེལ་རླངས་འཁོར་ཤར་གཏོང་ཐུབ་པ་དང་། ཤང་༼ གྲོང་རྡལ ༽ལ་རྒྱུན་ཚིགས་རླངས་འཁོར་ཤར་གཏོང་ཐུབ་ཚད་བརྒྱ་ཆ ༧༠ དང་སྒྲིག་ཚུད་གྲོང་ཚོར་འགྲུལ་སྐྱེལ་རླངས་འཁོར་ཤར་གཏོང་ཐུབ་ཚད་བརྒྱ་ཆ ༤༥ ཟིན་ཡོད།
གཡང་སྐྱིད་ནས་ད་དུང་སྤྱི་ལོ ༢༠༡༨ ལོར་རང་ལྗོངས་ཀྱིས་ཁུལ་ཁོངས་གོང་འཕེལ་གྱི་འཐབ་ཇུས་དང་གྲོང་གསེབ་དར་རྒྱས་གཏོང་བའི་འཐབ་ཇུས་དོན་འཁྱོལ་ཧུར་ཐག་བྱས་ནས། མཐའ་མཚམས་ས་ཁུལ་གྱི་འབྱོར་འབྲིང་གྲོང་ཚོའི་གཞུང་ལམ་དང་། གྲོང་ཚོ་དང་དུད་ཚང་ལ་ཤར་གཏོང་ཐུབ་པའི་གཞུང་ལམ། བབ་བསྟུན་གནས་སྤོས་ཀྱི་དབུལ་སྐྱོར་བཀོད་སྒྲིག་ཁུལ་གྱི་འགྲོ་ལམ་བཅས་འཛུགས་སྐྲུན་བྱེད་མགྱོགས་སུ་བཏང་ནས། གཙོ་གནད་ཐོག་ཤིན་ཏུ་དབུལ་བའི་ས་ཁུལ་གྱི་གྲོང་གསེབ་གཞུང་ལམ་འཛུགས་སྐྲུན་ལ་རྒྱབ་སྐྱོར་བྱས་ཏེ། ཤང་༼གྲོང་རྡལ ༽༡༣ དང་སྒྲིག་ཚུད་གྲོང་ཚོ ༡༡༥༢ ལ་ཨར་འདམ་ལམ་འདིང་བའི་རྣམ་གྲངས་རིམ་བཞིན་ལག་བསྟར་བྱས་ནས། སྤྱི་ལོ ༢༠༡༩ ལོར་སླེབས་དུས་ཤང་༼ གྲོང་རྡལ ༽བརྒྱ་ཆ ༡༠༠ དང་སྒྲིག་ཚུད་གྲོང་ཚོ་བརྒྱ་ཆ ༨༠ ལ་ཨར་འདམ་ལམ་འདིང་ཐུབ་པ་བྱེད་རྒྱུར་རྨང་གཞི་བརྟན་པོ་འདིང་རྒྱུ་ཡིན་གསུངས།།


text:
ཛྭ་དང་ཐིས་ཀྱི་སྐོར་ལ་དྲི་བ།
ལན་འབུལ་མཁན། རྩོམ་སྒྲིག་པ། དྲི་བ་གནང་མཁན། ཞུ་ཚང་བ།
(མ་རྩོམ་ཡོང་ཁུངས། ཧི་མ་ལ་ཡའི་བོན་དང་། པར་གྱི་ཡོང་ཁུངས། མཐའ་ཞུ་བླ་མ་འོད་ཟེར་མཐའ་རྒྱས་རིན་པོ་ཆེ།)
དྲི་བ། ཞང་ཞུང་བོན་སྐོར་མེ་རི་དང་གེ་ཁོད་སོགས་ལས་བྱུང་བའི་ལས་མཐའ་ཁག་ལས། “ཛོ་དང་ཐིས་ཀྱི་ལས” ཞེས་གསུངས་པའི་ཛོ་དང་ཐིས་གཉིས་ཀྱི་ཁྱད་པར་ཅི་ལྟར་ཡིན་ནམ། ཐིས་ལ་རྣམ་གྲངས་ཐིས་དཀར་དང་། ཐིས་ནག ཐིས་དམར་གསུམ་ཡོད་པའི་དེ་དག་གི་ཁྱད་པར་ཅི་ལྟར་འབྱེད་དགོས་སམ།
ལན། སྤྱིར་བཏང་གནའ་རབས་ཀྱི་དཔེ་རྙིང་གསེབ་ན་བཞུགས་པའི་ཐ་སྙད་དེ་དག་ལ་དེང་རབས་ཀྱི་ཚིག་མཛོད་དང་དཔེ་དེབ་འགའ་ཞིག་ཁ་སྔོག་ཙམ་རེ་བྱས་པ་ཙམ་གྱིས་གོ་བ་ལོན་པ་དང་། དེ་དག་གི་དོན་འདི་དང་འདི་ཡིན་ཞེས་ཁ་ཚོན་གཅོད་ཐུབ་པ་ཞིག་གཏན་ནས་མིན་ལ། ཐ་སྙད་དེ་དག་གི་བསྟན་དོན་འཚོལ་དགོས་ན་མ་མཐའ་ཡང་ཚིག་དེས་ཟིན་པའི་གཞུང་ལུགས་ཁག་ཅིག་གི་གཞུང་བབ་གོ་རིམ་སྒྲིག་པ་དང་། དཔེ་གཞུང་ཁག་ལ་གོམ་འདྲིས་ཅུང་ཙམ་རེ་ཡོད་དགོས་སྟབས་ང་ཚོས་མཉམ་དུ་འདི་འདྲའི་ཕྱོགས་ལ་འབད་དགོས་པར་སྣང་།
དང་པོ། ཛྭ་ཡི་སྐོར་ལ་གླེང་བ།
འདིར་སྐབས་བབ་གླེང་བྱའི་ཐ་སྙད་ “ ཛོ་ ” དང་ “ ཐིས་ ” གཉིས་ལས། དང་པོ་ “ ཛོ་ ” འམ་ “ ཛྭ་ ” ཞེས་འབྲི་ཚུལ་མི་འདྲ་བ་གཉིས་དང་། ཡང་འཚམས་སུ་ “ ཙོ་ ” དང་། “ བཙྭོ་ ”། “ བཙོད་ ” སོགས་བྲིས་པའང་འདུག་ཀྱང་། ཡོངས་གྲགས་གོང་གི་ “ ཛོ་ ” འམ་ “ ཛྭ་ ” གཉིས་པོ་འབྲི་ཆེ་ལ། བོན་ཕྱོགས་ཀྱི་མཁས་པ་འགས་ཝ་ཟུར་འགའ་ཞིག་སྐབས་འགར་ན་རོའི་དོད་དུ་འགྲོ་ཚུལ་གསུངས་ཡོད་པར་འདིར་ཡང་དེ་གཉིས་ཁྱད་མེད་དུ་གླེང་རྒྱུ་ཡིན།
སྤྱིར་ཛྭའམ་ཛོ། ཡང་ན་ཙོ་སོགས་ནི་གོང་ཞུས་ལྟར་དེང་རབས་བོད་ཀྱི་སྐད་བརྡའི་ནང་དུ་གོ་རྒྱུ་དེ་ཙམ་ཨེ་ཡོད་མི་ཤེས། ལེགས་སྦྱར་གྱི་སྐད་ནང་མེ་སོགས་དྲག་ཏུ་འཕྱོ་བའམ་འབར་བའི་དོན་དུ། ཛཱ་ལཱ། ཟེར་སྲོལ་ཞིག་ཡོད་ཀྱང་། སྐབས་འདིའི་བཤད་བྱའི་དོན་དང་འབྲེལ་མིན་ད་དུང་བརྟག་གཞིར་གནས་ཡོད། སྐྱབས་སྟོན་གྱིས་མུ་མར་གསེར་རྒོད་ཅེས་པ་འགྲེལ་སྐབས། བོད་སྐད་དུ་གསེར་ཙོ་སྟེ་ཞེས། ཙོའམ་ཛྭ་ནི་བོད་སྐད་ཡིན་པར་གསུངས་ཡོད། ཡིན་ནའང་ད་ལྟའི་ཆར་ང་ཚོས་ཛྭ་ནི་ཞང་སྐད་ཡིན་པར་གཞིར་བཅས་ནས། དེའི་བྱེད་ལས་ཀྱི་ཆ་འདྲ་བའི་བོད་སྐད་དུའང་མེ་སྒྱོགས་ལྟ་བུའི་འགྲེལ་བཤད་གནང་མཁན་ཡོད་པར་མཐོང་།
ཐོག་མར་སྒྲུབ་གཞུང་ཁག་ཅིག་ལས་ཛྭ་ཡི་བྱུང་རབས་དང་འབྲེལ་བའི་སྐོར་ཅུང་ཞིག་གླེང་ན། དབལ་ཤེལ་རྒྱུང་དཀར་པོའི་དབལ་ཆུ་སྒྲུབ་གཞུང་ལས། “ དེ་ནས་བཤར་བ་(བཤར་བ་སྐོར་མཇུག་ནས་གླེང་རྒྱུ་ཡིན།)རྔོ་སྟེ་འདི་སྐད་དོ། བསྭོ་དང་པོ་ཛོ་སྲིད་གང་ནས་སྲིད། །འབྱུང་བ་ལྔ་ཡི་དངས་མ་ལ། ” སོགས་ནས། “ ཛོ་སྲས་མིང་སྲིད་བཅོ་བརྒྱད་དེས། །དྲག་པོ་ཛོ་ཡི་ལས་བྱེད་ན། །” སོགས་ནས། “ དྲག་པོའི་ཐུན་རྡོ་བཤར་བ་འདིས། །ཕུགས་སུ་གཏོར་བས་ཕུགས་འདྲ་ཐུལ། །སྒོ་རུ་གཏོར་བས་གོད་འདྲེ་ཐུལ། ། ” སོགས། ཛྭ་ཡི་བྱུང་རབས་ཁག་ཅིག་བཤད་ཡོད། བཤད་ཚུལ་དེའང་ནམ་རྒྱུན་བོན་གཞུང་ཁག་མང་པོ་ལས་བྱུང་བ་ལྟར། དང་པོ་འབྱུང་བ་ལྔ་ཡི་དངས་མ་ལས་ལྷ་སྲིན་གྱི་ཆོ་འཕྲུལ་གྱིས་འབྱུང་བ་རང་རྡོལ་གྱི་སྒོ་ང་བྱུང་བ་དང་། དེ་དག་ལས་རིམ་པར་ཛྭ་སྲས་མིང་སྲིང་བཅོ་བརྒྱད་བྱུང་ཚུལ་སོགས་ཡིན།
ཡང་དེ་ཉིད་ཀྱི་ཛྭ་རབས་ཁུངས་བཤད་ཅེས་པ་ལས། “ བསྭོ་སྡོན་ཚེ་བསྐལ་པའི་དང་པོ་ལ། ཡོད་ཁམས་སྣང་བ་འོད་ལྡན་དང་། མེད་ཁམས་མུན་པ་ཟེར་ལྡན་སྲིད། །” ཅེས་སོགས་ནས། “ དེ་ན་རི་རབ་ཁ་ཁྱེར་དུ། །དབལ་བོན་འོད་སྤུངས་ཆེན་པོ་ཡིས། །དྲག་པོ་ཛྭ་ཡི་དཀྱིལ་འཁོར་བཞེངས། ། ” ཞེས་སོགས་ནས། “ དེ་འོག་ཞང་ཞུང་ཡུལ་ལྗོངས་སུ། །གྱེར་སྤུངས་སྣང་བཞེར་ལོད་པོ་ཡིས། །ཡིད་དམ་མགོན་པོ་རྣམ་གསུམ་བསྒྲུབས། །དྲག་པོའི་དབལ་ཛྭ་འབར་བ་ཡིས། ། ” སོགས་ནས། “ དེ་ནས་གནམ་མཚོའི་དོ་གླིང་དུ་། །ཞང་ཞུང་སྟོང་རྒྱུང་མཐུ་ཆེན་གྱིས། །དྲག་པོ་གསེར་ཛྭ་འབར་བ་བསྒྲུབས། ། ” ཞེས་སོགས་ནས། “ དེ་ནས་ཞང་ཞུང་ཡུལ་གྱི་ཕྱོགས། །ཁ་ཡུག་གཡུང་དྲུང་སྤུ་རྩེ་རུ། །འཆི་མེད་རིག་འཛིན་ཆེན་པོ་ཡིས། །དྲག་པོ་ཛྭ་ཐིས་འཁྱིལ་བ་བསྒྲུབས། ། ” སོགས། ཛྭ་ཡི་ལས་སྒྲུབ་དེ་དག་གཤེན་པོ་གཙོ་བོ་སུས་དང་ཡུལ་དུས་གང་ལ་བསྒྲུབས་པ་སོགས་ཀྱི་སྐོར་ཞིག་བཤད་ཡོད།
སྐབས་འདིར་བཤད་བྱའི་ཛྭ་ཡི་ནང་དོན་ཐད་སྐབས་འགར་དྲག་པོའི་མཐུ་དང་གཏད་ཀྱི་ལས་མཐའམ་རྒྱུད་སྐོར་ལ་གོ་ཚུལ་ཞིག་དང་། ཡང་དྲག་པོའི་མཐུ་གཏད་ཀྱི་ངན་སྔགས་སོགས་ལ་གོ་ཚུལ་གཅིག དེ་མིན་དྲག་པོ་མཐུ་གཏད་ཀྱི་རྫས་སམ་ལག་ཆའི་རིགས་ཞིག་ལ་གོ་དགོས་པ་སོགས་ཀྱི་གནད་འགའ་ཞིག་མཆིས།
དེའང་མཐུ་གཏད་ཀྱི་ལས་མཐའ་སྐོར་ལ་གོ་རྒྱུ་ཡོད་ཚུལ་ནི། གཏེར་གྱི་ཁ་བྱང་ལས། “ རྒྱུ་བོན་ཕལ་ཆེར་ནི། སྟོན་པ་བོད་ཡུལ་དུ་བྱོན་དུས་བཞག་པ་སྟེ། ཞང་ཞུང་གི་བོན་པོར་ཛོ་དང་སྔགས་བསྟན། བོད་ཀྱི་བོན་པོ་ལ་ལྷ་གསོལ་བ་དང་འདྲེ་གཅོད། ། ” ཅེས་དང་།
གཟི་བརྗིད་ལས། “ འབུམ་པ་དབལ་ཆེན་མཐུ་ཡི་རྒྱུད། །འབར་བ་དབལ་ཆེན་ཛོ་ཡི་རྒྱུད། །རམ་པ་དབལ་ཆེན་གཤེད་ཀྱི་རྒྱུད། ། ” ཅེས་དང་།
བསྟན་འབྱུང་ཕྱོགས་བསྡུས་ལས། “ གེ་ཁོད་རྒྱུད་གསུམ་གནམ་ལྕགས་ཐོག་མདའ་དང་། །མུ་མར་གསེར་ཛོ་མེ་ལྕེ་ཕྲེང་བ་གསུམ། ། ” ཞེས་སོགས་དང་། བསྟན་འབྱུང་དར་རྒྱས་གསལ་སྒྲོན་ལས་གེ་ཁོད་ཀྱི་རྒྱུད་བསྟན་སྐབས། “ གེ་ཁོད་ལ་རྒྱུད་གསུམ་ལས། གནམ་ལྕགས་ཐོག་མདའི་རྒྱུད་ལ། ཡེ་ཤེས་དང་འཇིག་རྟེན་གཉིས། མུ་མར་གསེར་ཛོ་ཞུན་མའི་རྒྱུད་ལ། མེ་རི་དང་གེ་ཁོད་དབང་རྒྱལ་དང་གསུམ་མོ། ། མངའ་བདག་མེ་ལྕེ་ཕྲེང་བའི་རྒྱུད་ལ། ཨ་ཏི་མུ་ཝེར་རྩ་འགྲེལ་གཞུང་གསུམ། ཁྱུང་དང་བཞི་བྱུང་། ” ཞེས་སོགས་གསུངས་དང་། ད་དུང་གོང་དུ་དབལ་ཤེལ་རྒྱུང་དཀར་པོའི་སྒྲུབ་གཞུང་སྐབས་སུ་བཤད་པའི་ཛྭ་ཡི་སྐོར་སོགས་ལ་བརྟག་ན་ཛྭ་ནི་དྲག་པོ་མཐུ་དབལ་གྱི་རྒྱུད་སོགས་ལ་གོ་བ་ལེན་རྒྱུ་མེད་དམ་སྙམ་པ་ཞིག་འདུག
དྲག་པོའི་མཐུ་གཏད་ཀྱི་ངན་སྔགས་སམ་དྲག་སྔགས་ཀྱི་རིགས་ཞིག་ལ་གོ་ཚུལ་ནི། ཞི་བ་གཡུང་དྲུང་ཡོངས་རྫོགས་ལས། “ དྲག་པོ་ཛོ་དབལ་རག་ཤ་ཐུན་ལས་སོགས། །ངན་སྔགས་བརྒྱད་ཁྲི་བཞི་སྟོང་ལྗགས་ལ་བཀྲམ། །དབུ་འཕང་སྨད་ཅིང་བསྟན་པ་བཤིགས་པ་རྣམས། །རྡུལ་ཕྲན་བཞིན་དུ་བརླག་པར་བདག་གིས་བྱས། །མ་ཉེས་སྟབས་ལ་བདག་གིས་ཡོངས་མ་སྤྱད། ། ” ཅེས་སོགས་གསུངས།
དེ་མིན་དྲག་པོ་མཐུ་གཏད་ཀྱི་རྫས་སམ་ལག་ཆའི་རིགས་ཞིག་ལ་གོ་བ་ཡོད་ཚུལ་ནི། གསེར་འོད་ནོར་བུ་འོད་འབར་ལས། “ ཆེ་མཆོག་ཁྲོ་རྒྱལ་སྐུ་སྤྲུལ་ནས། །དབུ་ནི་ཁྲོ་བོ་འབུམ་གྱི་དབུ། །ཕྱག་གཡས་མཚོན་ཆ་སྣ་ཚོགས་འབུམ། །གཡོན་འབུམ་འཛིན་བྱེད་ལྕགས་ཀྱུ་དང་། །ཐོག་ཛོ་ཐུ་ལུམ་འཇིགས་འབུམ་བསྣམས། ། ” ཞེས། སྟོན་པ་ཁྲོ་རྒྱལ་གྱི་སྐུ་རུ་བཞེངས་སྐབས་ཕྱག་ན་ཐོག་དང་། ཛྭ། ཐོ་བ་སོགས་བསྣམས་ཡོད་པ་བསྟན་པ་དང་།
གཡུང་དྲུང་ལས་རྣམ་པར་དག་པའི་རྒྱུད་ལས། “ དགྲ་དང་བདུད་ལས་རྒྱལ་བ་ཡི། །མི་བཟད་དྲག་པོ་ཛོ་དབལ་འཛིན་ལ་ཕྱག་འཚལ་ལོ། ། ” ཞེས་སོགས་བཀའ་དཔེ་རྣམས་སུ་གསལ་བ་དང་།
ཡང་བཀའ་བརྟེན་རྣམས་སུ་གསལ་བ་ནི། སངས་པོ་ཁྲི་ན་ཁོད་ཀྱིས་མཛད་པའི་སྲིད་པ་སྤྱི་སྐོང་སྣང་སྲིད་སྤྱི་མདོས་ལས། “ གཤེན་རབ་ནི་མཐུ་བཙན་པས། །ཛོ་དམར་ནི་གླད་ལ་གཟེར། །སྲོག་ཐག་ནི་གཤེན་ལ་བཅོལ། ། ” ཞེས་དང་།
ཚེ་དབང་དྲག་ཁྲོས་ཛྭ་དམར་མེ་རི་འཁྱིལ་བའི་གཞུང་ལས། “ ཛྭ་འདི་ཞང་ཞུང་བོན་གྱི་ཛྭ། །བསྒྲུབས་ནི་སྐུ་གཤེན་རྣམས་ཀྱིས་བསྒྲུབས། །འཕེན་ནི་ཕྱག་སོར་རྩེ་ནས་འཕེན། །བཏུལ་ནི་བདུད་སྲིན་འདྲེ་བགེགས་བཏུལ། །བསྒྲལ་ནི་དགྲ་བོ་བྱད་མ་བསྒྲལ། །སྟབས་ནི་བོན་ཉིད་དབྱིངས་སུ་སྟབས། །” ཞེས་དང་།
གསང་ཐིས་འཕར་མ་དགུ་སྐོར་གྱི་བཟློག་པ་ལས། “ དང་རྭ་ཧེབ་ཅུ་གསུང་གིས་རྒྱ་མཚོ་ཧུབ་ཀྱིས་འདེབས། །ཧྲིལ་དོ་ཧྲིལ་རྦང་གསུང་ཞིང་རི་རབ་ཚོགས་པོར་འཕེན། །གསེར་ཛོ་གཏར་རྡོ་ནམ་མཁར་བསོར་ཞིང་འཕོངས་པ་ཡིས། །རི་རབ་ཟོམ་ནས་འཚིག་ཅིང་རྒྱ་མཚོ་གཏིང་ནས་ཁོལ། །འཇིག་རྟེན་ཁམས་གསུམ་མ་ལུས་འཇིགས་སྐྲག་སྔངས། །གཡེན་དགུ་ལྷ་སྲིན་དོན་སྙིང་ཐང་ལ་ལྷུང་། །” ཞེས་གེ་ཁོད་བསྟོད་བསྐུལ་སྐབས་སུ་གསུངས།
གེ་གོད་ཛོ་དམར་འཁྱིལ་བའི་རྒྱུད་ཀྱི་དཔའ་བོ་ཆེ་དགུ་ལས། “ ཐོ་ཐོ་ཡམ་པ་མཐུ་བོ་ཆེ། །ཆིབས་སུ་ཤེལ་གྱི་རྣ་བ་ཆིབས། །གཡས་སུ་གསེར་གྱི་རྣ་རུ་བསྣམས། །གཡོན་ནས་གསེར་གྱི་ཙོ་དམར་འཕེན། ། ” ཞེས་སོགས་མང་ངོ་།
ཡང་ལོ་རྒྱུས་རྣམས་སུ་འཁོད་པ་དཔེར་ན། དར་རྒྱས་གསལ་སྒྲོན་ལས། “ དེས་ཨ་ནུ་འཕྲག་ཐག་ལ་བརྒྱུད། ཐུན་མོང་མུ་མར་གསེར་ཛོ་མདའ་ལྟར་འཕེན་ཅིང་། ” ཞེས་དང་། བསྟན་འབྱུང་ཕྱོགས་བསྡུས་ལས། “ ཨ་ནུ་འཕྲག་ཐག་ཞང་ཞུང་དབུས་ཀྱི་གཤེན། །ཏི་སེ་གངས་ལ་བསྒྲུབས་པས་གྲུབ་པ་ཐོབ། །ཐུན་མོང་གསེར་ཛོ་འཕངས་པས་སྲིན་ཡུལ་བསྲེགས། །ཤིག་ཙོ་འཕངས་པས་གྲན་ལུས་ཧྲེང་ནས་ཤི། དུག་ཙོ་འཕངས་པས་དགྲ་ལུས་ཞིག་ནས་ཤི། །དུག་ལ་སྨན་དུ་བསྒྱུར་ནས་གསོལ་བ་དང་། །” ཞེས་དང་།
འདིའི་སྐོར་སྐྱབས་སྟོན་གྱིས་ཁྲོ་འགྲེལ་ནང་དུ། “ ཕྲག་ཐག་གིས་གཞུང་འདི་བསྒྲུབས་པས་རྫུ་འཕྲུལ་མཐུའི་རྟགས་ནི། མུ་མར་ཞེས་བོད་སྐད་དུ་བསྒྱུར་ནས་གསེར་ཙོ་་སྟེ། འཕེན་ཚུལ་དཔུང་དང་ཁྱུང་དང་རྔུབ་གསུམ་སྟེ། གསེར་སྲང་གང་ཙམ་དང་། ཞོ་གང་ཙམ་སྔགས་ནས་འཕངས་བས། ཡུལ་སྡེ་དང་། ལུང་པ་དང་། གནས་གཞི་རེ་བརླག་པར་ནུས་པའི་ཕྱིར། མུ་མར་གསེར་རྒོད་ཞལ་ནས་མུར་བ་ནི། །ཉེ་ལོ་སྔགས་ཀྱིས་དགྲ་བགེགས་འདུལ་བའི་རྟགས། །ཅེས་པས་སོ། །པྲ་མོ་ཧ་བོད་སྐད་དུ་བསྒྱུར་ན་ཤིག་སྟེ། དགྲ་ལ་གསེར་ཏེ་ཙམ་པའི་ཙོ་འཕང་བབ་ཤིག་དྲིར་གསོད་པ་སྟེ། ཙོ་མཐུ་དང་དེའི་གྲུབ་རྟགས་ལ་ཤར་བ་ཡིན། “ ཞེས་གསལ་པོ་འགྲེལ་ཡོད།
ཡང་། བྲུ་སྒོམ་རྒྱལ་བ་གཡུང་དྲུང་གིས་མཛད་པའི་རྫོགས་པ་ཆེན་པོ་ཞང་ཞུང་སྙན་བརྒྱུད་ཀྱི་ལོ་རྒྱུས་རྣམ་ཐར་དང་བཅས་པ་ལས། “ མཚན་ཡང་ལྷ་སྒོམ་དཀར་པོ་བྱ་བར་གྲགས་སོ། །ཕྱི་འབྱུང་བ་དབང་དུ་འདུས་པའི་རྟགས་སུ། བསྟན་པའི་དོས་འཛུགས་པ་ལ་ཛོ་དམར་མདའ་ལྟར་འཕེན་པ་དང་། ཡོན་བདག་གི་སྲིའུ་ན་བ་ལ་བླ་མ་སྒོམ་ནས། ལྷ་སྒོམ་དཀར་པོ་འདྲེ་ཛྭ་བྱས་པས་ཛྭ་ཡིས་ཁང་པ་གད་ནས་འདྲེ་བུད། སྲིའུ་སོས་པ་དང་། དགྲ་བོ་ལ་མཚན་སྟོན། ” ཞེས་སོགས་དང་།
ཁྲི་སྲོང་གིས་བོན་བསྣུབ་སྐབས་གྱེར་སྤུངས་ཆེན་པོས་གསེར་ཛྭ་འཕངས་ནས་རྒྱལ་པོ་སྙུང་པའི་ལོ་རྒྱུས་རྒྱས་པ་བོན་གྱི་བསྟན་འབྱུང་རྒྱལ་རབས་རྣམས་སུ་གསལ་བ་ལྟར། འདིར་རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་བོན་མ་ནུབ་པའི་གཏན་ཚིགས་ལས་གསལ་བའི་ཛྭ་ཡི་ནུས་པ་དང་ཁྱད་དབྱེ་སྐོར་ཞིག་གླེང་ན། དེའང་དེ་ཉིད་ལས། “ ཞང་ཞུང་རྒྱལ་པོའི་ཁབ་ཆེན་མ་ཁྱུང་ཟ་མཚོ་རྒྱལ་དེས། བོད་ཀྱི་རྒྱལ་པོ་ལ་ཐུགས་ཀྱི་བརྣག་པ་སྐྱེས་ནས། གྱེར་སྤུངས་སྣང་བཞེར་ལོད་པོ་སྤྱན་དྲངས། ཟ་འོག་དགུ་རིམ་གྱི་གདན་བཏིངས། དར་དཀར་ཤ་བ་རིས་ཀྱི་གུར་ཕུབ། འབྲས་ཆང་དིང་པ་དྲངས། བདའ་དགུ་དང་འདོད་དགུ་ནི་ཕུལ། གདུང་པའི་མཆི་མ་ཁྲག་ཏུ་གཏིགས་ནས་ཞུས་པ། བོན་སྐྱོང་རྒྱལ་པོ་ནི་བཀྲོངས། བོན་ཁྲིམས་དར་གྱི་མདུད་པ་ནི་ཞིག །རྒྱལ་ཁྲིམས་གསེར་གྱི་གཉའ་ཤིང་ནི་ཆག །བོན་ཁམས་སིལ་བུར་སོང་། གཡུང་དྲུང་བོན་གྱི་བསྟན་པ་ནི་ནུབ། འདི་ལྟ་བུའི་དུས་བྱུང་པས། ཐུགས་ཀྱི་བརྣག་པ་ཞུ་འཚལ་ཞུས་པས། སྣང་བཞེར་ལོད་པོའི་ཞལ་ནས། ང་ལ་སྤུ་བྱ་བ་གསེར་སྲང་གཅིག་ལ་ལོ་གསུམ་བསྒྲུབས་ནས་བཏང་ན། བོད་ཁམས་རླུང་གིས་འཁྱེར་བ་ཡོད་པ་འདི་བྱའམ། ཁྱུང་བྱ་བ་གསེར་སྲང་ཕྱེད་ལ་ཟླ་བ་གསུམ་བསྒྲུབས་ནས་བཏང་ན། ཡར་ལུང་སོགས་ཀ་ཁྲི་སྲོང་སྡེ་བཙན་འཁོར་དང་བཅས་པ་ཕུང་པ་ཡོད་པ་དེ་བྱའམ། རྔུབ་བྱ་བ་གསེར་ཞོ་གཅིག་ལ་ཞག་བདུན་བསྒྲུབས་ནས་བཏང་ན། རྒྱལ་པོ་ཉིད་སོད་པ་ཡོད་པ་འདི་བྱའམ། གསུངས་པས། མཚོ་རྒྱལ་གྱི་ཞལ་ནས་རྔུབ་མཛད་པར་འཚལ་ལོ་ཞུས་པས། གྱེར་སྤུངས་ཆེན་པོ་ད་རོག་མཚོ་གླིང་ལ། དར་དཀར་ཤ་བ་རིས་ཀྱིས་གུར་ཕུབ། ཟ་འོག་དགུ་རིམ་གྱི་གདན་ལ་བཞུགས་ནས། ཞག་བདུན་བསྒྲུབས་ནས། གསེར་ཞོ་གཅིག་གསུམ་དུ་བཅད་ནས། སུམ་ནམ་གཅིག་སྲོད་ལ་འཕང་པས། ཡར་ལུང་ཤམ་པོའི་མགུར་གྱི་མཚོ་ལ་རྒྱབ་ནས། མཚོ་སྐམས་ཀླུ་བྲོས། ཡར་ལུང་མཚོ་སྐམས་བྱ་བ་ཡོད་དོ། །སུམ་ནམ་གཅིག་ནམ་ཕར་ཕྱེད་ཚུར་ཕྱེད་ལ་འཕང་པས། སོག་ཁ་སྤུན་པོའི་རི་ལ་ཤ་བ་བདུན་ཉལ་བ་ལ་རྒྱབ་ནས། གཉིས་ཤི་ལྔ་རེངས་པས། ཤ་བ་རིང་ཀྱི་རི་བྱ་བ་ཡོད་དོ། །སུམ་ནམ་གཅིག་ཐོ་རངས་འཕང་པས། སྐུ་མཁར་བྱི་བ་སྟག་རྩེ་ལ་རྒྱབ་ནས། རྒྱལ་པོ་སྙུང་གིས་ཟིན་ནོ། །རྒྱལ་པོ་རིག་པ་ཅན་དེས་ཞལ་ནས། གཡུང་དྲུང་བོན་གྱི་བསྟན་པ་བསྣུབས་བོན་སྐྱོང་རྒྱལ་པོ་བཀྲོངས། ད་ནང་ཐོ་རངས་ཙྭོ་འོང་ལུགས་ཀྱིས། གྱེར་སྤུངས་ཆེན་པོ་ཐུགས་ཁྲོས་པ་ཡིན་པས། གསེར་ཕྱེ་འབྲོང་རུ་གང་ཁྱེར་ལ། མི་རྟ་བརྒྱ་ཐམས་པ་ཆོས་ཤིག །གྱེར་སྤུངས་དེ་ལ་ང་གསོ་བའི་ཐབས་ཡོད་དོ། ། ” ཞེས་སོགས་ཀྱིས་ཤེས་ནུས།
མཐུ་གཏད་རྫས་རིགས་ཀྱི་ཛྭ་ལ་རྣམ་གྲངས་འགའ་ཞིག་སྟེ། གོང་དུ་སྣང་བཞེར་ལོད་པོས་གསུངས་པའི་སྤུ་དང་། ཁྱུང་། རྔུབ་བྱ་བ་དང་། ཡང་ཨ་ནུ་ཕྲག་ཐག་གིས་བསྒྲུབས་པའི་སྐབས་གསེར་ཛྭ་དང་། དུག་ཛྭ། པྲ་མོ་ཧ་ཞེས་པའི་སྐབས་སུ་མཐུ་གཏད་འཕངས་རྗེས་ཕ་རོལ་དགྲ་བོ་ཤིག་ཁྱུས་གསོད་པའི་ཤིག་ཛྭ་སོགས་དང་།
ཡང་། གེ་ཁོད་སྒྲུབ་པ་ལས་ལྕམ་མོ་ཛོ་འགྱེད་ཀྱི་འཕྲིན་ལས་སྐབས་སུ། “ བསྭོ་ཛོ་དམར་དེ་ནི་ཐོག་འབེབ་བསྭོ། །ཛོ་སྐྱ་དེ་ནི་ཐོག་འཁུག་བསྭོ། གསེར་ཛོ་་སེར་པོ་དགྲ་འདུལ་བསྭོ། ཆུ་ཛོ་སྔོན་མོ་འདྲེ་འདུལ་བསྭོ། །ཁྲོ་ཛོ་དམར་པོ་འདྲེ་འདུལ་བསྭོ། །” སོགས་ཛོ་དམར་དང་། ཛོ་སྐྱ། གསེར་ཛོ། ཆུ་ཛོ། ཁྲོ་ཛོ་སོགས་ཛྭ་ཡི་རྣམ་གྲངས་ལྔ་ཙམ་བཤད་ཡོད།
དེ་ལྟར་ད་ལྟ་ང་ཚོའི་མཇལ་ཡུལ་དུ་གྱུར་པའི་ཛྭ་འཕེན་གྱི་ལས་ཁ་སྒྲུབ་པ་ཇི་ལྟར་ཡོད་དམ་ཞེ་ན། གཡུང་དྲུང་བོན་ལུགས་ཀྱི་གྲུབ་མཐའ་འཛིན་པའི་སྐྱེ་བོ་ཕལ་ཆེར་གྱིས་མཐོང་ཐོས་མྱོང་གསུམ་དུ་གྱུར་པའི་གེ་ཁོད་དབལ་ཆུའམ་དཔལ་ཤེལ་རྒྱུང་དཀར་པོའི་དབལ་ཆུ་སྐོལ་བའི་སྒྲུབ་པ་ཆ་ལག་དང་བཅས་པར་བོན་གཤེན་གྲུབ་པ་དང་ལྡན་པ་རྣམས་ཀྱིས་བསྒུབས་དང་སྒྲུབ་བཞིན་ཡོད་པ་འདི་དག་གིས་ཤེས་ནུས། སྒྲུབ་པ་འདི་དག་བོན་གཤེན་ནུས་མཐུ་ཅན་ཚོས་ཡུན་རིང་བཅད་རྒྱ་མཛད་ནས་བསྒྲུབས་རྗེས། ད་གཟོད་དབལ་མེ་འབུད་པ་དང་། དབལ་ཆུ་སྐོལ་བ། དབལ་ཁྱུང་རྩེད་པ། དབལ་རྡོ་རྫུ་བ། དབལ་གྱི་བཤར་བ་གཏོར་བ། དབལ་རྩམ་འཕེན་པ་སོགས། ངོ་མཚར་བའི་གྲུབ་རྟགས་མང་པོ་མཇལ་རྒྱུ་ཡོད། དེའང་དབལ་ཁྱུང་རྩེད་པ་ནི། ཉིན་གང་ལྷབ་ལྷུབ་ཏུ་ཁོལ་བཞིན་པའི་དབལ་ཆུའི་ནང་དུ་མར་གྱི་སྒོ་ང་བསྐྱུར་བ་དང་། དེ་རྗེས་མེ་སྟེང་གི་ཁྱུང་ཚང་ནས་མར་གྱི་དབལ་ཁྱུང་གིས་དབལ་ཆུ་ཚ་པོའི་ནང་ནས་སྒོ་ང་དང་བླ་གཡུ་སོགས་ལེན་སྐབས། མར་གྱི་སྒོ་ང་དང་བྱ་ཁྱུང་མདོག་ཙམ་ཡང་མི་ཞུ་བ་སོགས་དང་། དབལ་རྡོ་རྫུ་བ་ནི། རྡོ་དཀར་མཁར་སྒང་ཆེ་བ་འགའ་ཞིག་ཉིན་གང་པོར་དབལ་མེའི་ནང་དུ་བསྲེགས་རྗེས་ཕྱིར་བཏོན་ནས་དམར་ལིང་ངེར་ཡོད་པའི་རྡོ་སྲེག་ཐོག་དད་ལྡན་སུ་ཞིག་གིས་རྐང་རྗེན་དུ་བརྫིས་ནའང་དྲོད་ཁོལ་ཙམ་ལས་མི་འཚིག་པ་དང་། དབལ་གྱི་བཤར་རྡོ་གཏོར་བ་ནི། རྡེའུ་ཧྲུག་སླ་ང་གང་ཉིན་གང་དབལ་མེའི་སྟེང་དུ་བརྔོས་རྗེས་སུ་མི་ཚོགས་དད་ལྡན་ཚོའི་ཁྲོད་དུ་གཏོར་ནའང་སུ་ལ་ཕོག་ཀྱང་མི་འཚིག་མི་ན་བ་དང་། དབལ་རྩམ་མམ་ཛྭ་རྩམ་འཕེན་པ་ནི། མར་དང་བལ་སྐུད་ཀྱིས་དཀྲིས་པའི་སྒྲོན་ཤིང་ཆེན་པོ་ལ་མེ་བགོས་ཏེ། དེའི་ངོགས་སུ་དབལ་རྩམ་མི་ཚོགས་ཀྱི་ཁྲོད་དུ་འཕེན་སྐབས་མེ་ལྕེ་འདོམ་ཞག་གཉིས་གསུམ་ཙམ་མི་གསེང་དུ་མཆེད་ནའང་མི་འཚིག་པ་སོགས་ཀྱི་གྲུབ་རྟགས་མང་པོ་ཞིག་ད་ལྟའི་བོན་གཤེན་ཚོའི་སྒྲུབ་པ་ཉམས་ལེན་གྱི་སྐབས་སུ་མཇལ་རྒྱུ་ཡོད།
འོ་ན་སྐབས་འདིིའི་དབལ་ཆུའི་སྐབས་ཀྱི་ལས་སྒྲུབ་འདི་ཚོ་ཛྭ་དང་འབྲེལ་བ་ཅི་ཞིག་ཡོད་སྙམ་སྲིད་ཚེ། དེའང་ཡོད་དེ་གོང་དུ་བཤད་མ་ཐག་པའི་དབལ་ཤེལ་རྒྱུང་དཀར་པོའི་དབལ་ཆུ་སྒྲུབ་གཞུང་ལས། “ དེ་ནས་བཤར་བ་རྔོ་སྟེ་འདི་སྐད་དོ། བསྭོ་དང་པོ་ཛོ་སྲིད་གང་ནས་སྲིད། །འབྱུང་བ་ལྔ་ཡི་དངས་མ་ལ། ” སོགས་ནས། “ ཛོ་སྲས་མིང་སྲིད་བཅོ་བརྒྱད་དེས། །དྲག་པོ་ཛོ་ཡི་ལས་བྱེད་ན། །” སོགས་ནས། “ དྲག་པོའི་ཐུན་རྡོ་བཤར་བ་འདིས། །ཕུགས་སུ་གཏོར་བས་ཕུགས་འདྲ་ཐུལ། །སྒོ་རུ་གཏོར་བས་གོད་འདྲེ་ཐུལ། །” ཞེས་པ་འདི་དག་གིས་དབལ་ཆུའི་སྐབས་སུ་ཐུན་རྡོའམ་བཤར་བ་གཏོར་ཚུལ་དང་། དེ་བཞིན་ཛྭ་རྩམ་རྒྱག་ཚུལ་དེ་དག་ཛྭ་ལས་དངོས་ཡིན་པར་བསྟན་ཡོད།
ཛྭ་ཡི་སྐོར་བཤད་སྐབས་འདི་དག་ཉམས་སུ་ལེན་མཁན་གྱི་གང་ཟག་ལའང་ཛྭ་ཡི་མིང་བརྡས་བརྒྱན་པ་མང་དག་སྣང་སྟེ། དཔེར་ན། ཞང་ཞུང་ཙོ་་མེན་གྱེར་ཆེན། ཞང་ཞུང་མུ་ཛོ་ཛྭ་ཡེར། ཞང་ཞུང་འུ་ཡེར་ཛྭ་འགྱེད། ལྟ་བུའོ།
དེ་ལྟར་སྐབས་འདིར་བཤད་བཞིན་པའི་དྲག་པོའི་ཛྭ་ལས་འདི་དག་ངན་སྔགས་ཏེ་ཕ་རོལ་པོ་གསོད་བཏུབ་སྒྱེལ་གསུམ་བྱེད་སྤྱད་ཁོ་ན་མིན་པར། ཕ་རོལ་པོའི་ལུས་ངག་ཡིད་གསུམ་གྱི་རྐྱེན་ངན་བག་སྒྲིབ་ཀྱི་གནོད་པ་ཞི་བའི་ཆེད་ཡིན་པ་ནི་གོང་དུ་བཤད་ཟིན་པའི་ཛྭ་རབས་དང་སྒྲུབ་གཞུང་དེ་དག་ལས་ཤེས་ནུས་སོ།། །།
གཉིས་པ། ཐིས་ཀྱི་སྐོར་གླེང་བ།
འདིར་བཤད་བྱ་གཉིས་པ་ཐིས་ཀྱི་སྐོར་ལ། ཐ་སྙད་འདི་ཡང་གོང་བཤད་ཛྭ་ལྟར་དེང་རབས་བོད་ཀྱི་སྤྱི་ཁྱབ་ཚིག་མཛོད་ནས་ཕལ་ཆེར་འབྲེལ་བཤད་མཐོང་རྒྱུ་མེད། འོན་ཀྱང་ཕྱིས་བྱུང་བོན་འབྲེལ་གྱི་ཚིག་མཛོད་འགའ་ཞིག་ཏུ་ཐིས་ནི་ཞང་སྐད་དེ་ཛྭ་སྒྲུབ་པའི་ཆོ་ག་ལ་གོ་ཚུལ་བཤད་འདུག་ཀྱང་། གུས་པའི་བསམ་ཚུལ་ནི། སྤྱིར་ཐིས་ཞེས་པ་ཛྭ་སྒྲུབ་ཀྱི་ཆོ་གའི་དོན་གཅིག་པུ་ཙམ་ལ་གོ་རྒྱུ་མིན་པར་གནད་ཆེའི་སྙིང་པོའམ་གསང་བའི་དོན། དེ་བཞིན་དམར་ཁྲིད་ཀྱི་གདམས་པ་སོགས་ལའང་གོ་བ་ཡོད་སྲིད་པར་འདོད་དེ། ཞང་སྐད་དུ། ཨི་ཐིས་ཞེས་པ་སྙིང་པོའམ་གལ་འགང་ཆེ་བ་དང་། ཨི་ཐིས་ཡ་ཞེས་པ་ནི་གསང་བའི་དོན་ཡིན། ཐ་སྙད་དེ་དང་འབྲེལ་བའི་ཨག་ཐམ་དང་ཨི་ཐ་སོགས་ནི་སྦས་པའམ་དམར་ལ་ཟབ་པར་གསང་རྒྱ་བྱེད་པའི་དོན་ཡིན་པ་ལྟར་རོ། །
དེ་ལྟར་ཐ་སྙད་དེའི་འཇུག་ཡུལ་དང་དེས་དོན་ཇི་ཞིག་སྟོན་ཞེ་ན། ཐིས་ནི་གཙོ་བོར་དྲག་པོ་གསང་སྒྲུབ་མཐུ་ཡི་མན་ངག་གི་རྒྱུད་དང་སྒྲུབ་པ་ལ་གོ་བར་འདུག་སྟེ། གཏེར་གྱི་ཁ་བྱང་ལས། “ ཡང་བསློགས་པས་ཟངས་ཀྱི་སྒྲོམ་བུ་ཞིག་བྱུང༌། དེ་ཁ་ཕྱེས་ནས་བལྟས་པས་ཞང་ཞུང་ཐིས་ཀྱི་བོན་སྐོར་བྱུང༌། གཟིགས་པས་ཐིས་ལ་གསུམ་སྟེ། ཐིས་དཀར་གསོ་བའི་རྒྱུད། ཐིས་དམར་བཟློགས་རྒྱུད། ཐིས་ནག་བསད་པའི་རྒྱུད་དང་གསུམ་མོ། །ཐིས་དཀར་ལ་བཞི་སྟེ། ཐིས་སྨད་བཅོ་བརྒྱད་དོ། །ལྷ་གསལ་འདེབས་ཀྱི་སྒོམ་ཁོག ཐིས་སྤུར་ནག་པོ་གསང་བ་ཐུགས་ཀྱི་བེའུ་ཆུང་དང་བཞིའོ། །ཐིས་དམར་ལ་གསུམ་སྟེ། བཟློག་པའི་རྒྱུད་དང་དབབ་བཅད་གཉིས་སོ། །ཐིས་ནག་གཉིས་གསང་བའི་རྒྱུད་དང༌། དབལ་ཕུར་ནག་པོ་གཉིས། དེ་ལྟར་དགུ་བྱུང་ངོ༌། །གོང་གི་ཐིས་ལ་ཐིས་དམར་འདི་འཕེལ་ན་བསྟན་པ་ལ་གནོད་པར་འདུག་སྙམ་ནས་བཞག་གོ །ཐིས་དཀར་ཐིས་ནག་གཉིས་བྲིས་ནས་ཞུ་དག་བྱས། ཕྱི་མོ་སྐྱར་གཟིགས་རྟོགས་བྱས་ནས་ཐིས་དམར་ནས་ཁ་སྐོང་བྱ་བ་འདུག་པས་ཐིས་དམར་ཡང་བྲིས། ” ཞེས་དང་།
དར་རྒྱས་གསལ་སྒྲོན་ལས། “ ཞང་ཞུང་གི་ཐིས་སྔགས་ལ་རྒྱུད་ཁྲི། ” ཞེས་དང་། “ ཐིས་སྔགས་ནི་གཙོ་དབལ་གྱི་དྲག་སྔགས་སོ། །” ཞེས་དང་། ཡང་ཉིད་ལས། “ གཟེ་སྟོན་གྱིས་ལ་སྟོད་གཙང་པོ་ནས་སྟོན་པའི་བོན་སྡེ་ལ། ཞང་ཞུང་ཐིས་ཀྱི་སྐོར་བྱུང་སྟེ། ཐིས་དཀར་གསོ་བའི་རྒྱུད་ལ་སྡེ་བཞི། ཐིས་དམར་ཟློག་པའི་རྒྱུད་ལ་གསུམ། ཐིས་ནག་བསད་པའི་རྒྱུད་གཉིས། མཛུབ་ཐིས་དང་བཅུ་བྱུང་ངོ་། ། ” ཞེས་སོགས་ལ་གཟིགས་ན་ཐིས་ཀྱི་གོ་དོན་དང་དེའི་ཁྱབ་ཚད་ཧ་ཅང་ཆེ་བར་ཤེས་ནུས།
དེ་ལྟར་ཐིས་ཀྱི་རྒྱུད་སྡེ་ལ་དབྱེ་ན་ཇི་ལྟར་ཡོད་ཅེ་ན། གེ་ཁོད་བདུད་འདུལ་གསང་བ་རྩ་བའི་རྒྱུད་ལས། “ ཨེ་མ་ཧོ། ཀུ་བྱི་མང་ཀེ་ལ་སོགས་འཁོར་རྣམས་གུས་པའི་ཉོན། ཞུས་པའི་དོན་དེ་རྒྱས་པར་བཤད། ང་ཡི་བསྟན་པའི་བཀའ་རྒྱུད་ལ། བརྗོད་པ་སྟོང་ཕྲག་དྲུག་ཅུ་ཡོད། དབྱེ་བཤགས་བརྗོད་ན་བསམ་མི་ཁྱབ། བསྡུས་ན་རང་གི་སེམས་ཉིད་ཡིན། སྟོང་ཕྲག་དྲུག་ཅུའི་ནང་ནས་ཀྱང་། ཡོངས་གྲགས་རྒྱུད་སུམ་བརྒྱ་དྲུག་ཅུ་ཡོད། དེ་ཡང་ཕྱི་ནང་གསང་བར་བསྟན། ཕྱི་ནི་འཇིག་རྟེན་ལྷ་རྒྱུད་ལ། ནང་ནི་མེ་རི་འབར་བ་ཡིན། གསང་བ་ཐིས་སྒྲུབ་དྲག་པོ་ཡིན། བཀའ་རྒྱུད་ཕྱེ་ན་འདི་ཉིད་ནང་དུ་འདུས། ནང་གི་རྒྱུད་ལ་མེ་རི་འབར་བ་རྩ་བའི་རྒྱུད། འོད་གསལ་འཕྲིན་ལས་དང་། མན་ངག་སྟོན་པ་ཏི་ཀ་ལོ། །དེ་ལ་ཡང་ཕྱི་ནང་གསང་བར་བསྟན། གསང་བའི་རྒྱུད་ལ་གསུམ་དུ་འདུས། བདུད་འདུལ་གསང་བའི་རྩ་རྒྱུད། ཐིས་དམར་གསང་བ་གཏིང་རྫོགས་འཕྲིན་ལས་རྒྱུད། འོད་དམར་གསང་ཐིས་ལས་ཕྲན་རྒྱུད། རེ་རེ་ལ་ཡང་ཕྱི་ནང་གསང་བ་གསུམ་སྟེ། དེ་ལ་ཁྱད་པར་བཀའ་རྒྱུད་འདི། རྣམ་གྲངས་རྣམ་པ་ལྔ་རུ་བསྟན། བདུད་འདུལ་གསང་བ་རྩ་བའི་རྒྱུད། ཐིས་དམར་གསང་བ་གཏིང་རྫོགས་འཕྲིན་ལས་རྒྱུད། མེ་རི་གཡུང་དྲུང་འཁྱིལ་པ་དབང་གི་རྒྱུད། འོད་དམར་གསང་ཐིས་ལས་ཁའི་རྒྱུད། ཡེ་ཤེས་འཁྱིལ་པ་གནས་ལུགས་སྟོན་པ་ལྟ་བའི་རྒྱུད། རྒྱུད་ཀྱི་རྣམ་གྲངས་ལྔ་རུ་འདུས། དབྱེ་ན་བསམ་འདས་མང་ཡོད་ཀྱང་། རང་རང་ནང་དུ་རྒྱས་པར་བསྟན། ། ” ཞེས་སོགས་གེ་ཁོད་ཀྱི་སྒྲུབ་པ་སྐབས་ཀྱི་གསང་སྒྲུབ་དེ་དག་ཐིས་ཀྱི་སྒྲུབ་པའམ་ཐིས་རྒྱུད་ཡིན་པར་བསྟན་ཡོད།
ཡང་བདལ་འབུམ་ལས། “ གསོལ་པ། ཞང་ཞུང་གི་ཐིས་སྔགས་རྒྱུད་ཁྲི་པ་དེ་དག་ལ། འདུས་པའི་རྒྱུད་དུ་མཆིས། ཅེས་གསོལ་པ། གཤེན་རབ་ཀྱིས་བཀའ་སྩལ་པ། དེ་ནི་རྩ་བའི་རྒྱུད་ཉི་ཤུ་ཐམ་པ་སྟེ། ཙོ་དམར་ལ་ཤན་ཤིན་ཏུ་གསེར་ཁྲག་གི་རྒྱུད་དང་། གསར་བ་སླན་ཅན་ས་གཞིའི་རྒྱུད་དང་། ཀླུ་ཡི་རྒྱལ་པོ་མུ་ཟངས་ཀྱི་རྒྱུད་དང་། ཐུགས་གསུམ་མཐོང་རེག་གི་ཐོས་རྒྱུད་དང་། ལྟས་ངན་རྒྱལ་པོ་གྲང་ཚེར་དར་དམིགས་དགུའི་རྒྱུད་དང་། སྟག་མོ་སྲིད་པའི་ལས་བྱེད་མའི་རྒྱུད་དང་། པུ་ཁ་བརྒྱད་དྲག་པོ་ཐུན་སྐོར་གྱི་རྒྱུད་དང་། ཐུན་དགུ་སྐོར་རྣམ་ཤེས་སྲོག་པའི་རྒྱུད་དང་། ཕྱིར་ཟློག་ཀུན་འབྱུང་ཐམས་ཅད་ཟློག་པའི་རྒྱུད་དང་། ཐིས་དཀར་ནག་དྲུག་ཅུ་སྐོར་གྱི་རྒྱུད་དང་། མེ་རི་འོད་གསལ་འཕྲིན་ལས་ཀྱི་རྒྱུད་དང་། ཐ་རམ་ནག་པོ་བདུད་རྣམས་འདུལ་བའི་རྒྱུད་དང་། གཡུ་རྩེའི་ཉི་མ་སེམས་ཉིད་རང་གི་རྒྱུད་དང་། གེ་ཁོད་སྐུ་གསུང་ཐུགས་ཀྱི་ཐུགས་རྒྱུད་དང་། ཨ་ཏི་མུ་ཝེར་མ་སྐྱེད་གནས་སུ་དག་པའི་རྒྱུད་དང་། སྐྱི་འདངས་ཚ་ཚུགས་དབའ་ཀླུང་འཁྲུགས་པའི་རྒྱུད་དང་། སྐུ་བླ་མུ་ཏུར་དམ་འགོང་འདུལ་བའི་རྒྱུད་དང་། གྱད་ཕུར་གསང་བ་དྲག་པོ་རང་གྲོལ་གྱི་རྒྱུད་དང་། གསང་བ་ཐུགས་ཀྱི་རེག་ཆོད་ཀྱི་རྒྱུད་དང་། ཞང་ཞུང་གི་ལྷ་རིགས་རང་རང་སྒོས་སྒྲུབ་ཀྱི་རྒྱུད་དང་། ” ཞེས། ཐིས་ལ་རྩ་བའི་རྒྱུད་ཉི་ཤུ་ཐམ་པ་ཡོད་པར་གསུངས།
རྒྱུད་སྡེ་འདི་ཉིད་ལྷོ་གཏེར་ཐེག་དགུའི་ལུགས་ཀྱི་ཨ་དཀར་ཐེག་པ་དང་འཕྲུལ་གཤེན་ཐེག་པ་གཉིས་ཀའི་ཁོངས་སུ་ཡོད་པར་གསལ་ཏེ། མདོ་དྲི་མེད་ལས། “ གསུམ་པ་འཕྲུལ་གཤེན་ཐེག་པ་ལ། །སྟོབས་ལྔ་ཐབས་དྲུག་ལས་རིམ་གྱིས། །རྫུ་འཕྲུལ་བཅུ་གསུམ་མཐུ་ཡི་རྒྱུད། །བཙོ་དབལ་ཐིས་གསུམ་དྲག་པོ་གསུམ། །རྒྱུད་སྡེ་ཆེན་པོ་བཞི་རུ་དབྱེ། ། ” ཞེས་དང་།
“ བདུན་པ་ཨ་དཀར་ཐེག་པ་ལས། །སྔགས་སྡེ་ཆེན་པོ་དགུ་རུ་སྟེ། །གསང་སྔགས་རིག་སྔགས་གཟུངས་སྔགས་དང་། །ཐིས་སྔགས་དབལ་སྔགས་སྤུར་སྔགས་དང་། །དམོད་སྔགས་དྲག་སྔགས་ངན་སྔགས་སྟེ། །གསང་བ་སྔགས་ཀྱི་སྡེ་དགུ་ལས། །ཡན་ལག་སུམ་བརྒྱ་དྲུག་ཅུ་དབྱེ། །ཨ་དཀར་ཐེག་པའི་བོན་སྡེའོ། ། ” ཞེས་སོགས་གསུངས་སོ། །
འདིར་ཐིས་རྒྱུད་དང་ཐིས་སྔགས་གཉིས་ནི་རྩ་བའི་གོ་དོན་གཅིག་པ་ཡིན་པ་ནི། གོང་དུ་ལུང་དྲངས་པའི་ “ ཞང་ཞུང་གི་ཐིས་སྔགས་ལ་རྒྱུད་ཁྲི། ” ཞེས་དང་། “ ཞང་ཞུང་གི་ཐིས་སྔགས་རྒྱུད་ཁྲི་པ་དེ་དག་ལ། འདུས་པའི་རྒྱུད་དུ་མཆིས། ” ཞེས་པ་འདི་དག་ལ་བརྟག་ན་མཁྱེན་ཐུབ།
འདིར་རྩ་བའི་བཀའ་དྲི་བ་ཐིས་དཀར་དང་། ཐིས་ནག ཐིས་དམར་གསུམ་གྱི་ཁྱད་པར་ཅི་ཡོད་ཅེས་པ་ལ། བསམ་ཚུལ་ཉུང་ངུ་ཞིག་ཞུ་ན། གོང་དུ་ལུང་དྲངས་པའི་ “ ཐིས་དཀར་གསོ་བའི་རྒྱུད། ཐིས་དམར་བཟློག་རྒྱུད། ཐིས་ནག་བསད་པའི་རྒྱུད་དང་གསུམ། ” ཞེས་པ་ལྟར། ཐིས་དཀར་ནི་གསོ་བ་དང་སྲུང་བའི་སྔགས་ཀྱི་རྒྱུད་དང་། ཐིས་དམར་ནི་བཟློག་པ་དང་འགུག་པའི་སྔགས་རྒྱུད། ཐིས་ནག་ནི་བསད་པ་དང་བསྒྲལ་བའི་སྔགས་རྒྱུད་དེ་མདོར་ན། གེ་ཁོད་དང་མེ་རིའི་རྒྱུད་སྡེ་རྣམས་ཀྱི་སྲུང་བཟློག་བསད་གསུམ་ལ་ཐིས་དཀར་དམར་ནག་གསུམ་གྱི་བརྡ་འཇུག་པ་མིན་ནམ་སྙམ།
འདིར་ཐིས་དང་འབྲེལ་བའི་བྱུང་རབས་ལོ་རྒྱུས་ལ་བསམ་གཞིག་བྱ་ན། གོང་དུ་ཛྭ་ཡི་སྐབས་འཆད་ཟིན་པ་ལྟར་ཁྲི་སྲོང་གིས་བོན་སྡེ་བསྣུབས་རྗེས་གྱེར་སྤུངས་ཆེན་པོས་ཛྭ་འཕངས་ནས་རྒྱལ་པོ་སྙུང་གིས་ཟིན། དེ་ནས་བློན་པོ་རྣམས་བཀའ་བགྲོས་ཏེ་གྱེར་སྤུངས་ཆེན་པོར་ཐུགས་དགོངས་དངས་བ་དང་བོན་སྡེ་རྣམས་གང་འཚམས་སྤྱོད་རྒྱུའི་ཁས་ལེན་ཞུས། གྱེར་སྤུངས་ཆེན་པོས་ཀྱང་ཐིས་ཀྱི་སྒྲུབ་པ་མཛད་ནས་རྒྱལ་པོ་སླར་སྙུང་སངས་བའི་སྐོར། རྫོགས་པ་ཆེན་པོ་ཞང་ཞུང་སྙན་རྒྱུད་བོན་མ་ནུབ་པའི་གཏན་ཚིགས་ལས། “ དེ་ནས་གྱེར་སྤུངས་རྗེའི་སྤྱན་སྔར་གདན་སྤྱོད་ནས། ཕྱིར་ལྡོག་གི་ཆོ་ག་གསང་ཐིས་འཕར་བ་དགུ་བསྐོར་མཛད། རྗེའི་བུ་ག་དགུ་ནས་གསེར་གྱི་སྐུད་པ་དར་སྐུད་སྒྲིལ་མ་ཙམ་རེ་ཡང་བཏོན་ནོ། །སྲང་ལ་བཅལ་བས་སུམ་ནམ་གཅིག་བཏོན་ནོ། །དེའི་རྗེས་ལ་ཁྲག་ངན་དང་བརྣག་དང་ཆུ་སེར་ལས་སོགས་པ་མང་དུ་བཏོན་ནས་བསྙུངས་པ་གདངས་སོ། ། ” ཞེས་དང་། ལེགས་བཤད་མཛོད་ལས། “ བོད་ཀྱི་རྗེ་བློན་འབངས་རྣམས་ཀྱིས་ཕྱག་བྱས་ཏེ་ཅི་གསུངས་ཉན་ནོ་ཞུས་པས། དེར་གྱེར་སྤུངས་ཀྱིས་གསང་ཐིས་ཀྱིས་སྔགས་མཛད་པས། རྒྱལ་པོའི་སྐུ་ལས་གསེར་རྟ་རྔ་ལྟ་བུ་མང་པོ་ཐོན་ནས་རྒྱལ་པོའི་བསྙུན་པ་དྭངས་སོ། །འབངས་རྣམས་ཀྱང་སྡུག་བསྔལ་ལས་གྲོལ་བར་མཛད་དོ། །” ཞེས། སྐབས་དེར་གྱེར་སྤུངས་ཆེན་པོས་གསང་ཐིས་འཕར་བ་དགུ་སྐོར་དང་། གསང་ཐིས་ཀྱི་སྔགས་མཛད་ནས་རྒྱལ་པོའི་ཚེ་བསྲིངས་བ་དང་། ནད་གསོས་པའི་སྐོར་དེ་དང་། གོང་དུ་ཐིས་དཀར་ནི་གསོ་བ་དང་སྲུང་བའི་སྔགས་ཀྱི་རྒྱུད་དང་། ཞེས་གསུངས་པར་གཞིག་ཚེ། འདི་སྐབས་ཛྭ་དང་ཐིས་གཉིས་ལས་ཐིས་ནི་གཙོ་བོར་སྲུང་གསོ་ལ་ཕྱོགས་ཆེ་བ་དང་། ཛྭ་ནི་བསད་བཟློག་ལ་ཕྱོགས་ཆེ་བ་མིན་ནམ་སྙམ་སྟེ་དཔྱད།
ད་དུང་དཔེ་མཚོན་གཞན་ཞིག་ནི། བཤད་མ་ཐག་པའི་དང་པོར་གྱེར་སྤུངས་ཆེན་པོས་ཛྭ་འཕངས་ནས་བོད་རྒྱལ་བསྙུངས་བཅུག་པ་དང་། ཡང་ཐིས་བསྒྲུབས་ནས་བསྙུངས་གསོས་པར་མཛད་པ་འདི་དག་གིས་ཅུང་ཤེས་ཐུབ་སྙམ།
ཡིན་ནའང་གསང་ཐིས་སྐོར་དེར་བསད་བཟློག་ཀྱང་ཡོད་དེ། གོང་དུ་དྲངས་པའི་གྱེར་སྤུངས་ཆེན་པོས་བོད་རྒྱལ་ཚེ་བསྲིངས་སྐབས་གསང་ཐིས་ཀྱི་སྒྲུབ་པ་མཛད་པའི་སྐོར་དང་འབྲེལ། གསང་ཐིས་དྲུག་གམ་གེ་ཁོད་ཐིས་དྲུག་ཅེས་གཙོ་བོར་གེ་ཁོད་ཀྱི་དབལ་ལྷ་དྲུག་གསོལ་ནས་སྒྲུབ་པ་མཛད་པའི་ཆོ་ག་ཞིག་སྟེ། དབལ་ལྷ་དྲུག་ནི། བདུད་འདུལ་དབལ་ཆེན་གོ་ཁོད། སྤྲུལ་པ་ཀུ་བྱི་མང་ཀེ། སྐུ་ལྷ་སྐྱེ་ཆེན་ཕུ་ཝེར། ཡུམ་ཆེན་མུ་ལ་ཙ་མེད། ཡུམ་ཆེན་ཚངས་སྟངས་རྒྱལ་མོ། མ་ཅིག་ནེ་སླས་རྒྱལ་མོ་དང་དྲུག་ཡིན། དབལ་ལྷ་འདི་དག་གསོལ་ནས་སྒྲུབ་པའི་གཞུང་དཔེར་ན། གེ་ཁོད་ཐིས་དྲུག་གི་དམར་ཆེན་གཏོར་བཟློག གེ་ཁོད་གསང་ཐིས་དྲུག་གི་གཏོར་བཟློག་སོགས་མང་པོ་ཡོད།
སྤྱིར་གསང་ཐིས་སྐོར་འདིར་དྲག་པོའི་ལས་མཐའ་དང་སྒྲུབ་པ་གཙོ་བོའར་འཛིན་པས་ལས་ཞི་སྒྲུབ་དང་དེ་ཙམ་འབྲེལ་བ་མེད་པར་སྣང་སྟེ། བཤད་མ་ཐག་པའི་གསང་ཐིས་དྲུག་གི་སྐོར་ནས་ཞི་བའི་ལྷ་ཆེན་ཨ་ཏི་མུ་ཝེར་སོགས་ཀྱང་མ་བྱུང་། གནད་འདི་དང་འབྲེལ་བའི་སྐོར་ཡེ་ཁྲི་མཐའ་སེལ་མན་ངག་རིན་པོ་ཆེ་ཐུན་མོང་གི་བོན་བདུན་ལས། “ ཐིས་འདིས་ནི་འཇིག་རྟེན་གྱི་མི་ལ་ཕན་ཐོགས་སོ། །ཐིས་ཀྱི་མཛེ་བསྲུང་བའི་མན་ངག་རྫོགས་སོ། ཐིས་ཐམས་ཅད་ཀྱི་ཉིང་ཁུ་འདི་ཡི་ལུགས་ཀྱིས། ཡེ་ཤེས་ཀྱི་ལྷ་ཨ་ཏི་མུ་ཝེར་དང་གཙོ་རུ་མི་ཆེའོ། །” ཞེས་གསུངས་སོ། །
འདིར་ང་ཚོས་ཤེས་དགོས་པ་ནི་ཐིས་དང་ཛྭོ་གཉིས་རྭ་རུ་གཡས་གཡོན་ལྟ་བུའི་གཞུང་ཕན་ཚུན་འབྲེལ་བ་མེད་པ་ནི་མ་ཡིན་ཏེ། སྒྲུབ་པ་འདི་གཉིས་ཀྱི་གསོལ་བྱའི་དབལ་ལྷ་ནི་གེ་ཁོད་ཀྱི་དབལ་ལྷ་ཡང་ཡོད་ལ། དེ་བཞིན་མེ་རིའི་དབལ་ལྷ་ཡང་ཡོད་པ་ཡིན། དེའང་གེ་ཁོད་གསང་བ་དྲག་ཆེན་གྱི་གཞུང་ལས། “ཨེ་དབལ་ཆེན་ཡོན་ཏན་སྤྲུལ་པ་ནི། །བྱང་ཕྱོགས་འཁར་ལོའི་རྩིབས་སྟེང་ན། །གེ་ཁོད་ཙོ་མེན་ཐིས་ཀྱི་བདག” ཅེས་དབལ་ལྷ་གེ་ཁོད་ནི་ཛྭ་དང་ཐིས་གཉིས་ཀའི་བསྒྲུབ་བྱའི་ལྷ་ཡིན་པར་གསུངས་པ་ལྟ་བུའོ། །
དེ་བཞིན་བསྟན་འབྱུང་དར་རྒྱས་གསལ་སྒྲོན་ལས། “གཙང་མ་ཞང་ཞུང་གི་སྡེ་ལ། གྱད་ཕུར་སྐུའི་སྒྲུབ་པ་ལ། ཕོ་སྐོར་ནི། མེ་རི་རྒྱུད་གསུམ། སྒྲུབ་ཐབས་གསུམ། ལྟ་བ་གསུམ། སྡེ་ཁ་བཅོ་བརྒྱད་དོ། །མོ་སྐོར་ནི་མུ་ཙ་མེད་ཀྱི་སྐོར་དང་། སྟག་རི་རོང་གི་སྐོར་དང་། ས་སྲུང་གི་སྒྲུབ་པ་ལ་ལྔ། ཐུན་ཐུགས་ཀྱི་སྒྲུབ་པ་ལ་དུག་ཕུར་རྒྱུད་གསུམ། ཐིས་ཡོན་ཏན་སྒྲུབ་པ་དྲུག ཙོ་ཕྲིན་ལས་ཀྱི་སྒྲུབ་པ་ལ་རྒྱུད་གཉིས་སོ། །” ཞེས་སྒྲུབ་གཞུང་ལས་མཐའ་ཞིག་གི་བྱེད་ལས་ཀྱི་ཆ་སྟེ་ཛྭ་ནི་འཕྲིན་ལས་ཀྱི་ཆ་དང་། ཐིས་ནི་ཡོན་ཏན་གྱི་ཆ་དང་སྦྱར་ཏེ་བཤད་ཡོད་པ་ལྟ་བུ་ཡིན།
འདིར་གོང་སྨྲས་ཛྭ་ལྟར་སྒྲུབ་པའི་གཤེན་པོ་རྣམས་ལའང་ཐིས་ཀྱི་མཚན་གསོལ་བ་གང་མང་ཡོད་འདུག་སྟེ་དཔེར་མཚོན་ནི། ཛྭ་དམར་ཐིས་སྤུངས་རྒྱལ་པོ་མེ་དཔུང་འོད་ཀྱི་བྱ་རུ་ཅན། གེ་ཁོད་ཐིས་འཕེན། ཐིས་མར་ཐད། མེས་ཐིས་པ་ལྷ་ལེགས་སོགས་ལྟ་བུའོ། །
དེ་མིན་འདི་དང་འབྲེལ་བའི་སྐོར་གླེང་འདོད་པ་གཞན་ཞིག་ནི། ཐུན་དང་། ཟུར། པུ་(སྤུ)། སོགས་ཡིན། དང་པོ་ཐུན་ནི། མཐུ་གཏད་སོགས་ལ་གོ་བ་དང་། མཐུ་གཏད་དེ་དག་སྦྲོན་སའང་ཡུངས་དཀར་ནག་དང་། རྡོ་དཀར་ནག རིགས་འདྲ་མིན་གྱིས་གྲུབ་པའི་ཕུར་པ། དེ་བཞིན་ཁྲག་ཐུན་སོགས་ཅི་རིགས་ཡོད་པར་སྣང་།
གཉིས་པ་ཟུར་ནི། གོང་དང་འདྲ་བར་མཐུ་གཏད་ཀྱི་ལས་སྒྲུབ་དང་འབྲེལ་ཏེ་ཕ་རོལ་སྡང་དགྲ་སོགས་ལ་དམིགས་ནས་འཕེན་བྱའི་དངོས་པོ་སྟེ། དེ་ལ་གཏོར་ཟུར་དང་། མདའ་ཟུར། རྡོ་ཟུར། ཆུ་ཟུར། མེ་ཟུར། ཤིང་ཟུར། ཁྲག་ཟུར། ཡུངས་ཟུར་སོགས་ཅི་རིགས་སུ་ཡོད་པར་ངེས།
གསུམ་པ་པུ་(སྤུ)ནི། ཛྭ་རང་ལ་གོ་བ་འདྲ་སྟེ། གོང་དུ་བོན་མ་ནུབ་པའི་གཏན་ཚིགས་ལས་དྲངས་པའི་གྱེར་སྤུངས་ཆེན་པོས་ཛྭ་སྒྲུབ་སྐབས། “སྣང་བཞེར་ལོད་པོའི་ཞལ་ནས། ང་ལ་སྤུ་(པུ་)བྱ་བ་གསེར་སྲང་གཅིག་ལ་ལོ་གསུམ་བསྒྲུབས་ནས་བཏང་ན། བོད་ཁམས་རླུང་གིས་འཁྱེར་བ་ཡོད།” ཅེས་པ་དང་། གདལ་འབུམ་ལས། “པུ་ཁ་བརྒྱད་དྲག་པོ་ཐུན་སྐོར་གྱི་རྒྱུད་དང་།” ཞེས་དང་། གསང་སྔགས་རྒྱུད་དྲུག་རྫུ་འཕྲུལ་དྲྭ་བ་གཡུང་དྲུང་གསང་བའི་རྒྱུད་ལས། “དྲག་ཤུལ་ལས་ལ་ཐོགས་མེད་པ། །པུ་ཐུན་ཐིས་སོགས་འཕྲུལ་དབང་བསྐུར། །རྟགས་དང་མཚན་པ་ངེས་པར་སྟོན། །” ཞེས་སོགས་ལ་བརྟག་ན་ཅུང་མཁྱེན་ཐུབ།
གསུམ་པ། དཔྱད་གླེང་གནད་བསྡུས།
ཛྭ་ནི་སྐབས་འགར་དྲག་པོའི་མཐུ་དང་གཏད་ཀྱི་ལས་མཐའམ་རྒྱུད་སྐོར་ལ་གོ་ཚུལ་ཞིག་དང་། ཡང་དྲག་པོའི་མཐུ་གཏད་ཀྱི་ངན་སྔགས་སོགས་ལ་གོ་ཚུལ་གཅིག དེ་མིན་དྲག་པོ་མཐུ་གཏད་ཀྱི་རྫས་སམ་ལག་ཆའི་རིགས་ཞིག་ལ་གོ་ཚུལ་ཡོད་པ་སོགས་ཀྱི་གནད་འགའ་ཞིག་མཆིས་པ་ལས། གཙོ་བོ་མཐུ་སྔགས་ཀྱི་རྫས་སམ་ལག་ཆའི་རིགས་ཀྱི་གོ་ཚུལ་འདི་ཤས་ཆེ་བར་སྙམ།
ཐིས་ནི་གཙོ་བོར་དྲག་པོ་གསང་སྒྲུབ་མཐུ་ཡི་མན་ངག་གི་རྒྱུད་དང་སྒྲུབ་པ་ལ་གོ་བ་ཤས་ཆེ་བར་འདུག་སྙམ་མོ། །
ཛྭ་དང་ཐིས་ཀྱི་སྐོར་གཙོ་བོ་གེ་ཁོད་དང་ཞང་ཞུང་མེ་རིའི་རྒྱུད་དང་སྒྲུབ་སྐོར་རྣམས་སུ་དཔེ་ཀློག་མང་ཙམ་བྱ་ཐུབ་ན་དཔྱད་གཞི་ཡང་མང་ཙམ་རག་ངེས་ཀྱང་ད་ལན་དུས་ཁོམ་དེ་ཙམ་མ་བྱུང་བས་འདི་ནས་མཇུག་བསྡུས་པ་ཡིན།
དགེ་ཧི་མ་ལ་ཡའི་རྒྱལ་སྲས་ཀྱིས་ཕྱི་ལོ་ ༢༠༡༨ ཟླ་ ༤ ཚེས་ ༢༢ གཟའ་མཇུག་གུང་གསེང་ཉིན་འཇར་མན་ཡུལ་གྱི་ཆུ་བོ་དྷོ་ནཱའོ་གཙང་པོའི་འགྲམ་དུ་སྦྱར།། །།
(པར་རྣམས་ཆེན་པོ་གཟིགས་འདོད་ཚེ་པར་སྟེང་དུ་གནོན།)


text:
ལོ་བཅོ་བརྒྱད་ཅན་གྱི་རྒྱལ་གཅེས་པ་བསྟན་པ་ལགས་བཙན་འཁྲིད།
༢༠༡༦།༡༢།༢༡ཉིན་སྤེལ། རྔ་བ་རྫོང་གི་དཔའ་བོའི་སྲང་ལམ་དུ་བོད་མི་བསྟན་པ་ལགས་ཀྱིས་ཞི་རྒོལ་སྐད་འབོད་གནང་སྟེ་རྒྱ་གཞུང་ཉེན་རྟོག་པས་འཛིན་བཟུང་བཙན་འཁྲིད་བྱས་ཡོད་འདུག
འདི་ག་གསར་ཁང་དུ་གནས་ཚུལ་མཁོ་སྤྲོད་གནང་དོན། ཟླ་འདིའི་ཕྱི་ཚེས་ ༡༦ ཉིན་རྔ་བ་རྫོང་གི་དཔའ་བོའི་སྲང་ལམ་དུ་བོད་མི་བསྟན་པ་ལགས་ཀྱིས་ཞི་རྒོལ་སྐད་འབོད་གནང་སྟེ་རྒྱ་གཞུང་ཉེན་རྟོག་པས་འཛིན་བཟུང་བཙན་འཁྲིད་བྱས་ཡོད་པ་དང་། རྒྱལ་གཅེས་པ་ཁོང་གིས་དཀྱིལ་དུ་༧གོང་ས་མཆོག་གི་སྐུ་པར་ཡོད་པའི་བོད་ཀྱི་རྒྱལ་དར་ཞིག་ལག་ཏུ་བཟུང་སྟེ། “༸རྒྱལ་བ་རིན་པོ་ཆེ་ཕྱིར་ཕ་ཡུལ་དུ་ཕེབས་འཇུག་དགོས། ”བོད་ལ་རང་དབང་དགོས།” ཞེས་ཞི་རྒོལ་སྐད་འབོད་གནང་བཞིན་ཁྲོམ་གཞུང་དུ་གོམ་བགྲོད་གནང་ཡོད་འདུག
འབྲེལ་ཡོད་རྨེའུ་དཀོན་རྒྱམ་ལགས་ཀྱིས་གནས་ཚུལ་དེའི་སྐོར་ནས་བརྗོད་པ་ལྟར་ན། ཟླ་འདིའི་ཚེས་ ༡༦ ཉིན་གྱི་ཉིན་རྒྱབ་ཏུ་རྔ་བ་རྫོང་དཔའ་བོའི་སྲང་ལམ་དུ། བོད་མི་གཞོན་སྐྱེས་བསྟན་པ་ལགས་ཀྱིས་དཀྱིལ་དུ་༧གོང་ས་མཆོག་གི་སྐུ་པར་ཡོད་པའི་བོད་ཀྱི་རྒྱལ་དར་ཞིག་ལག་ཏུ་བཟུང་སྟེ། “༸རྒྱལ་བ་རིན་པོ་ཆེ་ཕྱིར་ཕ་ཡུལ་དུ་ཕེབས་འཇུག་དགོས། ”བོད་ལ་རང་དབང་དགོས།” ཞེས་ཞི་རྒོལ་སྐད་འབོད་གནང་བཞིན་ཁྲོམ་གཞུང་དུ་གོམ་བགྲོད་གནང་ཡོད་པ་དང་། ཞི་རྒོལ་སྐད་འབོད་གནང་སྟེ་སྐར་མ་ལྔ་ཙམ་ལས་མ་འགོར་བར་ཉེན་རྟོག་པ་བཅུ་གྲངས་ཤིག་གིས་ཁོང་ལ་གཅར་རྡུང་གཏོང་ཞོར་དུ་བཙན་ཁྲིད་བྱས་ཡོད་པ་དང་། ད་ལྟའི་ཆར་ཁྱིམ་མི་ཚོས་ཁོང་གང་དུ་བཙོན་འཇུག་བྱས་ཡོད་མེད་དང་གནས་སྟངས་ག་འདྲ་ཆགས་ཡོད་མེད་སོགས་གནས་ཚུལ་གང་ཡང་ཤེས་རྟོགས་ཐུབ་ཀྱི་མེད་པ་རེད།
ཞི་རྒོལ་བ་བསྟན་པ་ལགས་ནི། རྔ་བ་རྫོང་གི་རྨེའུ་རུ་མའི་རུ་ཆེན་དང་པོའི་ཕ་བློ་ཆོས་དང་མ་རྒྱལ་མོ་གཉིས་ཀྱི་བུ་ཡིན་ཞིང་། ད་ལྟ་དགུང་ལོ་ ༡༨ ཡིན་ལ། དེ་སྔོན་རྔ་བ་ཀིརྟི་དགོན་དུ་གྲྭ་པ་བྱས་ཤིང་རྗེས་སུ་སྐྱ་སར་བབས་ཏེ་འབྲོག་པའི་འཚོ་བ་སྐྱོང་བཞིན་ཡོད་འདུག ཁོང་ནི་དུས་རྒྱུན་སྤྱི་སེམས་ཅན་ཞིག་ཡིན་པ་མ་ཟད། མི་མང་འདུ་འཛོམས་སར་འཇིགས་ཞུམ་མེད་པའི་སྒོ་ནས་བོད་དོན་གླེང་མཁན་ཞིག་ཡིན་པ་ཁོང་ལ་རྒྱུས་མངའ་ཡོད་མཁན་ཚོས་འགྲེལ་བརྗོད་བྱས་འདུག་པ་བཅས།།
གསར་འགོད་པ། ཆོས་ཉིད།


text:
ཀུ་མ་ར་ཛི་བས་རྒྱ་ཡིག་ཏུ་བསྒྱུར། དོར་ཞི་གདོང་དྲུག་སྙེམས་བློས་བོད་ཡིག་ལ་བསྒྱུར།
ཨརྱ་དེ་ཝ་ནི་སློབ་དཔོན་ཀླུ་སྒྲུབ་ཀྱི་སློབ་མའི་གཙོ་བོ་ཞིག་ཡིན། རྒྱ་གར་ལྷོ་ཕྱོགས་ཀྱི་སིང་ག་ལའི་གླིང་དུ་འཁྲུངས་ཤིང་། རྒྱལ་པོའི་སྲས་པོ་ཡིན་པར་གྲགས། ཆུང་དུས་ནས་རིག་ཡག་ཡིན་ལ། བྲམ་ཟེའི་གཞུང་ལུགས་སོགས་ཤེས་བྱའི་གནས་ལ་ཤིན་ཏུ་མཁས་པར་གྱུར། ཁེངས་དྲེགས་ཆེ་ཞིང་འཇིག་རྟེན་གྱི་རིག་པའི་གཞུང་ལུགས་ཕལ་ཆེར་ཁོ་བོས་མི་ཤེས་པ་མེད་མོད་གཞན་དག་གིས་མ་ཤེས་པར་འདུག་ཟེར་རོ། ། ཨརྱ་དེ་ཝ་ལ་སྤྱན་གཅིག་ལས་མེད། དེའི་རྒྱུ་མཚན་ནི་སིང་ག་ལ་ན་ལྷ་ཆེན་པོའི་ལྷ་ཁང་ཞིག་ཡོད་ལ། དེའི་ནང་ན་ལྷ་དབང་ཕྱུག་ཆེན་པོའི་འཇིམ་གཟུགས་ཆེན་པོ་ཞིག་བཞེངས་ཡོད་པ་རྒྱུན་དུ་མི་རྣམས་ཡོང་ནས་ཕྱག་དང་མཆོད་པ་འབུལ་གྱིན་འདུག ཉིན་ཞིག་རྒྱལ་སྲས་དེ་ཝ་ལྷ་ཁང་དེར་སོང་ནས་ལྟད་མོ་ལྟ་བསམས་པ་ལ། སྒོ་གཉེར་གྱིས་སྒོར་བཀག་ནས་ལྷ་ཆེན་པོ་ནི་དྲག་ཅིང་གཏུམ་པས། གམ་དུ་བཅར་ན་ཐུགས་ཁྲོས་པས་ལྷ་ཁང་ནང་དུ་འགྲོ་མི་ཉན་ཟེར། རྒྱལ་སྲས་ཀྱིས་ལྷ་ཆེན་གྱི་སྐུ་གཟུགས་བཞེངས་པ་མི་མང་ལ་སྟོན་ཕྱིར་མིན་ནམ། བལྟར་མི་འཇུག་ན་རྟེན་བཞེངས་ནས་ཅི་བྱེད་གསུངས་ཤིང་། ཁོང་རྒྱལ་སྲས་ཡིན་སྟབས་སྒོ་གཉེར་གྱིས་ཀྱང་འགོག་མ་ཐུབ་པར་ནང་དུ་བཏང་། རྒྱལ་བུས་སྐུ་གཟུགས་ལ་བལྟས་པ་ན། ལྷ་ཆེན་པོའི་སྐུ་དེ་ངེས་པར་མཐོ་ཞིང་བརྗིད་ལ། མིག་བགྲད་ནས་ཁྲོས་པའི་ལྟ་སྟངས་ཅན་ཞིག་ཏུ་འདུག དེ་ལ་རྒྱལ་བུས་སྨྲས་པ། ཁྱེད་ལྷ་ཆེན་པོ་རེད། མང་མང་གིས་ཁྱེད་ལ་མཆོད་འདུག་པས་ཞི་དུལ་བྱམས་པའི་ཉམས་སྟོན་དགོས་པ་ལ། ཁྱོད་མིག་བགྲད་ནས་ལྟ་དོན་ཅི་ཡིན། ཁོ་བོས་ཁྱོད་ཀྱི་མིག་གཅིག་བཏོན་པར་བྱས་ནས་མཇལ་སྐོར་པ་རྣམས་མི་སྐྲག་པར་བྱེད་ཟེར་ནས་གྲི་བཙུགས་ཏེ་ལྷ་ཆེན་པོའི་མིག་གཅིག་བཏོན་པར་བྱས་སོ། ། དེའི་མཚན་མོར་རྒྱལ་བུས་མཆོད་རྫས་མང་བོ་བཤམས་ནས་ལྷ་ཆེན་པོར་མཆོད་ཅིང་བསྟོད་པས། ལྷ་ཆེན་པོས་དངོས་སུ་ཞལ་གཟིགས་བསྟན་པ་ལྷ་ཁང་དེར་བཞེངས་པའི་གཟུགས་དང་འདྲ་ཞིང་འཇིགས་རྔམ་སྟོན་པ་ཞིག་ཏུ་འདུག ལྷ་ཆེན་པོས་ཉིན་དཀར་ཁྱོད་ཀྱིས་སྨྲས་པའི་གཏམ་དེ་ཁོ་བོས་ཐོས། ཁོ་བོའི་རང་བཞིན་འཇིགས་སྐྲག་བྱེད་དགོས་པ་ཞིག་མིན་ཡང་། འབག་བཟོས་དེ་འདྲའི་འཇིགས་ཉམས་ཤིག་བཟོས་པ་རེད། གཞན་དག་ཁོ་བོར་སྐྲག་ནས་དད་ཅིང་། ཁྱོད་ཀྱིས་ཁོ་བོར་བརྙས་བཅོས་བྱས་པ་རེད་ཟེར། རྒྱལ་བུས་འོ་ན་ཁྱོད་ང་ལ་རེ་བ་ཅི་ཡོད་ཅེས་པས་ལྷ་ཆེན་པོས་ཁྱོད་ཀྱིས་ཁོ་བོའི་མིག་བྲུས་པས། ཁྱོད་ཀྱི་མིག་གཅིག་ཁོ་བོའི་མིག་གི་ཚབ་ཏུ་སྟེར་དགོས་པས་ཁྱོད་ཀྱིས་སྟེར་ཕོད་དམ་ཟེར། དེ་ལ་དཀའ་ལས་ཅི་ཡོད་ཟེར་ནས་རང་གི་མིག་གཡོན་པ་བྲུས་ནས་ལྷ་ཆེན་པོར་བྱིན་པ་ལ། ལྷ་ཆེན་པོས། ཁྱོད་ནི་བླ་ན་མེད་པའི་གཏོང་ཕོད་ལྡན་ཞེས་བསྔགས་བརྗོད་བྱས་སོ། ། སིང་ག་ལའི་རྒྱལ་ཁབ་ཀྱི་རྒྱ་མཚོའི་ཕ་རོལ་ན་ཀླུ་སྒྲུབ་བཞུགས་པའི་རྒྱལ་ཁབ་དེ་ཡོད་པས། དེ་ཝས་སྔར་ནས་ཀླུ་སྒྲུབ་ཀྱི་མཚན་ཐོས་ཤིང་། ཁེངས་དྲེགས་དང་ང་རྒྱལ་གྱིས་ཀླུ་སྒྲུབ་དང་རྩོད་པ་བྱེད་པར་སོང་ངོ་། །
ཀླུ་སྒྲུབ་ཀྱིས་ཀྱང་དེ་ཝའི་མཁས་པའི་སྙན་གྲགས་གསན་ཡོད་པས་དེ་ཡོང་བར་ཤེས་ནས། སློབ་མ་ཞིག་ལ་ཆུ་གཙང་ལྷུང་བཟེད་གང་བཏེགས་སུ་བཅུག་ནས་བསུ་བར་མངགས། དེ་ཝས་ཀྱང་དེའི་མཚོན་དོན་ཤེས་ནས་ཅི་ཡང་མི་སྨྲ་བར་རུམ་གྱི་རྒྱ་ཁབ་ཅིག་བླངས་ནས་ལྷུང་བཟེད་ཀྱི་ཆུ་ནང་དུ་དོར་རོ། ། འོ་ན་དེའི་མཚོན་དོན་ཅི་ཡིན་ཟེར་ན། ཆུ་གཙང་ལྷུང་བཟེད་གང་ནི་གཙང་ཞིང་དྲི་མ་མེད་པའི་ཡོན་ཏན་གྱིས་ངའི་བློ་ཡི་བང་མཛོད་གང་ཡོད་ཅེས་པའི་བརྡ་དང་། ཆུར་རྒྱ་ཁབ་དོར་བ་ནི་རྒྱ་ཁབ་ཆུ་ཡི་གཏིང་དུ་ཐོན་པ་ལྟར་ཁྱོད་ཀྱི་ཡོན་ཏན་གྱི་གཏིང་ལོན་པར་བྱེད་འདོད་ཅེས་པའི་བརྡ་རེད།
སློབ་མ་དེས་ཆུ་ཡི་ལྷུང་བཟེད་ཁྱེར་ནས་སློབ་དཔོན་གྱི་དྲུང་དུ་སོང་། སློབ་དཔོན་གྱིས་ལྷུང་བཟེད་དུ་རྒྱ་ཁབ་འཕངས་པ་གཟིགས་ནས་ཐུགས་དགྱེས་ནས་དེ་གན་དུ་བོས། དེ་ནི་ཁེངས་དྲེགས་ཀྱིས་སློབ་དཔོན་ལ་རྩོད་ཕྱིར་དུ་འོང་བ་ཡིན་ཡང་། ཞལ་མཇལ་བ་ན་སློབ་དཔོན་ཤིན་ཏུ་ཞི་ཞིང་དེས་པ་ཚིག་འཇམ་པོར་སྨྲ་བ་མཐོང་ནས་རྩོད་པའི་གཏམ་མ་གླེངས་པར་ཞལ་བརྡ་བྱས། དེས་དཀའ་གནད་མང་དུ་དྲིས་པ་ལ། སློབ་དཔོན་གྱིས་རེ་རེ་བཞིན་ལན་འབྱོར་པོ་བཏབ་པས་དེའི་ཁེངས་དྲེགས་བཅོམ་ཞིང་། སྐུ་ཡོན་གྱི་ཐད་ནས་རང་ཉིད་སློབ་དཔོན་གྱི་དོ་ཟླ་མིན་པར་མཁྱེན། སངས་རྒྱས་པའི་གཞུང་ལུགས་ཟབ་ཅིང་རྒྱ་ཆེ་བ། ཕྱི་རོལ་པའི་ཆོས་ལས་ཤིན་ཏུ་ཁྱད་པར་འཕགས་པ་ཞིག་ཡིན་དགོངས་ནས་སློབ་དཔོན་ལ་སྙིང་ནས་དད་གུས་སྐྱེས་ཤིང་། སློབ་དཔོན་དུ་བསྟེན། སྔོན་ཆད་ཀྱི་ཕྱི་རོལ་པའི་ལྟ་བ་དོར་ནས་ནང་བའི་ཆོས་སུ་ཞུགས་སོ། ། སློབ་དཔོན་དགུང་ལོ་མཐོན་པོར་བསླེབས་ཀྱང་རང་གི་ཟབ་ཆོས་ཀྱི་སྣོད་དུ་གྱུར་པའི་སློབ་མ་སྔོན་ཆད་མ་བྱུང་ཞིང་། ཨརྱ་དེ་ཝ་ནི་ཐེག་ཆེན་གྱི་ཆོས་རྒྱུན་འཛིན་པའི་སྣོད་ཅིག་ཏུ་འགྱུར་བར་མཁྱེན་ནས་དགྱེས་བཞིན་དུ་རྗེས་སུ་བཟུང་ཞིང་གཞུང་ལུགས་དང་ཟབ་ཆོས་ཀྱི་གདམས་པ་བུམ་པ་གང་བྱོའི་ཚུལ་དུ་གནང་། དེས་ཀྱང་དམན་ས་བཟུང་ཞིང་གུས་པའི་བརྟུལ་ཞུགས་ཀྱིས་སློབ་དཔོན་གྱི་དྲུང་དུ་ལོ་དུ་མར་སློབ་སྦྱོང་བྱས་སོ། །
ཡུལ་དབུས་མ་ག་དྷའི་རྒྱལ་ཁབ་ནི་སྔར་ཆང་བའི་ཆོས་དར་ཆེ་ས་ཞིག་ཡིན་ཡང་། བར་སྐྲབས་ཤིག་ལ་ཕྱི་རོལ་པ་དབང་ཆེ་བར་གྱུར་རས། ང་བའི་ཆོས་ཀྱི་མགོ་གནོན་པར་བྱེང་ཅིང་དགེ་འདུན་གྱི་སྡེ་རྣམས་སུ་གྷནྜིའི་སྒྲ་ཡང་གྲགས་མི་ཆོག་པར་བྱས། སློབ་དཔོན་གྱིས་གནས་ཚུལ་དེ་གསན་ནས་བསྟན་པ་ནུབ་ལ་ཐུག་པ་ལ་མ་བཟོད་པར་མུ་སྟེགས་པ་རྩོད་པས་ཚར་གཅོད་ཕྱིར་ཡུལ་དབུས་སུ་བསྐྱོད་པར་དགོངས་པ་ན། ཨརྱ་དེ་ཝས་ཁྱེད་དགུང་ལོ་བགྲེས་ཤིང་ལམ་གྱི་དཀའ་ངལ་ཡང་ཆེ་བས་ཕེབས་མི་དགོས། ཁོ་བོ་སོང་བས་འཐུས་ཞེས་ཞུས། སློབ་དཔོན་གྱིས་དེ་ཝས་རྩོད་ཐུབ་མི་ཐུབ་ཉམས་སད་ཕྱིར་རང་ཉིད་ཀྱིས་ཕྱི་རོལ་པའི་གྲུབ་མཐའ་བཟུང་ནས་དེ་ཝ་དང་ཉིན་ཞག་དུ་མར་བརྩད་ཀྱང་དེ་ཝས་དམ་བཅའ་མ་ཤོར་བས་སློབ་དཔོན་ཐུགས་དགྱེས་ནས་རང་གི་ཚབ་ཏུ་དེ་ཝ་མངགས། ཨརྱ་དེ་ཝ་མ་ག་དྷར་ལྷགས་ནས་རྒྱལ་པོའི་ཕོ་བྲང་དུ་རྩོད་པའི་གནས་བཅས་ནས་རྩོད་ཡིག་ཕྱོགས་ཕྱོགས་སུ་བཏང་། རྩོད་ཡིག་ཏུ་རྩོད་པའི་དམ་བཅའ་གསུམ་བཞག་པའི་དང་པོ་ནི། འཕགས་པའི་སྐྱེས་བུའི་ནང་ན་སྐྱེས་མཆོག་སངས་རྒྱས་འདྲ་བ་མེད་ཅེས་དང་། གཉིས་པ། ཆོས་ཀྱི་ནང་ན་ཡང་དག་བདེན་པ་སངས་རྒྱས་ཀྱི་ཆོས་འདྲ་བ་མེད་ཅེས་དང་། གསུམ་པ། ལམ་ཞུགས་སྐྱེས་བུའི་ནང་ན་འཕགས་པའི་དགེ་འདུན་འདྲ་བ་མེད་ཅེས་དང་། སུ་ཞིག་གིས་ཁོ་བོའི་དམ་བཅའ་གསུམ་པོ་འདི་ཟློག་ཐུབ་ན་ཁོ་བོའི་མགོ་བོ་བཅད་ནས་དབུལ་ཆོག་ཅེས་པར་བསྒྲགས་སོ། ། ཕྱི་རོལ་པ་རྣམས་དེ་ཝས་རྩོད་པའི་དུས་བཏབ་པ་ཚོར་ནས་ཕྱོགས་ཕྱོགས་ནས་རྩོད་པ་དང་ལྟད་མོ་བལྟ་ཕྱིར་འདུས། དེ་ཝའི་བརྡ་སྦྱར་གྱི་ཡི་གེ་དེ་མཐོང་ནས་ཕྱི་རོལ་པ་ཁ་ཤས་ཀྱང་དེ་ཝའི་དྲུང་དུ་ལྷགས་ནས་མགོ་སྒུར་མ་འདོད་པར་ཁྱོད་ཀྱིས་སྲོག་རྒྱལ་ལ་བཞག་ན་ཁོ་ཚོས་ཀྱང་ཁྱོད་རྒྱལ་ན་ཚེ་སྲོག་བཅད་ཆོག་ཟེར་བ་ལ། དེ་ཝས་བཞད་དེ་སྨྲས་པ། ཁོ་བོས་ཁྱོད་ཅག་གི་མགོ་བཅད་ནས་ཅི་བྱེད། ཁྱོད་ཅག་གི་སྐྲ་བཅད་ནས་ཁོ་བོའི་ཆོས་ལ་ཞུགས་པས་ཆོག་གསུངས་སོ། ། དེ་ནས་ཟླ་བ་གསུམ་ཙམ་ལ་ཕྱི་རོལ་པ་རྣམས་རེས་མོས་བྱས་ནས་རྩོད་པ་བྱས་ཀྱང་རྒྱལ་ཁ་མ་ལོན་པའི་ཐོག་ཁོ་ཚོའི་ལྟ་བ་དེ་ནོར་འཁྲུལ་ཡིན་པར་ཤེས་ནས་བློ་མིག་ཆེར་ཕྱེ་སྟེ་ནང་བའི་ཆོས་ལ་དད་པར་གྱུར། སློབ་དཔོན་གྱིས་ཕྱི་རོལ་པ་ནང་བའི་ཆོས་འོག་བཅུག་པ་འབུམ་གཏེར་བྱུང་ཞིང་། མ་ག་དྷའི་ཡུལ་དུ་སླར་ཡང་རྒྱལ་བསྟན་དར་བར་མཛད། སློབ་དཔོན་ཕྱི་རོལ་པ་ལས་རྩོད་པའི་རྒྱལ་བའི་རྗེས་དྲན་དུ་གྷནྜིའི་མཆོད་རྟེན་བཞེངས། ཕྱིས་སུ་སློབ་དཔོན་ཞོན་ཙང་མ་ག་དྷར་བྱོན་སྐབས་མཆོད་རྟེན་དེ་དངོས་སུ་མཇལ་མྱོང་ཟེར། རྗེས་སུ་འཕགས་པ་དེ་ཝ་འདི་ཉིད་ཡུལ་དབུས་དང་རྒྱ་གར་བྱང་ཕྱོགས་སོགས་རྒྱལ་ཁམས་མང་བོར་བྱོན། སློབ་མ་མང་དུ་སྐྱོང་བཞིན་ཐེག་ཆེན་གྱི་བསྟན་པ་སྤེལ་བར་དགོངས་ནས་སླར་ཡང་རྒྱ་གར་ལྷོ་ཕྱོགས་སུ་ཕེབས་པ་ན། སློབ་དཔོན་ཀླུ་སྒྲུབ་སྐུ་གཤེགས་ནས་མི་བཞུགས་པ་དང་། དེ་གའི་རྒྱལ་པོ་ཞིག་ཕྱི་རོལ་པའི་ཆོས་ལ་དད་པ་དེའང་སློབ་དཔོན་འདི་ཆེད་དུ་བྱོན་ནས་ནང་བའི་ཆོས་ལ་བཀོད། སློབ་དཔོན་དགུང་ལོ་མཐོན་པོར་བསླེབས་སྐབས་རི་ཁྲོད་ཀྱི་དབེན་གནས་སུ་བཞུགས་ནས་གསུང་རྩོམ་མཛད་ཅིང་ཐེག་ཆེན་སྤེལ།
སློབ་དཔོན་འདིས་སྐུ་ཚེ་གང་བོར་ཕྱི་རོལ་པ་རྩོད་པས་ཚར་བཅད་ཅིང་། ཚེ་མཇུག་ཏུ་ཡང་ཕྱི་རོལ་པའི་ལྟ་བ་སུན་འབྱིན་པའི་གསུང་རྩོམ་མང་དུ་མཛད། ཕྱི་རོལ་པ་སེམས་ཁོང་ཤིན་ཏུ་དོག་པ་ཞིག་གིས་སློབ་དཔོན་འདིས་ཕྱི་རོལ་པ་མང་བོ་རྩོད་པས་ཕམ་པ་ལ་མ་བཟོད་པར་འཁོན་ལན་བསློག་པར་འདོད་ནས། དེ་ཝ་ཁྱོད་ཀྱིས་ཁ་ལྕེའི་སྒོ་ནས་ཁོ་བོ་ཅག་ལས་རྒྱལ་ན་ཁོ་བོས་རལ་གྲིའི་སྒོ་ནས་ཁྱོད་ལས་རྒྱལ་བར་བྱེད་ཅེས་དམ་བཅས་སོ། ། དེ་ནས་ལན་མང་བོར་སློབ་དཔོན་དགྲོང་བའི་སྦྱོར་བ་བརྩམས་ཀྱང་དྲུང་ན་སློབ་མ་མང་བས་གླགས་མ་རྙེད། ཉིན་ཞིག་སློབ་དཔོན་ཤིང་གི་དྲུང་དུ་ཏིང་ངེ་འཛིན་ལ་སྙོམས་པར་བཞུགས་པའི་ཚེ་ཕྱི་རོལ་པས་བསྒུགས་ནས་སློབ་དཔོན་གྱི་དྲུང་དུ་སོང་ནས། ཨརྱ་དེ་ཝ་ཁྱོད་ཀྱིས་ཤེས་སམ། ངས་ཁྱོད་ལ་བསྒུགས་ནས་ཡུན་རིང་སོང་། སྔོན་ཆད་ཁྱོད་ཀྱི་ཁ་ལྕེ་ཡིས་ཁོ་བོའི་སློབ་དཔོན་དག་ལས་རྒྱལ། དེ་རིང་ཁྱོད་ཀྱི་ལྟོ་བ་གཤགས་ནས་སུ་ངར་བལྟ་ཟེར་ནས་སློབ་དཔོན་ལ་གྲི་བརྒྱབ་བོ། ། གྲི་བརྒྱབ་རྗེས་སློབ་དཔོན་རེ་ཞིག་གི་བར་དུ་བསྲན་ནས་བསྡད་ཅིང་། གྲི་རྒྱག་མཁན་ལ་ཁོང་ཁྲོ་མི་ལང་བར་མ་ཟད། མི་འོས་པའི་སྤྱོད་པར་སྙིང་རྗེ་དྲག་པོ་སྐྱེས་ནས། གཞོན་ནུ་ཉོན་ཅིགགཞུང་ལུགས་སྟེང་གི་རྩོད་པ་ནི་ཡིན་མིན་གྱི་ཤན་འབྱེད་པ་ལས། མཚོན་གྱིས་རྒོལ་ག་ལ་རུང་། ཁྱོད་ཀྱིས་ཁོ་བོའི་ལུས་བརླགས་ཀྱང་སངས་རྒྱས་ཀྱི་ཆོས་བརླག་པར་མི་ནུས། གཏི་མུག་གིས་ཁྱོད་ཀྱི་དྲན་རིག་བརླགས་ནས་འོས་མིན་གྱི་བྱ་བ་འདི་བྱས་པ་རེད། ཁོ་བོ་ཁྱོད་ལ་ཁོང་ཁྲོ་མི་ལང་ཁྱོད་མྱུར་དུ་ཐག་རིང་དུ་ཕྲོས་ཤིགངའི་སློབ་མ་རྣམས་ཐོན་རན་ཡོད། སློབ་མའི་ནང་ན་བཟོད་པའི་ཕར་ཕྱིན་མ་ཐོབ་པ་སྐོར་ཞིག་ཡོད་པས་དེ་དག་གིས་ཁྱོད་ལ་སྲོག་སྐྱིན་ལེན་སྲིད་གསུངས། ཕྱི་རོལ་པ་དེས་སློབ་དཔོན་ཐུགས་རྒྱུད་འཇམ་ཞིང་ཁོང་ཁྲོ་མེད་པ་དེ་མཐོང་ནས་གྲིས་རྒྱག་པའི་མཚམས་བྱས་ནས་འགྱོད་བཤགས་ཕུལ་ཏེ་བྲོས་སོ། ། སློབ་མ་རྣམས་ཐོན་པའི་ཚེ་སློབ་དཔོན་ཁྲག་གི་ནང་དུ་ཉལ་བ་མཐོང་ངོ་། ། བཟོད་པ་མ་ཐོབ་པའི་སློབ་མ་སྐོར་ཞིག་ཁོང་ཁྲོ་ལངས་ནས། གཏེ་བོ་ལག་དམར་དེ་གསོད་དགོས་ཟེར་ནས་ར་མདའ་བརྒྱུག་པར་རྩོམ་པ་ན། སློབ་དཔོན་གྱིས་དགྲ་ལ་བཟོད་པ་སྒོམ་དགོས། དེ་ཡང་རྨོངས་པའི་དབང་གིས་བྱས་པ་རེད། ང་ཡང་ན་སོ་རྒས་ཤིང་གཞན་གྱིས་མ་བསད་ན་ཡང་འཆི་བ་ལས་འོས་མེད། གཅིག་གིས་གཅིག་ལ་འཁོན་ལན་བསློགས་པས་ཅི་ལ་ཕན་ཟེར་ནས་ཞི་བར་གཤེགས་སོ། །
ཨརྱ་དེ་ཝ་ལ་གསུང་རྩོམ་མང་དུ་ཡོད་པར་གྲགས་ལ། དུས་ཕྱིས་མིག་སྔར་མཇལ་རྒྱུ་ཡོད་པ། 《རྣལ་འབྱོར་སྤྱོད་པའི་དབུ་མ་བཞི་བརྒྱ་པ》དང་། 《དབུ་མ་ཡི་གེ་བརྒྱ་པ》གཉིས་ཡིན། 《དབུ་མ་ཡི་གེ་བརྒྱ་པ》ཟེར་བ་དེ་ཕྱི་རོལ་པས་གྲི་བརྒྱབ་ནས་གཤེགས་ཁར་རང་གི་སྐུ་ཁྲག་གིས་བྲིས་པ་ཡིན་པར་གྲགས་སོ། །
རྩོམ་སྒྲིག་པ། རིག་འཛིན་ཚེ་རིང་།


text:
ཚེ་བརྟན་སྒྲོལ་མས་འགོ་ཚུགས་མཛད་སྒོའི་དགོང་ཚོགས་སུ་གླུ་དབྱངས་ལེན་པ།
ཀྲུང་གོ་བོད་ལྗོངས་དྲ་བ་ནས་གནས་ཚུལ་འབྱོར་གསལ། ཟླ་8 པའི་ཚེས་13 ཉིན་གྱི་དགོང་མོར། “2017ལོའི་ཀྲུང་གོའི་བོད་ལྗོངས་ཡར་ཀླུང་རིག་གནས་ དུས་ཆེན” གྱི་འགོ་ཚུགས་མཛད་སྒོའི་དགོང་ཚོགས་དེ་ཧུའུ་ནན་ནས་ཕབ་ བཟོ་ལེགས་འགྲུབ་བྱུང་ཞིང་། དགོང་ཚོགས་འདི་ནི“ ཡིད་དབང་འཕྲོག་ པའི་བོད་འབྱུང་” དང་། “ འཆམ་མཐུན་གྱི་བོད་འབྱུང་” “ དགའ་འབོད་ཀྱི་ལྷོ་ཁ”ཞེས་པའི་ལེའུ་ཆེན་པོ་གསུམ་གྱིས་གྲུབ་ཅིང་། གླུ་མ་གྲགས་ཅན་ཚེ་བརྟན་སྒྲོལ་མ་དང་། ཧན་ལེའི་སོགས་རེ་རེ་བཞིན་གར་སྟེགས་སུ་བུད་དེ་གླུ་དབྱངས་བླངས་ནས་ཡུལ་དངོས་ཀྱི་ལྟད་མོ་བ་རྣམ་པར་མི་རིགས་སོ་སོ་ཕན་ཚུན་འགྲོ་འོང་དང་། འབྲེལ་འདྲིས། མཉམ་འདྲེས་བཅས་བྱེད་པའི་པར་རིས་མཛེས་ཤིང་ལྟ་ན་སྡུག་པ་ཞིག་བྲིས་ཡོད།
ཨ་སི་ཀིན་དང་འཕྱོངས་ཞོལ་སྒྲོལ་མ་གཉིས་ཀྱིས《ལྷོ་ཡི་རི་བོ》ཞེས་པ་མཉམ་ལེན་བྱེད་བཞིན་པ།
དགོང་ཚོགས་སྟེང་། བོད་ཀྱི་ཁྱད་ཆོས་དོད་པོ་ལྡན་ཞིང་དུས་གསར་གྱི་ཉམས་ཀྱིས་ཕྱུག་པའི《ལྷོ་ཡི་རི་བོ》ཞེས་པའི་གསར་རྩོམ་གླུ་གཞས་འདིས་མི་རྣམས་ཀྱི་ཡིད་དབང་ཅིག་ཅར་དུ་འཕྲོགས། 《ལྷོ་ཡི་རི་བོ》ཞེས་པའི་གླུ་གཞས་འདི་ནི་ལིའང་ཅོན་དང་ཀྲའོ་ལིན་ཞོན་གཉིས་ཀྱིས་མཉམ་འབྲེལ་གྱིས་གསར་རྩོམ་བྱས་པ་དང་། མཁའ་དམག་ཆབ་སྲིད་ཟློས་གར་ཚོགས་པའི་བོད་ཀྱི་གླུ་མ་གྲགས་ཅན་ཨ་སི་ཀིན་དང་འཕྱོངས་ཞོལ་སྒྲོལ་མ་གཉིས་ཀྱིས་མཉམ་ལེན་བྱས། གོ་བདེ་ལ་བབ་ཆགས་པའི་གཞས་ཚིག་དང་སྙན་ཞིང་འཇེབས་པའི་འགྱུར་ཁུགས་གཉིས་ཟུང་འབྲེལ་ཡག་པོར་བྱས་ཏེ་ལྷོ་ནུབ་མཐའ་མཚམས་ས་ཁུལ་གྱི་ལྷུན་ཆགས་ཀྱི་མཛེས་ལྗོངས་དང་རིག་གནས་ཀྱི་ཁ་དབུགས་སྟུག་པོ་མངོན་ཏེ་མི་རྣམས་ཀྱི་ཡིད་སེམས་དབང་མེད་དུ་འགུགས་པར་བྱེད། ཨ་སི་ཀིན་གྱི་སང་སང་དུ་གྲགས་པའི་སྐད་ངག་སྙན་མོ་དང་། འཕྱོངས་ཞོལ་སྒྲོལ་མའི་དུས་གསར་གྱི་ཁྱད་ཆོས་ལྡན་པའི་སྐད་ངག་གཉིས་ཀྱིས་མཉམ་ལེན་བྱས་པ་ལས་ཕན་ཚུན་དབར་འགྲན་ཟླ་བྱེད་ཅིང་། སྤེལ་ཟླའི་ཁྲོད་དུ་བླངས་པ་ནི་བོད་ཀྱི་གཏམ་རྒྱུད་ཡིན་པར་མ་ཟད། དེ་བས་ཀྱང་བོད་པའི་བུ་ཕྲུག་རྣམས་ཀྱི་བརྩེ་སེམས་མཚོན་ཡོད།
ཨ་སི་ཀིན་གྱིས 《ལྷོ་ཡི་རི་བོ》ཞེས་པའི་གླུ་དབྱངས་ལེན་པ།
ཡར་ཀླུང་རིག་གནས་དུས་ཆེན་གྱི་སྐོར་གླེང་སྐབས། ཨ་སི་ཀིན་གྱིས “ང་རང་ཡར་ཀླུང་རིག་གནས་དུས་ཆེན་གྱི་མགོ་འཛུགས་མཛད་སྒོའི་སྟེང་ཞུགས་ཐུབ་པར་དགའ་སྤྲོ་ཆེན་པོ་སྐྱེས་ཡོད། ལྷོ་ཁ་ནི་བོད་མི་རིགས་ཀྱི་གནའ་བོའི་འབྱུང་གནས་ཡིན་པར་མ་ཟད། བོད་ཀྱི་རིག་གནས་ཀྱི་གནའ་བོའི་འབྱུང་ཁུངས་ཀྱང་ཡིན་པས། ཡར་ཀླུང་རིག་གནས་ལ་འོད་སྟོང་འབར་བའི་ལོ་རྒྱུས་ལྡན་ཡོད། ཀྲུང་གོའི་བོད་ཀྱི་རིག་གནས་སྲུང་སྐྱོབ་དང་འཕེལ་རྒྱས་མཐུན་ཚོགས་ཀྱི་ལོ་གཞོན་ལས་འཛིན་པ་ཞིག་ཡིན་པའི་ཆ་ནས། ངར་རྒྱ་ཆེའི་ལྟད་མོ་བར་ཡར་ཀླུང་རིག་གནས་དང་བོད་ཀྱི་རིག་གནས་འགྲེམས་སྟོན་དང་ཁྱབ་སྤེལ་བྱེད་པའི་འོས་འགན་དང་འགན་འཁྲི་ཡོད་ཅིང་། ངས་འདིར 2017ལོའི་ཀྲུང་གོའི་བོད་ལྗོངས་ཡར་ཀླུང་རིག་གནས་དུས་ཆེན་བདེ་ལེགས་ངང་ལེགས་འགྲུབ་བྱུང་བར་སྨོན་འདུན་ཞུ། སླར་ཕྱིན་ངས་སྔར་བཞིན་མུ་མཐུད་དུ་རང་ཉིད་ཀྱི་ཐོག་མའི་བསམ་འདུན་མ་བརྗེད་པར་འབད་བརྩོན་ཆེན་པོས་ལྷན་རྒྱས་ལ་དེ་བས་སྙན་འཇེབས་ལྡན་པའི་བརྩམས་ཆོས་མང་པོ་འཁྱེར་ཡོང་སྟེ། སྔར་ལས་ལེགས་པོའི་སྒོ་ནས་བོད་ཀྱི་རིག་གནས་ཕུན་སུམ་ཚོགས་པ་རྒྱུད་འཛིན་དང་དར་སྤེལ་བྱེད་རྒྱུ་ཡིན” ཞེས་བཤད།
ཨ་སི་ཀིན་དང་འཕྱོངས་ཞོལ་སྒྲོལ་མ།
རྒྱུས་ལོན་བྱུང་བའི་གནས་ཚུལ་ལྟར་ན། ཟླ8 པའི་ཚེས་15ཉིན། ཡར་ཀླུང་རིག་གནས་དུས་ཆེན་གྱི་འགོ་ཚུགས་མཛད་སྒོའི་དགོང་ཚོགས་གཏོང་རྒྱུ་ཡིན་པ་དང་། ཉིན་དེར་“ བོད་འབྱུང་། བོད་འབྲེལ། ལྷོ་ཁར་བསྐྱོད་པ”ཞེས་པ་བརྗོད་དོན་བྱས་པའི2017ལོའི་ཀྲུང་གོའི་བོད་ལྗོངས་ཡར་ཀླུང་རིག་གནས་དུས་ཆེན་ཡང་དངོས་སུ་འགོ་རྩོམ་རྒྱུ་ཡིན་པར་མ་ཟད། ཟླ8པའི་ཚེས15ཉིན་ནས་ཚེས21ཉིན་བར་དུ་ཧུའུ་ནན་དང་། བོད་ལྗོངས་ལྷོ་ཁ་ཕྱོགས་གཉིས་སུ་སྤེལ་རྒྱུ་རེད། དེ་ནི་ཧུའུ་ནན་དང་བོད་ལྗོངས་ས་ཁུལ་གཉིས་སུ་འདུ་འཛོམས་བྱས་པའི་ཁྱད་དུ་འཕགས་པའི་སྒྱུ་རྩལ་མཁས་ཅན་མང་པོས་ཐུན་མོང་སྒོས་འཁྲབ་སྟོན་བྱས་པའི་རིག་གནས་ཀྱི་དགྱེས་སྟོན་ཞིག་ཡིན་པས། ང་ཚོར་བོད་སྐྱོར་སྙིང་སྟོབས་དར་སྤེལ་དང་། ཡར་ཀླུང་གི་མཛེས་པ་མྱོང་རོལ་བྱེད་དུ་འཇུག་པའི་ངོ་མཚར་ཆེ་བའི་འགྲུལ་བཞུད་ཅིག་ཡིན་ནོ། །
ཨ་སི་ཀིན་དང་འཁྲབ་སྟོན་པ་ཆུང་ཆུང་ཚོ།
རྩོམ་ཁུངས། ཀྲུང་གོའི་བོད་ལྗོངས་དྲ་བ།
རྩོམ་སྒྲིག་པ། རྟ་མགྲིན།


text:
རྩོམ་པ་པོ་ཅང་ཞུའེ་ཆིན་ནི། པེ་ཅིན་སློབ་ཆེན་གྱི་ཞོར་གཏོགས་སློབ་འབྲིང་(北京大学附属中学 – 北大附中)གི་སློབ་གཙོ་གཞོན་པ་དང་སློབ་གྲྭ་དེ་གའི་རྒྱལ་སྤྱི་ཚན་ཁག་གི་འགན་འཛིན་ཡང་ཡིན།
གཟའ་འཁོར་སྔོན་མའི་ནང་ངས་ཧྲིན་ཀྲིན་གྱི་སློབ་ཆུང་ཞིག་ལ་ལྟ་སྐོར་བྱས། ལྟ་སྐོར་གྱི་བརྒྱུད་རིམ་ཁྲོད་ནས་སློབ་གསོའི་འགག་རྩ་དེ་མངོན་གསལ་དོད་པོ་ཆགས་པར་མ་ཟད། ལྟ་སྐོར་དེ་ནི་ནམ་ཡང་བརྗེད་ཐབས་བྲལ་བའི་ཉམས་མྱོང་ཞིག་ཀྱང་ཡིན། ངས་འཛིན་རིམ་དང་པོ་ཞིག་ལ་དབྱིན་ཡིག་ཁྲིད་པའི་སློབ་ཁྲིད་ཅིག་ལ་ཉན་པ་ཡིན། སློབ་ཁྲིད་བྱེད་མཁན་གྱི་དགེ་རྒན་དེ་ནི་སློབ་གྲྭ་དེའི་དགེ་རྒན་ལེགས་ཤོས་དེ་ཡིན་ཟེར་གྱིན་འདུག། ཁོང་མོ་ནི་འོག་འཇུག་དཀར་པོ་ཞིག་དང་ཕུར་མ་ནག་པོ་ཞིག་གྱོན་པའི་མཛེས་ཤིང་ཡིད་དབང་འཕྲོག་པའི་གཞོན་ནུ་མ་ཞིག་སྟེ། ཕར་བལྟས་ཚོད་ཀྱིས་ལོ་ངོ་ཉི་ཤུའི་ནང་ན་ཡོད་པ་ཞིག་རེད། འཛིན་གྲྭ་དེ་ནི་འགྲེམས་སྟོན་འཛིན་གྲྭ་ཞིག་སྟེ། དཔོན་པོ་དང་མི་སྣ་གལ་ཆེན་ལྟ་སྐོར་དུ་ཡོང་དུས་དགེ་རྒན་དེ་ཡིས་སློབ་མ་སུམ་ཅུ་སོ་ལྔ་དེར་སློབ་ཁྲིད་བྱེད་ཀྱིན་ཡོད་འདུག
སློབ་ཐུན་གཅིག་གི་སྐར་མ་བཞི་བཅུའི་་ནང་དུ། དགེ་རྒན་དེས་སྟངས་འཛིན་ལེགས་ཤིང་གོ་རིམ་ལྡན་པའི་སྒོ་ནས་ཐོག་མར་སློབ་མ་ཚོར་བསླབ་དེབ་ནས་ཀློག་འདོན་བྱས་ཤིང་། དེའི་རྗེས་ལ་ཁོང་གིས་སློབ་མ་ཚོ་མཉམ་རུབ་ཀྱིས་སྦྱོང་བརྡར་བྱེད་དུ་བཅུག་པ་དང་། དེ་ནས་ཁོང་གིས་ཐ་སྙད་གསར་པའི་རི་མོ་སྟོན་ཞོར་ཐ་སྙད་དེའི་ཀློག་སྟངས་ཀྱི་སྒྲ་ལ་ཉན་དུ་བཅུག་རྗེས་ཡང་སྐྱར་སློབ་མ་ཚོ་མཉམ་རུབ་ཀྱིས་སྦྱོང་བརྡར་བྱེད་དུ་བཅུག་སྟེ། མཐའ་མར་ཐ་སྙད་ཀྱི་རྒྱུགས་ཆུང་ཞིག་བླངས་ནས་སློབ་ཐུན་དེའི་མཇུག་བསྒྲིལ་སོང་།
མུན་ནག་པའི་འཛིན་ཁང་དུ་ངས་སློབ་མ་ཞིག་གིས་གླལ་མོ་བྱེད་ཅིང་རྐང་བརྐྱངས་ལག་བརྐྱངས་བྱས་ཏེ། སློབ་ཁྲིད་དེ་ནི་ཇི་འདྲའི་ལས་སླ་ཞིང་སུན་སྣང་གིས་ཁེངས་པའི་རྣམ་འགྱུར་བསྟན་པ་མཐོང་བྱུང་། སྤྱིར་ན། ཕར་ལ་བལྟས་ཚོད་ཀྱིས་སློབ་ཐུན་འདིའི་ནང་དུ་བྱེད་སྒོའི་རྣམ་གྲངས་མང་ཞིང་སློབ་མས་ཟང་ཟང་ལིང་ལོང་གིས་ཤེས་བྱ་སྦྱང་བརྩོན་བྱེད་ཀྱིན་པའི་རྣམ་འགྱུར་མཐོང་ཐུབ། འོན་ཀྱང་། དོན་དངོས་སུ་སློབ་གསོ་འབྱུང་གིན་མེད། འཛིན་རིམ་དང་པོའི་སློབ་མའི་བློ་རིག་གསལ་ཞིང་ རྣོ་བས་་ཤེས་བྱ་མང་པོ་ཞིག་རང་ཤུགས་སུ་འབྱོར་གྱིན་ཡོད། དེར་བརྟེན། ཁོང་ཚོ་ལ་ངེས་པར་དུ་བྱིས་སྒྲུང་ཀློག་འདོན་བྱེད་རྒྱུ་ལས་ཐ་སྙད་སྦྱོང་བརྡར་བྱེད་དུ་བཅུག་པ་དང་། དེ་ལས་ཀྱང་བློ་འཚབ་སྐྱེས་དགོས་པ་ནི། དགེ་རྒན་གྱིས་རང་གི་མིག་མདུན་དུ་ཡོད་པའི་སློབ་མ་དང་སློབ་མའི་སེམས་ཁམས་ལ་དོ་སྣང་མི་སྤྲོད་པ་དེ་རེད། འདི་ནི་སློབ་གསོའི་གལ་ཆེན་རང་བཞིན་ལ་སྣང་མེད་བྱས་ཏེ་ཕྱིའི་སྣང་ཚུལ་གཙིགས་ཆེན་དུ་བཟུང་བའི་རྒྱ་ནག་པའི་དཔེ་མཚོན་ཞིག་སྟེ། དགེ་རྒན་གྱིས་སློབ་མའི་དགོས་མཁོ་དང་སློབ་ཁྲིད་ལ་སྤྲོ་སྣང་ཡོད་མེད་ལ་དོ་ཁུར་སྤུ་ཙམ་ཡང་མི་བྱེད་པར། དུས་རྒྱུན་ལྟར་སྟེགས་བུའི་སྟེང་ནས་འཕྲུལ་ཆས་ཀྱི་མི་བཞིན་བསླབ་དེབ་ཀློག་འདོན་བྱེད་པ་དང་། མཉམ་རུབ་ཀྱི་སྦྱོང་བརྡར་ནི་སློབ་ཕྲུག་ཚོ་ཚོགས་ཆུང་དུ་བགོས་ཏེ་དབྱིན་སྐད་དང་རྒྱ་སྐད་འདྲེས་མ་བཤད་པར་སྐུལ་འདེད་བྱེད་ཀྱི་ཡོད་པས། དེ་ནི་ངལ་བར་འབྲས་མེད་ཀྱི་སློབ་གསོ་ཞིག་རེད། དགེ་རྒན་གྱི་སྣང་མེད་ཀྱི་འདུ་ཤེས་དེ་ཡིས་སློབ་མའི་ཤེས་འདོད་ཀྱི་འདུན་པ་དང་སློབ་སྦྱོང་གི་སྤྲོ་སྣང་དེ་དག་སློབ་ཁྲིད་འདི་འདྲའི་བརྒྱུད་རིམ་ཁྲོད་ནས་བོར་བརླག་བྱུང་སྟེ། སློབ་སྦྱོང་ལ་ འདུན་པ་ཡེ་ནས་མེད་པ་དང་ལེ་ལོ་ཅན་དུ་བསྒྱུར་བ་རེད།
སློབ་ཆུང་གི་དགེ་རྒན་ཕུལ་བྱུང་ཅན་ཞིག་གིས་རང་གི་སློབ་མའི་ཤེས་འདོད་ཀྱི་འདུན་པ་དང་། དེའི་ཐད་ཀྱི་བློ་རིག་གི་ནུས་པ། ད་རུང་སློབ་མ་སྣ་འདུས་ཀྱི་གོ་སྐབས་བཅས་ལ་དགའ་སྣང་སྐྱེ་ཞིང་དེ་ལ་གཅེས་སྤྲས་བྱེད་དགོས། འོན་ཀྱང་་། རྒྱ་ནག་སློབ་ཆུང་གི་དགེ་རྒན་དག་གིས་ལག་པ་ཡར་འགྱོགས་མཁན་གྱི་སློབ་མ དག་ལ་སྣང་མེད་དང་། དྲི་བ་འདྲི་མཁན་གྱི་ཁ་འགོག་པ། སློབ་མ་གཞན་དང་མི་འདྲ་བའི་སློབ་མ་ཁྱད་པར་ཅན་ལ་ཉེས་ཆད་གཅོད་པ་སོགས་ཀྱི་སློབ་གསོ་ཐོབ་ཡོད་སྟབས། རྒྱ་ནག་གི་བུད་མེད་འདིས་རང་ཉིད་ལ་ཐོབ་པའི་སློབ་གསོ་དེར་བསྟུན་རྒྱུ་མང་དྲགས་འདུག
སློབ་ཁྲིད་ཀྱི་གོ་རིམ་ཚགས་ཚུད་ཅིག་བསྒྲིགས་ནས་སློབ་ཁྲིད་ཀྱི་བྱེད་སྲོལ་རྙིང་ཞིང་ཕན་འབྲས་མེད་པ་དེ་བཀོལ་སྤྱོད་བྱས་ཏེ་ཆེས་གལ་གནད་ཆེ་བའི་སློབ་གསོའི་ཁོར་ཡུག་དེ་ཆེས་སྟབས་བདེ་ཅན་ཞིག་ཏུ་བསྒྱུར་བ་དེས། དགེ་རྒན་གྱིས་སློབ་མར་རང་ཤུགས་སུ་ཡོད་པའི་སློབ་སྦྱོང་གི་སྤྲོ་སྣང་དང་ཤེས་འདོད་ཀྱི་འདུན་པ་སོགས་ཡོངས་སུ་མེད་པར་ གཏོང་གིན་ཡོད་པར་མ་ཟད། བྱིས་པའི་དྭངས་གཙང་གི་སེམས་པས་འཛམ་གླིང་གི་ཡོད་ཚད་ལ་འཚོལ་བཤེར་དང་། ཡོད་ཚད་ཀྱི་མཐའ་མཚམས་ལ་དོགས་སློང་བྱ་བའི་འདུ་ཤེས། ཤེས་བྱའི་བློ་སྒོ་འབྱེད་པའི་སྒེའུ་ཁུང་སོགས་ལ་གྲིབ་ནག་འཐིབས་ཤིང་། ཁོང་ཚོའི་རང་དབང་གི་གཤོག་པ་བཅད་ནས་ཁོང་ཚོའི་མཐའ་སྐོར་ལ་བཀག་འགོག་གི་རྩིག་པ་དེ་དག་ཇེ་མཐོ་ནས་ཇེ་མཐོར་འགྲོ་བཞིན་པའི་སྣང་ཚུལ་དེ་མཐོང་བས་ངས་ཡིད་ཕངས་ཤིང་སྐྱོ་བ་གཏིང་ནས་སྐྱེས་བྱུང་།
བཤད་སྟངས་གཞན་ཞིག་བྱས་ན། ངས་ཧྲིན་ཀྲིན་སློབ་གྲྭ་ཞིག་གི་འཛིན་རིམ་དང་པོ་ནས་ཉམས་ལེན་བྱས་པ་དེ་ནི། མིའི་རིགས་ཀྱི་རྣམ་ཤེས་དེ་ཤེས་མེད་ཚོར་མེད་ངང་རིམ་གྱིས་མེད་པར་བཟོ་བཞིན་ཡོད་པ་དང་གཉིས་སུ་མ་མཆིས། ངས་སློབ་གྲྭའི་མཐའ་སྐོར་ལ་ལྟ་སྐོར་དུ་འགྲོ་དུས། ངས་འཛིན་རིམ་དང་པོའི་སློབ་མའི་མིག་ནང་ནས་མཐོང་བའི་ཤེས་ཡོན་སྦྱང་འདོད་ཀྱི་འདུན་པའི་མེ་ལྕེ་དེ་སློབ་མ་རྒན་པ་ཚོའི་མིག་ནང་ནས་དེ་སྔ་ནས་ཡལ་ཚར་ཡོད་པ་མཐོང་ལ། དེ་ནི་སློབ་གསོ་ཡིན་པར་འདོད་པའི་བརྒྱུད་རིམ་ཁྲོད་ནས་ཐོན་པའི་རང་བཞིན་གྱི་མཇུག་འབྲས་ཏེ་ངལ་བ་ལ་དངོས་གནས་འབྲས་བུ་མེད་པ་དེའོ།།
སེམས་ཁམས་རིག་པ་བ་མེས་ཧ་ཡ•ཆེ་ཀི་མེས་ཧ་ཡ་(Mihaly Csikszentmihalyi)ཡིས་བརྩམས་པའི་དེབ་༼སེམས་ཁམས་རིག་པའི་ཉམས་ལེན་ལེགས་བྱང་གི་བཞུར་རྒྱུན༽ཞེས་པའི་ནང་། ཁོང་གིས་ཕུལ་བྱུང་སློབ་གསོ་ཉམས་ལེན་གྱི་ལེགས་བྱང་དེ་འཛིན་ཁང་ནང་དང་། ཁྱིམ་ཚང་ནང་། གཞུང་སྒྲུབ་ཁང་སོགས་སུའང་བཀོལ་སྤྱོད་ཆེ་བར་བརྗོད་ཡོད་ལ། ཁོང་གིས་ཁྱད་ཆོས་ལྔ་ཡི་སྟེང་ནས་ཕུལ་བྱུང་ཁྱིམ་ཚང་སློབ་གསོའི་ཉམས་ལེན་སྐོར་གསལ་བཤད་བྱས་ཡོད་པ་སྟེ།
༼དང་པོ༽ཕྱི་གསལ་ནང་གསལ་ཡིན་པ། ཡང་ན། ཕ་མས་བུ་ཕྲུག་ལ་རེ་བ་གང་ཞིག་བཅངས་ཡོད་པ་དེ་བུ་ཕྲུག་གིས་ཀྱང་ཤེས་རྟོགས་ཡོད་ཅིང་། ཕན་ཚུན་གྱི་རེ་བ་དང་དམིགས་ཡུལ་ནི་ཐར་ཐོར་དང་དམ་དུམ་མིན་པར་ཕྱི་གསལ་ནང་གསལ་གྱི་ཤེལ་གྱི་གོང་བུ་ལྟ་བུ་ཞིག་ཡོད་པ།
༼གཉིས་པ༽སྐབས་བབས་ཀྱི་གལ་ཆེན་རང་བཞིན་དེ་གཙིགས་ཆེན་དུ་བཟུང་ཡོད་པ། ཡང་ན། བྱིས་པའི་བག་ཆགས་ལ་ཕ་མའི་དོ་སྣང་སྤྲོད་ཡུལ་དེ་ནི། མ་འོངས་པར་སློབ་ཆེན་ལེགས་པོ་ཞིག་ཏུ་འཚུད་མིན་དང་། སྤྱི་ཚོགས་སུ་བརྩི་མཐོང་དང་གདེང་འཇོག་ཅན་གྱི་ལས་གནས་ཤིག་ཐོབ་ཐུབ་མིན་དེ་མིན་པར། སྐབས་བབས་བྱིས་པའི་ཅི་ཞིག་སྒྲུབ་བཞིན་པ་དེའི་ཐད་ཀྱི་བསམ་སྦྱོར་དང་ལག་ལེན་དངོས་ལ་རྒྱབ་སྐྱོར་དང་གཞོགས་འདེགས་བྱེད་རྒྱུ་སོགས་གཙིགས་ཆེན་དུ་བཟུང་ཡོད་པ་དེ་ཡིན།
༼གསུམ་པ༽ གདམ་གསེས་ཀྱི་རང་བཞིན་ལྡན་པ། ཡང་ན། བྱིས་པའི་བསམ་བློར་ཅི་ཞིག་ཡིན་རུང་གདམ་གསེས་ཀྱི་འདམ་ཀ་ཡོད་པའི་སེམས་སྦྱོར་དེ་ཡོད་ལ། མཇུག་འབྲས་ཅི་བྱུང་དེར་གདོང་ལེན་བྱ་བའི་གྲ་སྒྲིག་ཡོད་ཚེ། ཐ་ན་ཕ་མའི་བཀོད་འདོམས་སམ་ཡང་ན་ཁྱིམ་ཚང་གི་སྒྲིག་གཞི་ལའང་བརྩི་སྲུང་མི་བྱ་བའི་གདམ་གསེས་ཡོད་པ་དེ་རེད།
༼བཞི་པ༽ཉམས་ལེན་དངོས་སུ་ཞུགས་ཐུབ་པའི་གཤིས་ཀའི་ཁྱད་ཆོས་ལྡན་པ། ཡང་ན། རང་ཚུགས་ཐུབ་ལ་རང་རྐྱ་འཕེལ་ཞིང་འཚེར་སྣང་དང་རྣམ་རྟོག་མེད་པའི་སྒོ་ནས་སོ་སོའི་དགའ་ཞེན་དང་འབྲེལ་བའི་ངོ་མར་ཞུགས་པའི་རང་རྟོན་ལྡན་དགོས་དེ་རེད།
༼ལྔ་པ༽ གདོང་ལེན་ཐུབ་པ། ཡང་ན། ཕ་མས་རང་གི་བུ་ཕྲུག་གི་བློ་ནུས་དང་སྟོབས་ཤུགས་དེར་འགྲན་རྩོད་གྱི་རང་བཞིན་ལྡན་པའི་གོ་སྐབས་འདྲ་མིན་བསྐྲུན་པར་འདོད་པའི་ཆོད་སེམས་དང་དེའི་སྙིང་སྟོབས་བཅས་ཡིན།
ཧྲིན་ཀྲིན་གྱི་སློབ་ཆུང་དེས་གོང་དུ་བརྗོད་ཟིན་པའི་ཁྱད་ཆོས་ལྔ་ལས་གཅིག་ཀྱང་ལག་ལེན་དུ་བསྟར་ཐུབ་མེད་པར་མ་ཟད། ཚད་གཞི་མཐོ་ཞིང་ཁྱད་དུ་འཕགས་པའི་སློབ་གསོ་སྤྲོད་བཞིན་པའི་ཚུལ་འཆོས་ཏེ། དགེ་རྒན་གྱིས་སློབ་མས་ཤེས་ཡོན་སྦྱང་བར་སྐུལ་འདེད་དང་གཞོགས་འདེགས་བྱེད་ཁུལ་བྱེད་ཀྱིན་ཡོད་པ་ལས། དོན་དངོས་ཐོག་སློབ་མ་ཚོས་ཁ་ཁི་སིམ་པོའི་ངང་བསྡད་དེ་ཡིག་རྒྱུགས་ཀྱི་འབྲས་བུར་མཐོང་ཆེན་དུ་བཟུང་བའི་སློབ་གསོ་དང་། སློབ་ཁྲིད་བྱེད་སྲོལ་རྙིང་པར་བཟུང་བའི་མཁྲེགས་འཛིན་གྱི་ལྟ་བ། སློབ་ཁང་སློབ་ཁྲིད་དང་སློབ་མའི་སྦྱང་བརྩོན་གཉིས་ཡ་བྲལ་ཆགས་པའི་སློབ་ཁྲིད་བྱེད་སྟངས། སྤྲོ་སེམས་འབྱིང་བའི་བསྐྱར་ཟློས་ཡང་ཟློས་སོགས་ལ་བློ་རྩེ་གཅིག་སྒྲིམ་བྱེད་རྒྱུ་དེ་རེད།
ལྟ་སྐོར་དེའི་མཇུག་ལ་ངས་འཛིན་རིམ་དྲུག་པ་ཞིག་ལ་ལྟ་སྐོར་བྱས་ཤིང་། ལྟ་སྐོར་བྱེད་དུས་འཛིན་རིམ་དྲུག་པའི་སློབ་མ་ཚང་མ་ཡིག་རྒྱུགས་ཤིག་ཏུ་འཐིམས་འདུག ཡིག་རྒྱུགས་དེ་ནི་དབྱིན་ཡིག་གི་ཐ་སྙད་ཀྱི་ཉན་རྒྱུགས་ཤིག་སྟེ། སྒྲ་སྡུད་འཕྲུལ་འཁོར་ནས་སྒྲོག་པའི་དབྱིན་ཡིག་གི་ཐ་སྙད་དེ་ལན་འདེབས་ཤོག་བུའི་སྟེང་གི་ཐ་སྙད་དག་ལས་གདམ་གསེས་བྱས་ནས་སྒོར་རྟགས་བཀོད་དགོས་ཀྱི་འདུག ངས་འཛིན་ཁང་དུ་ཡར་འགྲོ་མར་འགྲོ་བྱེད་སྐབས་སློབ་མ་ནན་ཏན་ཅན་ཞིག་ལ་དོ་སྣང་བྱུང་། མོའི་ལན་འདེབས་ཤོག་བུའི་སྟེང་ལ་བལྟས་པས་ན། མོས་སྒོར་རྟགས་བཀོད་པའི་ལན་ནོར་འདུག་པར་མ་ཟད། ཞིབ་ཏུ་བལྟས་དུས་མོས་བཀོད་པའི་ལན་ཆ་ཚང་་ནོར་འདུག་པ་མཐོང་། དེ་བས། མོས་འགྲམ་གྱི་འདུག་རོགས་ཀྱི་ལན་འདེབས་ཤོག་བུའི་སྟེང་ལ་བལྟས་རྗེས་གཞི་ནས་མོའི་ལན་འདེབས་ཤོག་ངོས་དེ་ནོར་ཡོད་པ་ཤེས། རྒྱ་ནག་གི་བུ་མོ་གཞོན་ནུ་མ་དེ་ནི་ཕར་བལྟས་ཚོད་ཀྱིས་ནན་ནན་ཏན་ཏན་དང་གྲུང་ཤ་དོད་པོ་ཞིག་ཡོད་ཅིང་། མོས་ཉན་རྒྱུགས་ཀྱི་ལན་འདེབས་ཤོག་བུའི་ཤོག་ངོས་འགྲིག་ཡོད་མེད་དེ་ཙམ་ལའང་དོ་ཁུར་མི་བྱེད་པར་སྣང་མེད་རེད། ཡང་ན། གཞོན་ནུ་མ་དེ་ཡིས་སློབ་ཕྲུག་གཞན་དག་ལས་ཅི་ཞིག་ཤེས་ཡོད་སྲིད།
སྤྱི་ལོ་ ༢༠༡༨ ཟླ་ ༤ ཚེས་༣༠ ལ།
ཅང་ཞུའེ་ཆིན་གྱི་མ་རྩོམ་ལ་གཟིགས་ན་གཤམ་དུ་དྲ་འབྲེལ་བྱོས།
https://thediplomat.com/2011/06/resistance-futile-in-chinese-class/#/respond
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/26928.html


text:
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ལྷོ་ཁ་གྲོང་ཁྱེར་གྱིས་སྣོད་བཅུད་ཤེས་དཔལ་འཛུགས་སྐྱོང་དང་ཁོར་ཡུག་སྲུང་སྐྱོང་ལས་དོན་སྐོར་གྱི་རྒྱལ་ཁབ་དང་རང་སྐྱོང་ལྗོངས་ཀྱི་བཀོད་སྒྲིག་དང་བླང་བྱ་ལག་བསྟར་ནན་ཏན་གྱིས་ལྗང་མདོག་འཕེལ་རྒྱས་ཀྱི་འདུ་ཤེས་ཐོག་མཐའ་བར་གསུམ་དུ་མཐའ་འཁྱོངས་བྱས་པ་དང་། “འཕེལ་རྒྱས་གཏོང་བར་སྣོད་བཅུད་ཁོར་ཡུག་བློས་གཏོང་གཏན་ནས་མི་བྱེད་པའི”བསམ་བློ་བརྟན་པོར་བཙུཌ་ཏེ་སྣོད་བཅུད་སྟོབས་ཆེའི་གྲོང་ཁྱེར་གྱི་འཐབ་ཇུས་ལག་བསྟར་ཤུགས་ཆེན་བྱས་ནས་ཁོར་ཡུག་སྲུང་སྐྱོང་ལས་དོན་ལ་ཕན་འབྲས་ཡག་པོ་ཐོབ་པ་རེད།
ལོ་ལྔའི་རིང་། ལྷོ་ཁ་གྲོང་ཁྱེར་གྱི་ཆུ་འགོའི་སྤུས་ཚད་ལོན་ཚད་100%ཟིན་པ་དང་། གཙང་པོ་དང་མཚེའུ་གཙོ་གྲས་རྒྱལ་ཁབ་ཀྱི་ཚད་གཞིར་ལོན་པའམ་ཡང་ན་དེ་ལས་ལྷག་པ་དང་། མཁའ་རླུང་གི་སྤུས་ཚད་ལེགས་ཚད་96%ཡན་རྒྱུན་འཁྱོངས་ཐུབ་པ། སྦགས་བཙོག་དངོས་པོ་གཙོ་བོའི་འབུད་གཏོང་སྤྱི་འབོར་དེ་རང་སྐྱོང་ལྗོངས་ཀྱིས་བཏོན་པའི་དམིགས་ཚད་ཁྱབ་ཁོངས་ནང་ཚོད་འཛིན་བྱས་པ་དང་། རྫོང་ཁོངས་ཁོར་ཡུག་གི་སྤུས་ཚད་དཔྱད་ཞིབ་ལོ་གསུམ་བསྟུད་མར་ལྗོངས་ཡོངས་ཀྱི་མདུན་གྲལ་དུ་སླེབས་པ་རེད།
སྣོད་བཅུད་འཛུགས་སྐྱོང་ལ་སྐུལ་སྤེལ་བརྟན་པོ་བཏང་ནས་གྲོང་ཁྱེར་དང་གྲོང་རྡལ་གྱི་གཅིག་སྡུད་འཐུང་ཆུའི་ཆུ་ཁུངས་21དང་གྲོང་གསེབ་ཀྱི་འཐུང་ཆུའི་ཆུ་ཁུངས་695ཡི་སྲུང་སྐྱོང་འདུ་འགོད་ལག་བསྟར་བྱས་ཤིང་། རང་སྐྱོང་ལྗོངས་རིམ་པའི་སྣོད་བཅུད་ལེགས་པའི་རྫོང་2དང་། སྣོད་བཅུད་ལེགས་པའི་ཤང་དང་གྲོང་རྡལ་57 སྣོད་བཅུད་ལེགས་པའི་གྲོང་ཚོ་337བཅས་བདེ་བླག་ངང་བསྐྲུན་པ་མ་ཟད། ཁོར་ཡུག་ལྟ་སྡོམ་ལས་དོན་ཤུགས་ཆེན་སྤེལ་ནས་རིམ་རྩིས་བྱས་ན་མཉམ་འབྲེལ་ཁྲིམས་བསྟར་དང་ཆེད་དོན་ཁྲིམས་བསྟར་ཞིབ་བཤེར་ཐེངས་900བྱས་པ་དང་བཅོས་སྒྲིག་བྱ་རྒྱུའི་བརྡ་ཐོ་92བཏང་བ། ཁོར་ཡུག་གི་ཁྲིམས་འགལ་བྱ་སྤྱོད་41ཐག་གཅོད་བྱས་པ། སྲིད་འཛིན་ཆད་གཅོད་ཀྱི་གཏན་འབེབས་ཡི་གེ་38བཏང་བ། ཆད་གཅོད་དངུལ་འབོར་སྒོར་ཁྲི་729ཟིན་པ། ཁེ་ལས་3ལ་སྐོང་འདྲི་བྱས་པ། ཡིག་སྐུར་ངོ་བཅར་ཁག་9དང“12369”ཁོར་ཡུག་སྲུང་སྐྱོང་གི་ཞུ་གཏུག་185ཐག་གཅོད་བྱས་པ་བཅས་རེད།


text:
གཙོ་ངོས།>>
ཞིབ་འཇུག>>ཀུན་འདུས།
གདུགས་དཀར་ཚེ་རིང་། རྩོམ་སྒྲིག་པ།ཚེ་དཔལ། ཡོང་ཁུངས།ཀྲུང་གོ་བོད་ཀྱི་དྲ་བ། སྤེལ་དུས། ༢༠༡༨ལོའི་ཟླ་བ་༠༡ཚེས་༣༡ཉིན།
༄༅།། བོད་ཀྱི་དམངས་ཁྲོད་རྩོམ་རིག་ལས་ལྡེའུའི་སྐོར་ལ་ཅུང་ཟད་དཔྱད་པ།
དང་པོ། ལྡེའུ་ཡི་གོ་དོན་སྤྱིར་བཤད་པ།
ལྡེའུ་ནི་མིའི་བློ་སྒོ་འབྱེད་བྱེད་ཀྱི་རིག་རྩལ་ཞིག་ཡིན་ལ། དེ་ཡང་གནའ་སྔ་མོའི་དུས་ནས་བཟུང་རང་རེའི་མེས་པོ་རྣམས་ཀྱི་བློ་གྲོས་ཀྱི་རྩལ་ལས་འཁྲུངས་པའི་རིག་གནས་ཀྱི་ཡན་ལག་ཅིག་ཀྱང་ཡིན། གསལ་པོར་བཤད་ན་ལྡེའུ་དང་ཁེད་གཉིས་ཕལ་ཆེར་དོན་འདྲ་ལ། ལྡེའུ་ནི་ཕན་ཚུན་ལ་དྲི་བ་དྲིས་ནས་དེའི་དྲིས་ལན་ཐོབ་མི་ཐོབ་འགྲན་པའི་རིག་པ་ཞིག་ཡིན་པར་མ་ཟད། སྐད་བརྡའི་སྒྱུ་རྩལ་དང་མཐུན་པའི་རྩོམ་རིག་གི་རྣམ་པ་ཅན་གྱི་རིག་པ་ཞིག་ཀྱང་ཡིན། དཔེར་ན། དབྱར་གྱི་དུས་ལ་སྐམས་ཤིག་བཤས། སྟོད་ཚིལ་ཉི་མར་སྐམ་རིན་ཡོད།ཆུ་སེར་ཐང་ལ་འབོ་རིན་ཡོད་ལྟ་བུ།
གཉིས་པ། བྱེ་བྲག་ཏུ་བཤད་པ།
དེ་ཡང་གནའ་སྔ་མོའི་དུས་ནས་བོད་དུ་དར་ཁྱབ་ཧ་ཅང་ཆེ་བའི་ལྡེའུ་ཞེས་པ་དེར་མཁས་པ་སོ་སོའི་བཞེད་ཚུལ་སྣ་ཚོགས་ཡོད་ཀྱང་གཙོ་ཆེ་བ་ལྡེའུ་དང་གབ་ཚིག་གཉིས་དོན་གཅིག་ཡིན་ཟེར་བ་དང་། ལྡེའུ་ནི་གསང་གནད་སྟོན་པའི་རིག་པ་ཞིག་ཡིན་ཟེར་བ་དང་། ཡང་ལྡེའུ་ནི་གདོད་མའི་ཆོས་ལུགས་ཤིག་ཡིན་ཟེར་བ་སོགས་བཞེད་ཚུལ་སྣ་ཚོགས་ཡོད་པ་ལས་བཞེད་ཚུལ་གཙོ་བོ་འགའ་དྲངས་ན།
1.ལྡེའུ་ནི་གསང་གནད་སྟོན་པའི་རིག་པ་ཞིག་ཡིན་ཚུལ།
དེ་ལ་ཡང་དགེ་རྒན་ཆེན་མོ་ཆབ་འགག་རྟ་མགྲིན་ལགས་ཀྱིས་ལྡེའུ་ནི་ཁེད་དུ་ངོས་བཟུང་བ་ནི་ལྡེའུ་ཡི་ཁྱད་ཆོས་བྱེ་བྲག་པའི་ངོས་ནས་བརྗོད་པ་ཡིན་པས། ཕྱོགས་ལྷུང་གི་གཏམ་དུ་འགྱུར་ཚུལ་བསྒྲུབས་ནས་ཁོང་གིས་ལྡེའུ་ཞེས་པ་ནི་བརྗོད་བྱ་དངོས་དེ་སྦ་ཞིང་གབ་པའི་ཚུལ་གྱིས་བརྗོད་པའི་ཚིག་རྒྱན་ཅན་དང་། གསང་བའི་ཟབ་གནད་སྟོན་པའི་བྱེད་ནུས་ཅན་ཞིག་ཏུ་ངོས་འཛིན་བྱས་ཡོད་པར་མ་ཟད། ཁོང་གིས་ལྡེའུ་འགྲུབ་བྱེད་ལ་ལས་ཀྱི་རྣམ་པ་དང་བརྗོད་བྱའི་ནང་དོན། ཚིག་གི་རྒྱན། འགྲོ་ཕྱོགས་བཅས་བཞི་ཡོད་པ་ལས་བརྗོད་བྱའི་ནང་དོན་དྲང་པོར་མི་བརྗོད་པར་གབ་པའམ་གསང་བའི་ཚིག་སྦྱོར་གཞན་སྤེལ་ནས་སྟོན་པའི་རྒྱན་ནི་རྗོད་བྱེད་ཚིག་གི་ཕྲེང་བ་མཛེས་པར་བྱེད་པའི་ཆོས་ཡིན་པས། བོད་ཀྱི་མགུར་གླུ་དང་མོ་ཚིག སྙན་ངག འཕྲིན་ཡིག གླུ་མདུད་དམ་གླུ་ཁེད་སོགས་རྩོམ་རིག་གི་རྣམ་པ་ཀུན་ལ་ཁྱབ་པར་མ་ཟད། ལས་དང་འགུལ་སྐྱོད་མི་ཉུང་བ་ཞིག་ལའང་ལྡེའུ་རྒྱན་གྱི་ཉམས་རྨད་དུ་བྱུང་བ་ལྡན་པ་ཡིན། འོན་ཀྱང་ལྡེའུ་ལ་རྒྱན་གྱི་ཉམས་ལྡན་པ་ཙམ་གྱིས་ལྡེའུ་ཡིན་པར་བརྗོད་ན《བཀའ་ཆེམས་ཀ་ཁོལ་མ》ཡི་དངོས་བསྟན་གྱི་མཚན་གཞི་ལས་ཆེས་ཆེར་བརྒལ་འགྲོ་བར་སྙམ་ཞེས་ཡང་བསྐྱར་ལྡེའུ་དེ་གསང་གནད་སྟོན་པའི་རིག་པ་ཞིག་ཡིན་པ་ལས་ཁེད་མིན་ཚུལ་གསལ་སྒྲུབ་བྱས་ཡོད།
2.ལྡེའུ་ནི་བོད་གདོད་མའི་ཆོས་ལུགས་སམ་རྩོམ་རིག་ཅིག་ཡིན་ཚུལ།
《བོད་ཀྱི་དམངས་ཁྲོད་རྩོམ་རིག་སྤྱི་བཤད་བློ་གསར་འདྲེན་པའི་སྐྱ་རེངས》ཞེས་བྱ་བ་རུ་འདི་ལྟར། 《བཀའ་ཐང་སྡེ་ལྔ》ལས། རྗེ་གཅིག་གཉའ་ཁྲི་བཙན་པོའི་སྐུ་རིང་ལ༔ལྷ་ཡི་ཆོས་ལུགས་སྒྲུང་དང་ལྡེའུ་བྱུང༔ཞེས་པ་ཡང་གཉའ་ཁྲི་བཙན་པོའི་སྐབས་རྩོམ་ལུས་དེ་དངོས་སུ་བྱུང་བར་མི་གོ་བར། སྐབས་ཐོག་དེར་རྩོམ་ལུས་འདི་གཉིས་དར་རྒྱས་བྱུང་བའི་དུས་སྐབས་ཡིན་པ་བསྟན་ཡོད་པས། ལྡེའུ་ནི་རྗེ་གཉའ་ཁྲིའི་ཡར་སྔོན་ནས་རྩོམ་རིག་གི་བྱུང་འཕེལ་ལྟར་ན་འབྱུང་འོས་པ་དང་ལོ་རྒྱུས་ཀྱི་ཡིག་ཆས་ཟིན་པ་ཞིག་ཀྱང་ཡིན། ལྡེའུ་ཞེས་པ་འདིའི་རྩ་གནད་དར་ཆེ་ཤོས་ནི་དེང་དུས་ཡོངས་གྲགས་ཀྱི་ཕྱྭ་མོ་ཞེས་པ་གནའ་སྲོལ་དར་ཆེ་བའི་ལྡེའུ་འཕྲུལ་དུ་གྲགས་པ་དེ་ཡིན། ལྡེ་འཕྲུལ་ལ་ཡང་གསང་གནད་སྟོན་པའི་ལྡེའུ་དང་།ཟབ་གནད་སྟོན་པའི་ལྡེའུ་གཉིས་བྱུང་བར་གྲགས་ཞེས་དང་། ཡང་དོན་གྲུབ་རྒྱལ་ལགས་ཀྱིས་མཛད་པའི《མགུར་གླུའི་ལོ་རྒྱུས་དང་ཁྱད་ཆོས》ལས་བོད་ཀྱི་ལོ་རྒྱུས་དེབ་ཐེར་དུ།བོད་གངས་ཅན་གྱི་ཡུལ་དུ་སྤུ་རྒྱལ་གོང་དུ་མངའ་མཛད་ཆེན་པོ་དྲུག་སོགས་བྱུང་མྱོང་བར་བཤད་ཅིང་། ལོ་རྒྱུས་ཀྱི་དུས་སྐབས་ངེས་ཅན་ཞིག་གི་རིང་ལ་ཆབ་སྲིད་བོན་སྒྲུང་ལྡེའུ་གསུམ་གྱིས་བསྐྱངས་པ་ཡིན་ཟེར། སྒྲུང་དང་ལྡེའུ་གཉིས་ནི་གནའ་རབས་བོད་ཀྱི་གདོད་མའི་ཆོས་ལུགས་གཉིས་ཡིན་ལ། བོད་གནའ་རབས་ཀྱི་གདོད་མའི་སྤྱི་ཚོགས་སུ་བྱུང་བའི་ལྷ་སྒྲུང་གི་རྣམ་པ་ལྡན་པའི་ཆོས་ལུགས་མི་འདྲ་བ་གཉིས་ཀྱང་རེད། སྐབས་འདི་ལ《མ་སང་གི་སྒྲུང》དང《མཆིལ་བའི་སྒྲུང》སོགས་ཡོད་པར་མ་ཟད། ད་དུང《སྲིད་པ་ཆགས་གླུ》དང《ཨ་འཆགས་ཆགས་ལ་ཆགས་དགུ》《ཨ་མཚར་མཚར་ལ་མཚར་དགུ》སོགས་ཀྱི་གླུ་ཡང་ཡོད་ལ་གབ་ཚིག་གི་དྲི་བ་དྲིས་ལན་གྱི་རྩོམ་རིག་ཀྱང་ཡོད་ཅེས་གསུངས་པའི་ཤུགས་ལས་ང་ཚོས་ལྡེའུ་ནི་གདོད་མའི་སྤྱི་ཚོགས་སུ་བྱུང་བའི་རྩོམ་རིག་གི་རྣམ་པ་ཞིག་ཡིན་པ་རྟོགས་ཐུབ།
3.ལྡེའུ་ནི་རྒྱལ་པོའི་དོན་ལ་འཇུག་ཚུལ་སྐོར།
དེང་དུས་བོད་ཀྱི་ན་གཞོན་རིག་པ་སྨྲ་བ་བན་ཤུལ་དཔལ་མཁར་རྒྱལ་གྱིས་ཆབ་སྲིད་བོན་སྒྲུང་ལྡེའུ་གསུམ་གྱིས་བསྐྱངས་ཞེས་པ་དོན་གྱིས་བོན་ནི་ཆོས་དང་སྒྲུང་ནི་སྲིད། ལྡེའུ་ནི་རྒྱལ་པོ་ཡིན་ཚུལ་སྐོར་གསུངས་ཡོད་མོད་རྒྱུ་མཚན་འཐད་ལྡན་དུ་མ་མཐོང་།
4.ལྡེའུས་ཆབ་སྲིད་བསྐྱངས་ཚུལ།
དེ་ཡང《ཆོས་འབྱུང་མཁས་པའི་དགའ་སྟོན》ལས་མངོན་པའི་སྡེ་སྣོད་འབྱུང་བའི་ལྟས་སུ་ལྡེའུ་སྤྲོད། དེ་ཡིས་བོད་རྣམས་ཅུང་ཟད་བློ་ཁ་ཕྱེ། ཞེས་གསུངས་པར་གཞིགས་ན་དེ་ཡང་གཙོ་བོ་ལྡེའུ་བཤད་དེ་རྒྱན་སྐུགས་པ་ལ་བརྟེན་ནས་ཆབ་སྲིད་བསྐྱངས་པ་ཡིན་པར་འདོད་ལ། མཁས་པའི་དབང་པོ་དུང་དཀར་བློ་བཟང་འཕྲིན་ལས་མཆོག་གིས་ལྡེའུས་ཆབ་སྲིད་བསྐྱངས་ཞེས་པའི་གོ་དོན་ནི། དེ་དུས་བོད་ཡིག་ད་དུང་གསར་བཟོ་བྱས་མེད་སྟབས་ཡི་གེ་ལ་བརྟེན་ནས་མི་རྣམས་ལ་སློབ་གསོ་གཏོང་ཐབས་བྲལ་བས། ཤེས་རིག་ཡར་རྒྱས་གཏོང་ཐབས་སུ་གབ་ཚིག་ལ་བརྟེན་ནས་དྲི་བ་བཏོན་ཏེ། དེའི་ལན་གཟུགས་སྣང་ཅན་གྱི་རི་མོའམ། ཡང་ན་དངོས་པོ་འདི་དང་། དེ་ཡིན་ཞེས་དྲི་བ་བཀོད་པ་པོས་ལན་མདོར་བསྡུས་སུ་འདེབས་པ་ཞིག་ཡིན་པས། བྱ་ཐབས་དེ་ལ་བརྟེན་ནས་ཤེས་རིག་འཕེལ་བའི་བློ་སྒོ་ཕྱེ་བ་ལ་ལྡེའུ་ལ་བརྟེན་ནས་ཆབ་སྲིད་བསྐྱངས་ཞེས་བརྗོད། ཅེས་ལྡེའུས་ཆབ་སྲིད་བསྐྱངས་ཚུལ་གསལ་པོར་གསུངས་ཡོད་ལ།《བཀའ་ཆེམས་ཀ་ཁོལ་མ》ལས་ཀྱང་རིག་པའི་ཆོས་གོ་བར་བྱ་བའི་ཕྱིར་ལྡེའུ་བསྟན་ཞེས་པའི་ཚིག་དོན་ལས་ཀྱང་ལྡེའུས་ཆབ་སྲིད་བསྐྱངས་པ་ཤེས་ཐུབ།
ཆབ་སྲིད་ལྡེའུས་བསྐྱངས་པའི་ཚུལ་གང་འདྲ་ཞིག་ཡིན་ཟེར་ན། མཁས་པ་སོ་སོར་བཞེད་ཕྱོགས་མི་མཐུན་པ་ཡོད་ཀྱང་མང་ཆེ་བའི་ལྟ་ཚུལ་ལམ་རྒྱུག་ཆེ་བ་ནི་འདི་ལྟར། ཨ་འཆགས་ཆགས་ལ་ཆགས་དགུ་ཡོད། ཆགས་དགུ་མ་ཁེད་སྡེ་དགུ་དགོས་ཞེས་དང་ཨ་མཚར་མཚར་ལ་མཚར་དགུ་ཡོད། མཚར་དགུ་མ་ཁེད་རུ་དགུ་དགོས། ཞེས་པར་དམིགས་ནས། ལྡེའུ་བཤད་ནས་རྒྱན་འཇོག་སྐབས་ཆབ་སྲིད་ཀྱི་མངའ་དབང་རྒྱན་དུ་བཞག་པར་འདོད་པ་ནི《གླིང་གི་རྟ་རྒྱུག་རྒྱལ་འཇོག》ནང་གླིང་གི་རྒྱལ་སྲིད་རྟེན་དུ་འཇོག་པ་ལས་ཀྱང་གསལ་པོར་ཤེས་ཐུབ་པ་ཡིན།
5.ལྡེའུ་ནི་ཁེད་དང་དོན་གཅིག་ཡིན་པ།
ང་ཚོས་གོང་ནས་བཤད་ཟིན་པ་ནང་བཞིན་དུ་ལྡེའུ་ནི་ཁེད་དང་ཀུན་ནས་མཚུངས་པས་ལྡེའུ་ཞེས་པ་དེ་ཁེད་ཀྱི་བརྡ་རྙིང་ཡིན་པའི་སྐོར་ཅུང་གསལ་པོ་བྱས་ནས་བཤད་ན། ཨ་ལགས་ཚེ་ཏན་ཞབས་དྲུང་རྗེ་འཇིགས་མེད་རིགས་པའི་བློ་གྲོས་ལགས་ཀྱིས《སྙན་ངག་སྤྱི་དོན》ལས་གནའ་དུས་བོད་རྒྱལ་སྲོང་བཙན་སྒམ་པོའི་ཡན་ཆད་དུ་བོད་ལ་ཡི་གེ་མེད་པའི་རིང་ཆབ་སྲིད་བོན་སྒྲུང་ལྡེའུ་གསུམ་གྱིས་བསྐྱངས་ཞེས་པའི་ནང་གི་ལྡེའུ་ནི་ཁེད་ཀྱི་བརྡ་རྙིང་ཡིན་ཞེས་གསུངས་པ་ལས་བོད་གནའ་རབས་ཀྱི་ལྡེའུ་ནི་ཁེད་ཀྱི་བརྡ་རྙིང་ཡིན་པ་དང་། ལྡེའུ་དང་ཁེད་གཉིས་ལ་མིང་བརྡ་གསར་རྙིང་གི་ཁྱད་པར་ཙམ་ལས་དོན་ལ་ཁྱད་པར་མེད་པའི་ཚུལ་ནི《བོད་ཀྱི་དམངས་ཁྲོད་རྩོམ་རིག་སྤྱི་བཤད་བློ་གསར་འདྲེན་པའི་སྐྱ་རེངས》ལས་ཀྱང་ཚིག་ཐག་ཆོད་པོས་བསྒྲུབས་ཡོད། ཡང་ཆབ་འགག་རྟ་མགྲིན་ལགས་ཀྱིས་ལྡེའུ་དེ་ཁེད་དུ་ངོས་འཛིན་པ་ནི་ལྡེའུ་ཞེས་པའི་ཁྱད་ཆོས་བྱེ་བྲག་པའི་ངོས་ནས་བརྗོད་པའི་ལྟ་བ་རྐྱང་རྐྱང་ཡིན་པས།ཕྱོགས་ལྷུང་གི་གཏམ་དུ་གྱུར་པ་རེད་ཅེས་དགག་གཞག་མཛད་འདུག་ཀྱང་། མཁས་དབང་ནམ་མཁའི་ནོར་བུས་ལྡེ་དང་ལྡེའུ་ཞེས་པ་ཞང་ཞུང་སྐད་དང་། རྒྱུན་པར་སྒོ་ལྕགས་ཀྱི་ལྡེ་མིག་ལ་གོ། ། སྒོ་དེ་ཡང་ཕྱི་སྒོ་ནང་སྒོ་ཁོ་ནར་མི་གོ་བར། སྒོ་གསུམ་སྟེ་ལུས་ཀྱི་སྒོ་དང་ངག་གི་སྒོ། ཡིད་ཀྱི་སྒོ་འབྱེད་པའི་ཤེས་རབ་དམ་པའི་ལྡེའུ་མིག་དང་འདྲ་བ་རྒྱུ་མཚན་དུ་བཏགས་ནས་བྱུང་ཞེས་གསུངས་ཡོད་པ་ལས་ལྡེའུ་ནི་ཁེད་དང་ཀུན་ནས་མཚུངས་པའི་བློ་སྒོ་འབྱེད་བྱེད་ཀྱི་རིག་པ་ཞིག་ཡིན་པ་སྔར་ལས་ཀྱང་གསལ་པོར་རྟོགས་ཐུབ།
དེ་ལ་ཡང་ང་ཚོས་གོང་ནས་བཤད་པ་དག་མདོར་དེད་ན་བོད་ཀྱི་ལོ་རྒྱུས་ཡིག་ཚང་སྔ་ཤོས《བཀའ་ཆེམས་ཀ་ཁོལ་མ》ལས་བྱུང་བའི་ཐེམ་ཉེར་ཉེར་སྦ་བ་ཕྱིས་ཞ་སེ། ཅི་ཡིན་ཞེས་དྲི་བ་བཀོད་པའི་ལན་དུ་འདེགས་བྱེད་ཀྱི་སྲང་དང་སྲང་རྡོ་རི་མོར་བཀོད་ནས་བྲིས། ཡང་ནག་པོ་ཁ་གདངས་མིག་ཚུམས། ། དམར་པོ་སྤུ་བཅུག་ཅིང་ཕྱུང་། ། ཅི་ཡིན་ཞེས་དྲི་བ་བཀོད་པའི་ལན་དུ་མགར་བ་ཞིག་གིས་ལྕགས་དམར་པོ་སྐམ་པས་བཟུང་སྟེ་ཐབ་ཀྱི་ནང་ནས་འདོན་བཞིན་པ་ཞིག་རི་མོར་བྲིས་པ་བཅས་ཡོད་ཚུལ་གསལ་བས་ལྡེའུ་ནི་གདོད་མའི་དུས་ནས་བཟུང་བོད་རང་ས་ནས་དར་བའི་མིའི་བློ་སྒོ་འབྱེད་བྱེད་ཀྱི་ཁེད་ཡིན་པ་ལས་ནང་དོན་གཞན་ཞིག་མ་ཡིན་པ་ཤེས་ཐུབ།
གསུམ་པ། ལྡེའུ་དང་གབ་ཚིག་གི་དབྱེ་བ།
དེ་ལ་ཡང་མཁས་པ་ལ་ལས་གབ་ཚིག་སྙན་ངག་དང་ལྡེའུ་གཉིས་དོན་གཅིག་ཡིན་པར་གསུངས་ཀྱང་། དེ་གཉིས་མི་འདྲ་བའི་ཚུལ་ལ་སློབ་དཔོན་དམུ་དགེ་བསམ་གཏན་མཆོག་གིས་ལུང་རིགས་ཟབ་མོའི་སྒོ་ནས་དེ་གཉིས་ཀྱི་ཁྱད་པར་དེ་འབྱུང་ཁུངས་དང་། དུས། ངོ་བོ། ཐ་སྙད་བཅས་བཞིའི་ཐད་ནས་གསལ་པོར་གསུངས་ཡོད་པ་དཔེར་བཀོད་ན།
གབ་ཚིག་གི་རྒྱན་ནི། གཙོ་བོ་འཕགས་ཡུལ་གྱི་སྙན་ངག་དག་ལས་བྱུང་བ་ཡིན་ཏེ།《སྙན་ངག་མེ་ལོང》ལས། འདི་རྣམས་གབ་ཚིག་བཅུ་དྲུག་སྟེ། ། སྔོན་གྱི་སློབ་དཔོན་རྣམས་ཀྱིས་བསྟན། ། ཞེས་དང་། གབ་ཚིག་དག་གི་རྣམ་པ་ཡི། ། ལུགས་ཀྱང་རབ་ཏུ་བསྟན་པར་བྱ། ། ཞེས་གསུངས་སོ། །
《སྙན་ངག་མེ་ལོང》བོད་དུ་མ་འགྱུར་བའི་སྔོན་གྱི་བོད་གཞུང་དག་ན་གབ་ཚིག་གི་རྒྱན་གྱི་ཐ་སྙད་མི་འབྱུང་བས་ཀྱང་། གབ་ཚིག་གི་རྒྱན་གྱི་འབྱུང་ཁུངས་སྙན་ངག་གི་གཞུང་རྣམས་ཡིན་པ་ཤེས་སོ། །
ཁེད་ཀྱི་འབྱང་ཁུངས་ནི་བོན་ཡིན་ཏེ། བཀའ་ཆེམས་སོགས་ལས། བོན་སྒྲུང་ལྡེའུ་གསུམ་ཞེས་པའི་ལྡེའུ་ནི་ཁེད་ཡིན་ཏེ།《དེབ་ཐེར་མཁས་པའི་དགའ་སྟོན》ལས། མངོན་པའི་སྡེ་སྣོད་འབྱུང་བའི་ལྟས་ལྡེའུ་སྤྱོད། ཅེས་པའི་མཆན་དུ། སྲང་ལ་ཐེམ་གཉེར་ལྦ་བ་ཅི་ཡིན། ཞེས་འདྲི་བ་དཔེར་བཞག་པ་ལྟ་བུའོ། །
2.དུས་ཀྱི་ཁྱད་པར།
གབ་ཚིག་གི་རྒྱན་ནི་རིག་གནས་ཆུང་བ་ལྔའི་ཡ་གྱལ་གྱི་སྙན་ངག་དར་བ་ནས་བྱུང་བ་ཡིན། སྤྱིར་སྙན་ངག་ཙམ་ནི་བོད་འདིར་སྔ་མོ་ཞིག་ནས་ཡོད་མོད། རིག་གནས་ཆུང་བ་ལྔའི་ཡ་གྱལ་གྱི་སྙན་ངག་ནི། འཕགས་ཡུལ་གྱི་མཁས་པ་དག་གི་ལུགས་བཞིན་དུ། ཤར་ལྷོའི་ལམ་ལུགས་སོ་སོ་དང་། ཐུན་མོང་ལའང་། དོན་རྒྱན་སྒྲ་རྒྱན་གབ་ཚིག་གི་རྒྱན་སྐྱོན་སེལ་དང་བཅས་པའི་རྣམ་གཞག་སྟོན་པའི་གཞུང་དང་མཐུན་པར་རྩོམ་པ་དེ་ཡིན་ལ། དེ་བསྟན་པ་ཕྱི་དར་གྱི་དུས་སུ་བྱུང་བ་ཡིན། ཁེད་ནི་བསྟན་པ་སྔ་དར་མ་ཟད། བོད་དུ་སངས་རྒྱས་ཀྱི་བསྟན་པ་མ་དར་བའི་སྔོན་ནས་བྱུང་བ་ཡིན་ཏེ། དཔའ་བོ་གཙུག་ལག་ཕྲེང་བའི《ཆོས་འབྱུང་མཁས་པའི་དགའ་སྟོན》ལས། འདི་ཡན་གདུང་རབས་ཉི་ཤུ་རྩ་བདུན་དུ། ། ཆབ་སྲིད་སྒྲུང་དང་ལྡེའུ་བོན་གྱིས་བསྐྱངས། ། ཞེས་དང་། བོད་རྒྱལ་སྤུ་དེ་གུང་རྒྱལ་དང་བློན་པོ་རུ་ལས་སྐྱེས་གཉིས་ཀྱི་དུས་སུ་དར་ཡོད་པར་བཤད།
3.ངོ་བོའི་ཁྱད་པར།
གབ་ཚིག་ནི། སྙན་ངག་གི་ཚིག་རྒྱན་ཡིན་ཏེ། སྙན་ངག་གི་འགྲེལ་བ་ཐམས་ཅད་ལས། གཉིས་པ་ཐུན་མོང་གི་རྒྱན་ལ་དོན་རྒྱན་དང་སྒྲ་རྒྱན། གབ་ཚིག་གི་རྒྱན་དང་གསུམ་ཞེས་གསུངས་ཤིང་། གབ་ཚིག་ནི་སྙན་ངག་གི་རྒྱན་གཞན་པ་དང་འདྲ་བར། བརྗོད་བྱ་དང་ལྡན་པའི་ཚིགས་བཅད་ཀྱི་ལུས་ལ་སྙན་ངག་གི་རྒྱན་དུ་འགྲོ་ངེས་པ་ཞིག་ལས། ཁེད་བཞིན་དུ་གང་བྱུང་སྨྲས་པ་དག་ནི་རྒྱན་དུ་མི་འགྲོ།
ཁེད་ནི་སྙན་ངག་གི་རྒྱན་མ་ཡིན་ཏེ། དེ་ལྟར་འདོད་མཁན་སྔར་སུ་ཡང་མ་བྱུང་ལ། དོན་ལའང་ཚིག་རྒྱན་ཡིན་པར་འདོད་མི་རིགས་ཏེ། གཞུང་ལུགས་དང་རིག་གནས་ལ་སྦྱངས་མ་སྦྱངས་ལ་བལྟོས་པ་མེད་པར། ཁྱིམ་པ་དག་དང་ལྷག་པར་བྱིས་པ་དག་གིས་ཀུ་རེ་རྩེད་མོ་སློང་ཆེད། གོང་དུ་བཤད་པ་ལྟར། སྲང་སྟེ་རྒྱ་མ་ལ། ཐེམ་གཉེར་ལྦ་བ་ཅན་ཟེར་བ་ལྟ་བུའོ། །
4.ཐ་སྙད་ཀྱི་ཁྱད་པར།
གབ་ཚིག་གི་མིང་ལ་རྒྱ་བོད་གཉིས་ཀྱི་སྙན་ངག་གི་གཞུང་གང་དུའང་གབ་ཚིག་ཅེས་པ་ལས་ཁེད་དང་ལྡེའུའི་ཐ་སྙད་བཏགས་པ་གང་ཡང་མེད་པའི་ཕྱིར། སྔར་མ་གྲགས་ཀྱང་། ཁེད་དང་དོན་འདྲ་བས་ཁེད་ཅེས་བཏགས་ཆོག་གོ་ཟེར་ན། དེ་གཉིས་ཀྱི་དོན་གྱི་ངོ་བོ་མི་འདྲ་བ་གོང་དུ་བཤད་པ་དེ་ལྟར་ཡིན་མོད། གལ་ཏེ་བརྟག་པ་མཐའ་བཟུང་གིས་དེ་གཉིས་དོན་འདྲ་བའི་དབང་དུ་བཏང་ན་ཡང་། དེ་གཉིས་ཀྱི་ཐ་སྙད་བསྲེ་མི་རུང་སྟེ། འདུས་བྱས་མི་རྟག་གཉིས་དོན་གཅིག་ཡིན་ཡང་། དངོས་མིང་སོ་སོར་གོ་བྱའི་ཆོས་ཡིན་པས། མིང་གི་ཐ་སྙད་དང་མཚན་ཉིད་སོགས་སོ་སོར་འཇོག་དགོས་པ་རིགས་པའི་གཞུང་ལུགས་དང་མི་མཐུན་པར་མ་ཟད། རྙོག་དྲ་བཟོ་བ་ཡིན། དོན་གྱི་ཕྱོགས་འདྲ་བས་གཅིག་གི་མིང་དེ་གཅིག་ལ་བཏགས་ན།ལུག་གི་རིལ་མ་ལ་ལུག་གི་སྐྱག་པ་དང་། རྟ་ལུད་ལ་རྟའི་སྐྱག་པ་དང་། ལྕི་བ་ལ་གཡག་གི་སྐྱག་པ་སོགས་སྨོས་ཤིག་དང་། རིག་གནས་ལ་སྦྱངས་པ་དག་མ་ཟད། ཁྱིམ་པ་མ་སྦྱངས་པ་དག་ཀྱང་བཞད་གད་ཐག་གེར་འགྲོའོ། །
ཁེད་ཀྱི་ཐ་སྙད་ལ་ཡང་། སྔར་གྱི་ལོ་རྒྱུས་དེབ་ཐེར་དག་ན་ལྡེའུ་ཞེས་བརྗོད་ཀྱང་། ཕྱིས་སུ་ཁེད་ཅེས་ཚང་མས་སྨྲ་བ་ལས། དེའི་མིང་ལ་གབ་ཚིག་ཅེས་གང་དུའང་མ་གྲགས་པའི་ཕྱིར། ཁེད་དེ་ལྡེའུ་ཞེས་པ་མིན་ནོ་ཞེ་ན། འོ་ན་ལྡེའུ་དེ་གང་ལ་བྱེད་པ་སྨོས་ཤིག་དང་བཀའ་དྲིན་ཆེ་ཞུའོ། །ཞེས་ཁོང་གིས་ལུང་རིགས་གཙང་མས་སྒྲུབ་བྱེད་ཡང་དག་བཀོད་ནས་ལྡེའུ་དང་གབ་ཚིག་གཉིས་ཀྱི་ཁྱད་པར་གསུངས་པ་ལས་ཀྱང་ང་ཚོས་ལྡེའུ་དང་གབ་ཚིག་གཉིས་དོན་གཅིག་མིན་པ་ཤེས་ཐུབ་པར་མ་ཟད། ལྡེའུ་ནི་གནའ་སྔ་མོའི་དུས་ནས་བོད་རིགས་མང་ཚོགས་ཐུན་མོང་གི་བློ་གྲོས་རྩལ་ལས་ཐོན་པའི་ངག་རྩོམ་ཞིག་ཡིན་ཞིང་། གབ་ཚིག་ནི་དུས་རབས་བཅུ་གསུམ་པའི་ནང《སྙན་ངག་མེ་ལོང་མ》བོད་དུ་འགྱུར་བ་ནས་བཟུང་གཞུང་དེའི་དངོས་བསྟན་གྱི་ལུགས་ལྟར་སྦྱངས་བརྩོན་བྱས་ནས་བརྩམས་པའི་མཁས་པའི་སྙན་ངག་ཅིག་ཡིན་པས། དེ་གཉིས་ལ་ཁྱད་པར་ཆེན་པོ་ཡོད། རྩོམ་མཁན་གྱི་ཆ་ནས་རྩོམ་པ་པོ་ཡོད་མེད་ཀྱི་ཁྱད་པར་དང་། ངོ་བོའི་ཆ་ནས་གབ་ཚིག་ནི་རྩོམ་པ་པོའི་རྩོམ་རིག་གི་ཁོངས་སུ་གཏོགས་པ་དང་ལྡེའུ་ནི་དམངས་ཁྲོད་རྩོམ་རིག་གི་ཁོངས་སུ་གཏོགས་པ་ཡིན། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
སྤྱི་ལོ་༢༠༡༡་ཟླ་༡༢་ཚེས་༩་ནས་ཚེས་༡༤་བར་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་ཐེངས་གསུམ་པ་དེ་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་ཀོ་ལོམ་སྤི་ཡ་སློབ་གྲྭ་ཆེན་མོའི་ནང་འཚོགས་འདུག
བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཀོ་ལོམ་སྤི་ཡ་སློབ་གྲྭ་ཆེན་མོ་དང་། ཀུན་ཕན་ཐེབས་རྩ་ཚོགས་པ། ཞང་ཞུང་སློབ་གཉེར་ཁང་། བོད་ཀྱི་ནང་བསྟན་དཔེ་ཚོགས་ལྟེ་གནས་བཅས་ཀྱིས་མཉམ་རུབ་ཐོག་བཀོད་སྒྲིག་བྱས་པ་ཞིག་རེད།
བོད་ཀྱི་སྐད་ཡིག་བགྲོ་གླེང་ཚོགས་འདུ་འདི་ལ་བོད་ཕྱི་ནང་གི་སློབ་གྲྭ་ཆེན་མོའི་སློབ་དཔོན། རྩོམ་སྒྲིག་པ། དཔེ་རྙིང་སྲུང་སྐྱོབ་མཁན། ཚན་རིག་ལག་རྩལ་ཐོག་བོད་ཡིག་བཟོ་བཀོད་པ་སོགས་བོད་ཀྱི་སྐད་ཡིག་དང་རྩོམ་ཡིག རིག་གནས་ཆེད་མཁས་པ་མང་བོ་ཞིག་འདུ་འཛོམས་བྱུང་བ་དང་། རྒྱལ་སྤྱིའི་བོད་ཀྱི་སྐད་ཡིག་ཚོགས་འདུའི་གཙོ་འཛིན་ཆོས་རྒྱལ་ནམ་མཁའི་ནོར་བས་ཚོགས་ཞུགས་ཚོ་ལ་བཀྲ་ཤིས་བདེ་ལེགས་ཀྱི་གསུང་འཕྲིན་ཞིག་གནང་ཡོད་པ་དེའི་ནང་། “ད་ལྟའི་དུས་འདིར་འཛམ་གླིང་འདི་འགྱུར་ལྡོག་ཆེན་པོ་བྱུང་ཡོད་པ་དང་། དེ་ནི་རྒྱལ་སྤྱིའི་རང་བཞིན་གྱི་དཔལ་འབྱོར་དང་། དེ་བཞིན་རྒྱུ་རྐྱེན་སྣ་ཚོགས་དབང་གིས་སྐད་ཡིག་མི་འདྲ་བའི་གྲངས་འབོར་དེ་ཇེ་ཉུང་དུ་འགྲོ་བཞིན་ཡོད་པས། གྲངས་ཉུང་མི་རིགས་ཀྱི་སྐད་ཡིག་གི་གསོན་ཤུགས་དེ་ཡང་ཉམས་དམས་སུ་འགྲོ་བཞིན་ཡོད།
མིག་སྔར་བོད་ཀྱི་སྐད་ཡིག་ནི་ཉེན་ཁ་ཅན་གྱི་སྐད་ཡིག་ཅིག་ཏུ་གྱུར་མེད་མོད། ཡིན་ནའང་ང་ཚོས་གོ་ལ་གཅིག་གྱུར་ཅན་དུ་འགྱུར་བཞིན་པའི་བརྒྱུད་རིམ་ཇེ་མགྱོགས་སུ་འགྲོ་བཞིན་པ་འདི་མ་ཚོར་བའམ། དེ་དང་འབྲེལ་མཐུད་ཀྱི་མཉམ་ལས་བྱེད་མ་ཐུབ་ཚེ་བོད་ཀྱི་སྐད་ཡིག་ཀྱང་ཉེན་ཁ་ཅན་གྱི་སྐད་ཡིག་ཅིག་ཏུ་འགྱུར་སྲིད།
ཚོགས་འདུ་འདི་ནི་མཉམ་ལས་ཀྱི་སྙིང་སྟོབས་དང་ཕན་ཚུན་བརྩི་བཀུར་གྱི་རྨང་གཞིའི་ཐོག་རྩ་འཛུགས་བྱས་པ་ཞིག་ཡིན་ཞིང་། དེའི་དམིགས་ཡུལ་ནི་གོ་ལ་གཅིག་འགྱུར་གྱི་གོ་རིམ་ཁྲོད་གྲངས་ཉུང་མི་རིགས་ཀྱི་སྐད་ཡིག་ཏེ། བོད་སྐད་དེ་འདྲ་མཉམ་ངང་འཛམ་གླིང་གི་འཕེལ་རིམ་ནང་དུ་ཞུགས་ཐུབ་རྒྱུ་དེ་ཡིན།
འདིར་ངས་ཁྱེད་རྣམས་ལ་བྱ་བ་ལམ་འགྲོ་ཡོང་བ་དང་ཚོགས་འདུའི་གྲུབ་འབྲས་ཕུན་སུམ་ཚོགས་པའི་སྨོན་ལམ་འདེབས་བཞིན་ཡོད།” ཅེས་བཀོད་འདུག
ད་ཐེངས་ཀྱི་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཚོགས་ཆུང་ཁག་རེ་རེ་དགོས་ཏེ་དུས་ཚོད་བཟོས་འདུག ཚོགས་ཆུང་དེ་དག་ནི། སྐད་ཡིག་བེད་སྤྱོད་ཀྱི་ཁྱབ་ཁོངས་དང་། སྐད་ཡིག་ཕན་ཚུན་བར་གྱི་ཤུགས་རྐྱེན། ཐ་སྙད་གསར་པ་གཅིག་འགྱུར་བཟོ་རྒྱུའི་སྐོར། ཚན་རིག་ལག་རྩལ་གསར་བའི་སྐོར། དཔེ་རྙིང་སྲུང་སྐྱོབ། བོད་ཡིག་ཕ་སྐད་མ་ཡིན་པ་ཚོར་སློབ་ཁྲིད་བྱེད་པ། རྩོམ་སྒྲིག ཚིག་མཛོད། བརྡ་སྤྲོད་བཅས་ལ་དབྱེ་འདུག
སྐད་ཡིག་བེད་སྤྱོད་ཀྱི་ཁྱབ་ཁོངས་སྐོར་ལ་བགྲོ་གླེང་བྱེད་མཁན་གྱི་ཚོགས་ཆུང་གིས་བོད་ཡིག་བཀོལ་ཡུལ་གྱི་ས་གནས་དང་དུས་ཚོད་གཙིགས་སུ་བཟུང་ནས་བོད་ཡིག་བེད་སྤྱོད་བྱེད་སའི་ཁྱབ་ཁོངས་བརྟན་པོ་ཞིག་འཛུགས་ཐུབ་རྒྱུ་ནི་སྐད་ཡིག་འདི་གསོན་གནས་ཐུབ་པའི་ཆ་རྐྱེན་གལ་ཆེན་ཞིག་དང་། མ་འོངས་པར་བོད་ཀྱི་སྐད་ཡིག་གི་ཁྱབ་ཁོངས་རྒྱ་ཆེར་རུ་གཏོང་ཐབས་སྐོར་ལ་བགྲོ་གླེང་བྱས།
སྐད་ཡིག་ཕན་ཚུན་བར་གྱི་ཤུགས་རྐྱེན་སྐོར་ལ་བགྲོ་གླེང་གནང་མཁན་གྱི་ཚོགས་ཆུང་གིས་བོད་དང་འདབས་འབྲེལ་གྱི་རྒྱལ་ཁབ་དབར་ལ་ཕན་ཚུན་སྐད་ཡིག་དང་རིག་གནས་བརྗེ་རེས་ཀྱི་འབྲེལ་བ་རྒྱུན་མི་ཆད་པར་བྱུང་ནས་སྐད་ཡིག་ལ་ཤུགས་རྐྱེན་ཐེབས་ཡོད་པ་དང་། ལོ་རྒྱུས་རིག་པ་དང་། སྐད་བརྡ་རིག་པའི་གཞུང་ལུགས་ཀྱི་སྒྲོམ་གཞི་ཐོག་ནས། བོད་སྐད་ཀྱི་ལོ་རྒྱུས་དང་། འཕེལ་རིམ། དེ་བཞིན་འབྱུང་ཁུངས་སོགས་ལ་ཞིབ་འཇུག་བྱེད་རྒྱུ་དང་། བོད་སྐད་དང་སྐད་ཆ་གཞན་རྣམས་བར་གྱི་འབྲེལ་བ། སྐད་ཆ་མི་འདྲ་བའི་བར་གྱི་ཤུགས་རྐྱེན། ཕན་ཚན་ཐ་སྙད་ཀྱི་ཤན་ཞུགས། མིང་ཚིག་བར་གྱི་ཁྱད་ཆོས། དེ་བཞིན་སྐད་ཆའི་རིགས་ཇི་ཡིན་ཐད་ལ་ཞིབ་འཇུག་གིས་བགྲོ་གླེང་གནང་།
ད་ལྟ་འཛམ་གླིང་གཅིག་འགྱུར་ཕྱོགས་སུ་འགྲོ་བཞིན་པའི་སྐབས་ཚན་རིག་དང་། ལག་རྩལ། ཆབ་སྲིད། མཚན་ཉིད་རིག་པ། དེ་བཞིན་སྒྱུ་རྩལ་སོགས་འཕེལ་རྒྱས་འགྲོ་བཞིན་པར་བརྟེན། འཛམ་གླིང་གི་ཚིག་མཛོད་ནང་མིང་ཚིག་སྟོང་ཕྲག་མང་བོ་གསར་སྣོན་བྱས་པ་དང་། ཐ་སྙད་གསར་པ་གཅིག་འགྱུར་བཟོ་རྒྱུའི་སྐོར་ལ་བགྲོ་གླེང་གནང་མཁན་གྱི་ཚོགས་ཆུང་གིས་བོད་ཡིག་ནང་གི་ཆེད་སྤྱོད་མིང་ཚིག་གསར་པ་བཟོ་རྒྱུ་དང་། དེ་དག་གཏན་འབེབ་བྱ་རྒྱུར་འཕྲད་པའི་དཀའ་ངལ་ཁག་ལ་བགྲོ་གླེང་དང་། བོད་ཡིག་བཀོལ་མཁན་གྱི་ཡུལ་གྲུ་སྤྱི་ལ་བེད་སྤྱོད་པའི་ཐ་སྙད་གསར་པ་ཁག་གཅིག་འགྱུར་བཟོ་བའི་རྒྱུད་རིམ་སྐོར་ལ་བགྲོ་གླེང་གནང་།
ཚན་རིག་ལག་རྩལ་གསར་བའི་སྐོར་ལ་བགྲོ་གླེང་གནང་མཁན་གྱི་ཚོགས་ཆུང་གིས་ཚན་རིག་ལག་རྩལ་གྱི་འཕྲུལ་ཆས་གློག་ཀླད་(ཀམ་པུ་ཊི)་དང་། ལག་འཁྱེར་ཁ་པར། དྲ་རྒྱ་ཐོག་བོད་ཡིག་བེད་སྤྱོད་ཀྱི་ཁྱབ་ཁོངས་གསར་བསྐྲུན་དང་། བོད་ཡིག་འབྲི་སྐབས་འདོགས་བརྩེགས་ལ་དཀའ་ངལ་ཡོད་པ་སེལ་ཐབས། བོད་ཡིག་གཅིག་འགྱུར་གྱི་ཡིག་གཟུགས་བེད་སྤྱོད་གནང་ཐུབ་རྒྱུ། བོད་ཡིག་ཞིབ་དག ཚིག་མཛོད་གསར་གཏོད་སོགས་ཀྱི་ཐད་བགྲོ་གླེང་གནང་།
ཁ་བ་གངས་ཅན་བོད་ནི་སངས་རྒྱས་ཆོས་ལུགས་ཀྱི་གསུང་རབ་བོད་ཡིག་ཐོག་ཡོད་པའི་དཔེ་རྙིང་མང་ཤོས་ཀྱི་གནས་ཤིག་ཡིན་ལ། དུས་ཀྱི་དར་རྒུད་དང་། ཆབ་སྲིད་ཀྱི་འཕོ་འགྱུར། ཕྱིའི་བཙན་འཛུལ་གྱིས་གནས་སྟངས་འོག དཔེ་རྙིང་མང་པོ་ཞིག་གཏོར་བརླག་དང་རྩ་ཡལ་ཏུ་གྱུར་ཡོད། དཔེ་རྙིང་སྲུང་སྐྱོབ་སྐོར་ལ་བགྲོ་གླེང་གནང་མཁན་ཚོས་དེང་གི་བོད་ཀྱི་དཔེ་རྙིང་གནས་སྟངས་སྐོར་དང་། སྲུང་སྐྱོབ་བྱས་པའི་ལས་ཀའི་གོ་རིམ་དང་། ཐབས་ཤེས་ཀྱི་ལེགས་ཆ་རྣམས་ལ་དམིགས་འདོན་བྱས་ནས་དཔེ་རྙིང་སྲུང་སྐྱོབ་གནང་མཁན་བར་ལ་ཕན་ཚུན་གོ་རྟོགས་དང་མཉམ་འབྲེལ་སྤེལ་ཐབས་བྱེད་རྒྱུའི་སྐོར་ལ་བགྲོ་གླེང་གནང་།
བོད་ཡིག་ཕ་སྐད་མ་ཡིན་པ་ཚོར་སློབ་ཁྲིད་བྱེད་སྟངས་སྐོར་ལ་བགྲོ་གླེང་ཚོགས་ཆུང་གིས་མི་རིགས་གཞན་པ་ལ་བོད་ཀྱི་ཡིག་གེ་སློབ་ཁྲིད་བྱེད་སྐབས་ཀྱི་ཐབས་ལམ་སྐོར་དང་། བོད་ཡིག་སློབ་ཁྲིད་ཀྱི་སྤུས་ཚད་མཐོ་རུ་གཏོང་རྒྱུ། སློབ་དེབ་ཕྱོགས་བསྒྲིགས་བྱེད་སྟངས་སྐོར་ལ་བགྲོ་གླེང་གནང་།
དེ་བཞིན་དུས་དེབ་དང་གསར་འཕྲིན་སོགས་རྩོམ་སྒྲིག་བྱེད་སྟངས་དང་ཐབས་ལམ་སྣ་ཚོགས། ལམ་སྟོམ་སོགས་ཀྱི་སྐོར་ལ་བགྲོ་གླེང་གནང་འདུག རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་བཀོད་སྒྲིག་བྱེད་མཁན་གྱིས་བོད་ཀྱི་སྐད་ཡིག་བགྲོ་གླེང་གི་ཚོགས་འདུ་ཞོར་དུ་བོད་ཕྱི་ནང་གི་གླུ་བ་ཁག་ཅིག་གདན་འདྲེན་གྱིས་གླུ་གར་རོལ་ཚོགས་ཤིག་བཀོད་སྒྲིག་གནང་བ་དང་། དེར་ནུབ་གླིང་ནང་གནས་སྡོད་བོད་མི་དང་། བོད་ཀྱི་རིག་གཞུང་ལ་དགའ་སྣང་ཡོད་པའི་མི་རིགས་མང་པོ་ཕེབས་ཞུགས་གནང་འདུག
རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་ཐེངས་དང་པོ་དེ་༡༩༨༧་ལོར་རྒྱ་གར་ནང་འཚོགས་པ་དང་། རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་ཐེངས་གཉིས་པ་དེ་༡༩༩༢་ལོར་ཨི་ཊཱ་ལི་ནང་འཚོགས་འདུག